
लः ल्हाना ! 
जाति, भाषा, धर्मया समानताया नितिं 
लोकतन्त्रया म्हगस 


म्हंकाच्वंपिन्त । 


- बाखंच्वमि 


पिकाकया सुभाय 


'हवगंगु सर्गः’ , बाखंच्वमि भाजु राजा शाक्यया प्यंगूगु बाखं 
सफू खः । थुगु बाखं सफू पिथने दयाः जिपिं तसकं लयूताः । जिमित 
विश्वास दु, नेपालभाषा बाखं ख्यलय्‌ थ्व बाखं सफ॒या छपु छपु बाखं 
न्हू सवा: जुयाः छिकपिन्त लुधंकाबी । लिस्सें सफूया रूपं जीवन दान 
बिया: ध्वानाबिज्या:म्ह 'फरम्याट प्रिन्टिड़ प्रेस' , नरःया भाजु 
बिजयरत्न बज्राचार्य व सफूया द्यबःध्वाना: ग्वाहालि यानाबिज्या:म्ह 
सेवा प्रिन्टिड़ प्रेसया भाजु अमृतमान शाक्यपिन्त अले कम्प्युटर 
टाइप यानादीम्ह विपिन कपाली व कभर डिजाइन यानादीम्ह भाजु 
बिजु श्रेष्ठ, सामाखुसिपिन्त नं यक्व यक्व सुभाय्‌ दु । 


पिकाक 


बाखंया छुमां 


ख नं जिं थःगु विषयय्‌ कनेमाःगु छु हे दु धकाः, जब कि जिगु प्रकाशित 
बाखं सफू छिगु न्ह्यःने दयेधुंकल । अयूसां जि हे जक 'जि' मखु - जीवनया 
जलं खयेकाच्वंपिं सकसितं जिं गुकथं छिं उकथं दुसुकाः नाला कायेगु कृतः 
याये । थ्व, बाखं जुयाः ल्यहेंल्यहें पुना: पिजा कनाच्वनी' धका: मतिइ तये । अन 
हे जि दुनेया जीवन बाखं जुया: म्वाना च्वने फइ ला ! धकाः आसाकृति जुइगु 
कृतः याये । अले जक जिं 'जि' खंकेगु भलसा काये । 

नेपालभाषा साहित्यं गलबाःद्यः गःगु ई धयागु बाखंम्येया याम खः । 
बाखंम्ये, म्येच्चमिया भावनात्मक अभिव्यक्ति जा:गु चिनाखं-म्ये जक मजुसे 
पूवंक मनुखं हंगु बाखं क:घानाच्चंगु भीसं चायेके । अथे हे मदुम्ह प्रगतिशिल 
च्वमि हृदयचन्द्रसिंह प्रधानया 'दया' निबन्धयात समालोचक रत्नध्वज जोशीं 
बाखं धाये मायेक नुग: भुलं दंकाबिल । उकेयात भाषानिभाः प्रेमबहादुर कसा:नं 
धाःसा बाखं मधासे निबन्ध धकाः वाक्क छिनाबिल । - स्वार्थगत ग्वाहालिं 
'दया' याइबलय्‌ 'दया' मानव धर्म मजुसे मनूया निंतिं विष जुयावनी । बस्‌ , 
थ्व हे 'दया' रूपी शोषणया आगां प्वलेत 'दयां' हे फ्वगिं जूम्ह छम्ह मनूया बाखं 
दसु जक ब्वःगु जुयाच्चन । थय्‌ स्वयेबलय्‌ बाखंया लिधंसा कयाः च्वयातःगु म्ये 
- बाखंम्ये थें बाखंया हे लिधंसा कया: बाखंया हे शैलीं च्चयातःगु च्वखं न्हू 
च्वखँया नसंचा ई खः धायेमाली । अले कविरत्न सिद्धिचरण श्रेष्ठया चिनाखँ व 
जनकवि दुर्गालाल श्रेष्ठया चिनाखँयात 1.४7८३] (गीतात्मक) धायेगु या: थें 
च्वजाःगु साहित्यिक अभिव्यक्तिया शैलीयात कवितात्मक शैली धका: नालाका:गु 
चायेके । थुकथं हे थौंकन्हय्‌ च्वखँ धाँचां बाखं च्वयेगु न्ह्याःवयाच्चंगु दु धाये । 
उकि 'दया' यात बाखं धयाव्यू थें थजा:गु हे च्वखँ शैलीया बाखंयात नं निबन्ध 
बाय्‌ च्वखँ मधाइ धयागु मतिइ मतये । 

मचाबलय्‌ लाखेय्‌ लसिंतय्‌गु न्यँकँ बाखं न्यने । म्ह पीसे च्वनावइ । 
अयसां बहनी जा हे मनसे, .......... गबलें जा नये धुनेवं दुर ब्वाय वना: 
बाहालय्‌ थ्यने ।..... गबलय्‌ ल्यायम्हचागु बैसं थी, कलेज जीवनया किचलं 


गाइ । गोल्डेन टच' बाखं ब्वने । अन जुजु मिदास थः हे लुँधी जूगु त्वालां 
खने अले वया लोभी नुगःयात थुकलं बी ।....... 'पायण्डोराज' बक्सय्‌ दुहाँ 
वना: छुं जिज्ञासाया लिच्वलं धुफ्व: दंकाः न्हाय्‌ उसुके । विडम्बना चिच्चाः 
दनाच्वंगु जीवनया नव: मय:मय: नतुनाः जि हीमी चाये । आः बैस वंमवं जुइ 
धुंकल । ह्यूपाःया नंन्याःसः न्यने । चकंगु सर्गःया कल्पना याये । सर्ग: हे 
ह्वगना वनाच्वंगु चाइ । अले ह्वगंगु सर्गतं भीपिं दुलुपिलु जुयाच्वंगु खनेवं 
जितः थःगु बाखं सफूयात 'ह्वगंगु सर्ग:' धाये मास्तिवइ । जिं ब्याक्क कुलां हे 
ह्वगना वनाच्वंगु खने । ह्वगंगु सर्गतं पिज्वःगु जिं जिगु बाखनं उगु जीवनयात 
प्वाःतीत स्वये ............ 


राजा शाक्य 
देक्व ताम्सिपाखा 
पुष्पलाल मार्ग, येँ 

आक्रमण 


साहित्य वन महोत्सव चितवन जंगल चाःहिलेगु ज्याभवःया सथिकुन्ह ! 
जंगल ग चाःहिलेगु ! व नं किसि गया: ! माधव मूल लुमन | छुं न्हि न्ह्य: व 
जिथाय्‌ वःगु । नविनं धाःगु हँ - माधव, भी जंगलय्‌ चाःहिलेगु न्हिं ! स्वाथ्या 
वड स्वाथ्या ..... स्वाथ्या ! किसि गयाः न्हिं ! 

अहो ! व सलय्‌ छगू यइपुसे च्वंगु कम्प दु । धी चिनाच्वंगु म्हया दुनें दुनें 
ब्याक्क इन्द्रीयत तरल यानाबिल । म्हयात हे जुरुजारु ल्ह्वनाहल । छगू भावना 
बुयावल । गनं छगू म्हगसयात चाःहीकाच्वंगु दु । छुं बस्तु काःगु थें अंग अंग 
हे स्प्रीङ्गै स्वानाबिल । कय्‌कं हुस्लुनय्‌ चा:हीकाबिल । 

धात्थें ला माधवया सलय्‌ माधव मखु, नविन चित्रकार द्यद्यतनाव: । छगू 
काल्पनिक किपां जिगु ब्याक्क इन्द्रीययात साला कयाच्वंगु दु । वन महोत्सवया 
छम्ह संयोजक - नविन चित्रकार ! 

जित: जंगलं सःताच्वन । किसिं लुमंकाच्वन । राष्ट्रिय निकुञ्ज, चितवन 
जंगलं प्याखं पा: कयाच्वन । छाय्‌ खः मस्यु, बाज्यः वनाः नं लँय्‌ सुं ल्यासेत 
खनकि राष्ट्रिय निकुञ्जया कल्पना जुइगु । न्हापां कोथा ब्यूगु चा कभ: 
धायावइगु । ........ जंगल ...... लज ...... किसि, स्वाथ्या......स्वाथ्या ! 

माओवादीतयगु ग्याःचिकं बैशाक ७ गतेनिसें ९ गते तक जुइगु वन 
महोत्सव ज्याभव: बैशाक २० गते न्ह्यात । न्ह्याबलें थेंया त्रिभुवन राजपथ थीं 
न्हू जुयाच्वन । गुँलँ प्यक्वय्‌ वन जक मखु, छगू प्राकृतिक छायपालं भुनातःगु 
गँ जंगलया लु मिखाय्‌ कल्लर जुयाः ब्वयाच्वन । चाःचाःहूगु लँ । म्वय्‌म्वय्‌ 
द्या:गु ब:स । धुच्चा पत्तिं सुरक्षाकःमितय्‌ चिवा । दिपा: दिपा: काकां बल्ल बल्ल 
जंगल दुहाँ वनिगु लँय्‌ दित । खाखि रंगयागु मिलिटरी ट्रकय्‌ सकलें थहाँ वना । 
न्हापां ला सकलें मिलिटरी आरेष्ट जूपिं थें च्वन । लिपा जक सिल । जंगलय्‌ 
चिचीग्वःगु ब:सत मवं । गुँ खुसि पाः गये थाक्‌ । न्ह्यात्याय्‌ नं न्ह्याः वनिगु 
थजाःगु ट्रक हे मा: । 

बल्ल बल्ल “चितवन जंगल लज” धका: च्वयातःगु चिंग्वर:पौ ध्वदुल । 
नुगःक दिका थें फसय्‌ ब्वल । जिगु मिखा न्यासि न्यासि चाल । - यानय्‌ 


ह्वगंगु सर्ग: राजा शाक्यया बाखे/१ 


यानय्‌ भासु फिनाच्वंपिं बल्चात । जंगल गुँया तकस्वांमा । नेपाःमि मिसातय्‌ 
ल्यासेतय्‌ न्हूगु छाय - थन चाःह्यू वइपिं ल॑जुवाःतय्‌ च्वनेगु छुँचात । न्ह्यःनेसं 
चाकला: दबूया छखा छेँ, सुपोलं चिनातःगु । चितवन जंगल लजया रेष्टुराँ । 
च्या, कफी, लंच, ब्रेकफाष्ट व डिनर यायेगु भ्वय्‌ छे । तर मलेखुया हिलटप 
रेष्ट्रांय्‌ सालुगु प्लेन परौठा निपा जक नयासां पित्या: मजू । धात्थें ला जिगु 
पित्या: मेगु हे । 

ट्रक लजयात लःल्हानाबिया: व लिहाँतुं वन । जि सुयात लःल्हाना बिल 
मस्यू, जिं जंगलया दुने नं जंगल मा: जुयाच्वना । जिं सुं तंम्ह मचां थें ख्वया: 
हायेकल ला गय्‌ जुइ, जिगु मिखा चाःचाः जक हुलाच्वन । अले जंगल लजं 
ह्ययेका: लंच नके धुनेवं किसि गयाः चाः हुलेत नित स्वत जाःगु दबू छेँया 
यांन्तां स्वाहाने गयेकल । जिगु म्हगस सत्तिना वःथें लयूलय्‌ ताल । किसि 
माकलं भम्चा ब्वयेहल । राजकलि, रूपकलि, अनारकलि व चम्पाकलि । सकसिनं 
थःगु नां ल्वःमनी धकाः स्वयाः नं पाहांपिन्त दापा मजुइकेत थःथःगु नांया 
'टायूग' क्वखाना तःगु दु । जि न्या काले ला ख्यँय्‌ काले ला जुया च्वँच्वं 
धमाधम किसि गगं थःथःगु लँपु लिना: जंगलय्‌ दुहाँ वन । रामशेखरदाइ नं “छु 
घं कयाच्वनागु जंगलय्‌ वयाः नं” धाधां चम्पाकलिया म्हय्‌ कहाँ वन । अथेहे 
जि नं शेखरदाइया ल्यू ल्यू लपू ज्वना: साला: यंम्ह थें जितः नं किसि माकलं 
आम्लिख: क्वातुका: लसकुस याकाच्वना । जि भचा ग्याः थें मग्या: थें जुल । 
शेखरदाइ न्ह्यःनेया देपाय्‌ | जि न्ह्यःनेया जवपाखे च्वना । जिं चाः, जिं 
किसिया म्हय पला: तयेवं किसि नं कुचु चाःगु । म्हय्‌ ख्वाउंसे च्वंगु लखं 
लुकाच्वनाम्ह थें मू हाःगु । तःजाःगु वया म्हं जितः भ्यास्यां कृतं वइ थें जुल । 
जि कयूकुंगु खनेवं किसि माकलं आमलि खःया कयात कालं स्वत्ताक्क घयूसुनाः 
क्वय्‌ चम्पाकलिया ब्वहलय्‌ च्चंगु थाना खिपःया पाउदानय्‌ पालि दुतछुवयेगु 
याकल । चुलुसे च्चंगु उगु स्वःतिपाँय्‌ पाउदन ततः जक क्यं । पाउदनय्‌ दुत 
छुवयागु जिगु तुतिं चम्पाकलिया म्हय्‌ म्हय्‌ उसिउसि याः वन । चम्पाकलि 
छक्वः हानं थुरर॑ मूहाल । उघ्रिमय्‌ जितः नं मनूतय्‌ हूलय्‌ वनेबलय्‌ मछिंक 
ल्यासेतय्‌ म्हं कानाच्चनी थें मछिंसे च्वनावल । जिं काचाक्क तुति लिकया । 

आः छु यायेगु । किसि गये मनंनिगु । गये लंके धका: वये धुन । मछालाः 
मछिनां चाःगु हे मखु । जिं किसि माकलं धाः थें पाइन्टया म्हिचाय्‌ छुं मतया । 

किसिं ल्ह्वाका ल्ह्वाका संकीबलय्‌ क॒तुंवने यः हं । थन जंगलय्‌ छुं क॒तुंवन 
धाःसा मालेगु सम्भव हे मदु हं । 

चम्पाकलि ट्याक्टर वनी थें न्ह्या: वनाच्वन । माथं, पा:चा, खुसि, ध्याच: 
छुं हे मधा: । न्ह्यःने न्ह्यःने च्वंगु किसिघाँय्‌ ख्वाखः म्वयृहिलाः म्वाराम्वारा 
नयाः ल॑ न्ह्या: वनां तुं च्वन । स्वये हे साइ ख्वा: वः । किसिमाकलं कना: जक 
सिल । 

थुमिसं न्हिच्छिया निसः स्वसः किलो झारपात व घाँय्‌ नइ हँ । धात्थें 
किसि लही थें धा:गु उकि हे जुइ । जितः छत्थुं म्ह गरखेसे च्वनावल । - धात्थें 
थजाःपिं लही माःसा ला मुक्ताः हे दइमखु । किसि म्हय्‌ चने न्ह्यः व च्चनेवं 
गुगु कम्प नुगलय्‌ थ्वयाः न्ह्याइपुसे च्वंगु खः, ब्याक्कं किसिम्हं कृतं वल । 
छायधाःसां जि ला साधारणम्ह छम्ह शिक्षक जकं खः । चम्पाकलि ला जिमि 
लँक्यंमि पासा खः । म्हं मफइबलय्‌ सुसाःकुसाः याइम्ह छम्ह नर्स जक खः। 
अन्यथा जिं मेगु छुं बिचा: याये मज्यू । अज्ज व नुग: चकपिं जंगल लज थुवाः 
साहित्यकारपिं भाजु द्वारिका श्रेष्ठ व मयजु जलेश्वरी श्रेष्ठपिनि प्रतिनिधि खः । 
जिमि 051 खः । वन महोत्सवया थुवाः । वयात छुं मतिइ तयेगु हे पाप खः । 
चरीत्रहीनताया मेगु नां खः । 

जिगु जवय्‌ शेखरदाइ दु । लिउने नारद बज्राचार्य व माधब मूल दु। 
न्ह्यःने ग:पतय्‌ यग्गाना च्वंम्ह चम्पाकलिया मचा-मय॒लिं किसिमाकः दु । 
इमिसं जिगु मतिइया खँ स्यूसा छु धाइ ! 

अहो ! जि ला वन महोत्सवय्‌ शान्ति मा: वयाम्ह । जिगु निम्तिं जक मखु, 
जिमि जःपिं, जिमि जःलाखःला पासापिनिगु निम्तिं शान्ति माः वयाम्ह । जिगु 
जःखः जिग देशय्‌ माओवादीतय्‌गु व सुरक्षाकमीतयूगु बन्दूक व बमया चिल्लाय्‌ 
दनाच्वंगु लकसय्‌ नामसंगीति पाठ यायां पंचरक्षा ब्वनाच्चनाम्ह । जिकय्‌ 
कमसेकम अष्टशील मखुसां पञ्चशील पालना यायेगु शक्ति दयेमाः । थय्‌ जुल 
धाःसा ला न्हापा सिंहसार्थबाहुपिं ल्हासा वंबलय्‌ पापी बंजाःतयूसं लँय्‌ लँय्‌ 
चीभाः थ्वाथ्वां वंगुया लिज: थें लसिंतय॒गु म्हुतुइ लाइ । लिक्क लिक्क च्वंपिं 
साहित्यकार पासापिसं छु धाइ ! ........ मखु, जिं चम्पाकलियात श्रद्धा तयेमाः । 
हनाबना तयेमाः । 

थथे नुगलय्‌ वाफय्‌ वयेकाः छाः सितुपातु वंका च्वनाबलय्‌ किसिमाकलं 
- “हुंकन गैंडाम्येय्‌ दु, स्वयादिसँ । बरु तसक हालादीमते” धका: पतिं धस्वाकल । 
जिपिं ग्यानिपिं मस्त थें सुम्क, चुपचाप । तत:हाक:गु किसिघाँय॒या दथुइ छभव: 
गैंडामेयत मछाला: ख्वा: क्वक्वछुना: गन बिस्युं वने, गन बिस्युं वने यानाच्वन । 
चम्पाकलि ह्यामि जुयाः इमि न्ह्यःने न्ह्यःने न्स्याःवना च्वन । किसि माकलं नं 
वयात गःपतय्‌ उसिउसि याना: ग्वाकाच्वन । छखें उपिं अस्यःपिं थें च्वनावल, 
मेखें उपिं लाखेय्‌ व सवःभक्कृयात हायेक: जुइपिं हुल्याःत थें च्वनावल । न्हाच: 
जंगलया लँय्‌ वयाच्वनाबलय्‌ क्व:दलाच्वंगु सिमाग्वंया प्वालय्‌ वालावाला सना: 
तहा: न्हिप्यं खने दुगुयात कथिं भवाभवा यानाः पिकायेत्यंगु लु जक लुमंसे 
वल । 

माःगु ला व ! गुम्हं “थुखे वन, थुखे वन” गुम्हं “आसे दुत छवयेमते, पिका 
पिका” धाःपिं । “गुम्हं अय्‌ म्वाःल म्वाःल, यायेमते ! गौमन जुइ यः । थुजाःगु 
थाय्‌ गौमन सर्पतय्‌ छेँ हे जुइयः । अथे यातकि हाप्व: दना वः थें जुइ न्हिं !” 
जिगु म्ह चिंक चिंक वना: मिइ लाःगु सुकूगु ला जुल । कयूकय्‌ कनावंगु 
बांलाक हे महशुस जुल । तर छु याये जिमित जंगल चा:हिइके हःपिं गाइड व 
ब्वति काःवःपिं पाहाँपिसं वयात पिकयां तुं त्वःतल । कोतय्‌ मेय्‌ पालेत पियाच्वंम्ह 
नाय: थें टेलिभिजनया विश्व जोशी निपा ल्हातं मूभी क्यामरा जवगु मिखाय्‌ 
न्याका: थःगु हंशय्‌ ब्वयाच्वन । सिमा ग्वॅलय्‌ दुहाँवने धुंकूम्ह तहा: न्ह्यिप्यं नं 
लिकथं वालाक्क फहिला कथं गुँ पत्तिइ बिस्यु वन- गोही जातयाम्ह घोरल 
धाःम्ह खनी । ..... 

आः ...... हीमी चाल कि थुपिं गैंडा मेयूतयूसं नं लिनाहल धायेवं छु 
याये ! जितः छत्थुं न्हाचः किसि गयाबलय्‌ ह्याउँ तपुलि व लं पुनेमज्यू । 
जनावरतय्‌ मिखाय्‌ ह्याउँगु तेयूलाना च्वनेयः” धाःगु खँ लुमन । जिं स्वम्हं 
पासापिसं तपुलि व लं छु रंगयागु पुनावःगु स्वया । अथे ला, अथे सुनां पुनावःगु 
मदु । नुगः भचा याउँसे च्वन । 

चम्पाकलि गाँया दथुं दथुं घाँय्‌ चीक्‌ चीकं न्ह्याःवनाच्चन । गनं पाःचा, 
गनं चाया चा जक दुगु ध्याचःगु खुसि । अजाःथाय्‌ धुत च्वनाच्चने यः हं । 
जिमित धुँ स्वये आतुर जुल । धुं लः त्वनाच्वन जुइ। धुं चल्लाया लाख: 
पियाच्चन जुइ । तर धुं मनू नयाच्चंसा । जित: “माउल्ड बाई ए टाइगर” नांगु 

अंग्रेजी घटना बाखं लुमंसे वल । छत्थुं जिगु म्हयात धुँ हे मखंसां धुं नल । 
जितः गनेद्य:थाय्‌ यंका: मू हायेकाबिल । 

स्लाइड शो क्यने थें जंगल चाःहीका: क्यनाच्चन । धात्थें चम्पाकलि 
जंगलया छारुवा दोहं ! मखु मखु, चम्पाकलि जंगलया लानि मयजु । वं फुक्क 
स्यू । वयात फुक्कस्याँ हनाबना तः । वयात सुनां छुं याइ मखु। उकि व 
जंगलय्‌ न्ह्याथाय्‌ नं वने फु, न्ह्याथासं वने नं सः । व जंगलया लानि हे खः । 
मातृसत्तात्मकताया नकिं ख: । नारी स्वतन्त्रताया प्रतीक खः । जंगलय्‌ दुने 
च्व॑सेलि जिं जक मखु, जिपिं फुक्कस्यां वयात हनाच्वने मा: । थौंया इलय्‌ 
मिसा मिजंया भेद यायेमज्यू । वयात हनेगु हे थःत हंकेगु ख: । 

अयसां न्हाच: ब्रेक फाष्ट याना च्वनाबलय्‌ सर्जकतय्‌ दथुइ गफ जूगु 
लुमनावल । - थन जंगलय्‌ बहनी छगू अजू चाइपुक बिडम्बनात्मक रोमान्स 
जू, छिकपिसं स्यूला ? थन लजया किसित चिनातइगु किसिगलय्‌ जंगली 
बाकिसित वया: मांकिसितयत हयूका: वइगु । गलय्‌ माकिसितयूत ततःपुगु 
सिखलं चिनातइगुलिं इपिं बिस्यु नं वने फइमखु । न्ह्याक्को कोंह ..... 
कोंह ..... हालाह:सां सुनानं ग्वाहालि यायेगु साहस हे पिकाये फइमखु । इमिसं 
मनूत च्चंच्वंगु बल्चा, छुँ हे थुना बी यः । अले इमिसं सिखलं चिनातइपिं 
माकिसितय्‌ पुखुलिइ प्याःचाः लंक लः त्वनाः जंगलय्‌ तुं बिस्युं वनी । ........ 
धात्थें व लु तसक भयानक ........ । थनया मस्वसे मगा:गु छगू तमाशा थ्व नं 


तर लजया दनेकोथाय्‌ चम्पाकलि व जंगलया विषयय्‌ छुं च्वये धका: न्ह्यः 
हे मवयेकुसे कापिइ च्वसा क्वळुका: विचा: याना च्वनाम्हेसिया क्वाःलखं पूगु थें 
छत्थृं मू हायेक म्ह पिच्यात । ख्युंसे सुंसां दंगु गंड “लोरी म्ये” हालाच्वंपिं 
किलिकिलिचापिनि सः व यांकीया सः हे थप्प दिक्क चम्पाकलि प्रलय जू थें 
चिल्लाय्‌ दनाः कोंह ....... कोह ....... हालाहःगु ताल । जिगु नुगः भःभः 
ल्हुल । चम्पाकलियात छु जुल जुइ। का, धात्थें छु जुल चम्पाकलियात ! 
क व नं ला छम्ह प्राणी खः । धात्थें ला लजया आम्दानी स्रोत हे इपिं । 
द्यनेबलय्‌ छक्वः सिख: फ्यनाव्यूसां ज्यूगु ! ....... - वयात चिनातःगु सिखलं 

स्यात जुइ ! छत्थं जिगु मिखाय्‌ चम्पाकलि च्वनीगु किसिगः जक त्वाल्ल 
च्वंच्चन । जिं न्ह्य: वयेके हे मफुत । 

कन्हय्‌ कुन्हु सुथय्‌ च्या त्वनेत डाइनिङ्ग रूमय्‌ वनाबलय्‌ च्या कफी त्वंत्वं 
हे छथ्व: साहित्यकार पासापिसं कनाच्वन । - म्हिग: बहनी लिबाक्क जंगली 
किसिवःगु दु' धकाः धाःगुलिं किसिगलय्‌ जिपिं स्वःवनागु । तसकं हे भयानक 
दृष्य खनीसा । गज्याःगु आक्रमण ! देब्रे लहरा १ यागु आक्रमण थें का । (_) 


(“नेपाल” ऋतु पो/दँ ५०/ल्या: ३) 

न्यालाल्ल ........ ! 


संविधान सभाया मुँज्या जुयाच्वन । जुजु मिलिन्दया न्ह्यस:या लिस: बीगु 
कुतः थें थी थी नेतातसें संविधान सभाया ल्यज्याया बारेय्‌ बांलाक ध्वाथुइकेगु 
कृत: यानाच्वन । जिं थःगु उत्सुकता दबुलिइ प्यपुंकाच्वना । ज्याभव: न्ह्याकामिं 
नां कया: न्ह्यब्वयेवं दलया छम्ह नेता डायूसय्‌ दं वल । वया बिचाः, वया 
भावना माइकया छूयं ग्वलं दुहाँ वना: सःग्वंपचां (स्पीकर ध्वांग) स्वांफ्व: जुया: 
ह्वल । 

“सुनानं जा बुकातःगु नये स्वयाः थः हे भुतूसुवाः जुयागुया जा इलय्‌ हे नं 
नये खनी, लिसें सवा: नं साइ । बजारी सवा: स्वया: थःगु हे ल्हातं दयेकागु 
नसा: भिं-उसाँयया निम्तिं ताःलाइ | ह: .......... संविधान सभाया ल्यज्या नं 
अजाःगु हे खः। थःगु हकया भिं तातुनाः थम्हं कानून दयेकेगु । अय्‌ धयागु 
जनताया बिचाःयात कःघाइपिं मनूतयूत भोट बिया: ल्यज्याय्‌ ल्यया: त्याका 
छवयेगु । थूपिं स्यूपिसं थ्व ख॑यात जनताया दथुइ थ्यंकेमाल । अले जक च्यागू 
दल व व्याक्क जनताया लोकतन्त्रात्मक गणतलन्त्रया आकांच्छा पूवनी ।” 

थुकथं दबूया माइक पिहांवःगु न्वचु घोंसः व तिसः जक पाः, मेगु अथे हे 
खः । अयसां जिं इमिगु न्वचु ध्यान बिया: न्यना हे च्वना । थबलय्‌ छाय्‌ खः 
मस्यू, मेपिं स्वया: यक्को हे अप्वः खँ ध्वाथुइका तःम्ह नं जुइफु, छम्ह मनू, 
गणतन्त्रवादी व लोकतन्त्रवादीत मुनाच्चंगु दुवातय्‌ दनाच्चंम्ह अथें अथें हे 
न्हिलावन । अले भचा उज्यां थ्यना: लँय्‌ जूम्ह छम्हेसित खँ थ्वकल । 

“गाय्‌ च्वं, जिं धयागु मखु ला ! लोकतन्त्रवादी व गणतन्त्रवादी शक्ति मिले 
जुल धायेवं तिनि प्रतिगामी तत्व न्हनावनी । थौं अथे हे जुया: लुल । जि साप 
लय्‌ता: । थ्व लसता ब्याक्कसिगु जुया वनेमा ! जिगु देय्‌ तःजि जुया च्वनेमा !” 
थुलि सुवा: बिया: व ल॑जुवाः दुवा: पुला: जक छु वन, अबलय हे छम्ह वें 
चिल्लाय्‌ दनाः हाल । - 

“आसे, तराइ ख्वःगु दु । पहाडया चुरे भावर लागिचाःगु दु । तराइ व 
पहाडया दिलाय्‌ खापां काना: स्वनिगः घाःपाः जूगु दु । ख्ये नं मफु, न्हिले नं 
मफु। हाहाहा ......... ! पायण्डोराया पिला-सन्हू तज्यात ! पायण्डोराया 

पिला-सन्हू ........ ! थाय्‌ थासय्‌ लूटपाट, अशान्ति, विद्रोह, आतंक ........ ! 
थज्याःगु लकसय्‌ चुनाव गथे जुइफइ ! हा हा हा हा .......... ! 

सूर न ताल जुइक म्व: न्ह्यूगु खना: तसक धैर्य दु थें च्वंक छम्ह मनू 
फःचालँय्‌ दनाः हालाच्वन । 


छु पहःयाम्ह मनू ! ........ धात्थें वेँ हे का हुँ ...... । भचा ला धैर्य 
दयेमाःगु नि । थ्व ला संक्रमण काल खः नि । भचा भचा शान्ति ....... भचा 


भचा अशान्ति ला जुया हे च्वनी नि । गथे थः मांबौपिं खनेवं मस्त दुःख प्वंकाः 
प्यायक ख्वयाहइ । हारां हे जुइ, च्वापुका: जुइ, अले अस्य: हे जुइ, न्ह्याग्गुं 
जुइ । अथे हा जक हालां संविधान सभा, गणतन्त्र अले स्वशासन ता:लाके फइ 
ला !” 

व मनू गुगु पार्टीयाम्ह खः मस्यु । लाःसा गुगुं छगू सत्ताधारी राजनैतिक 
दलया कट्टर समर्थक नं जुइ फु । लाःसा भावी उम्मेदवार हे खः ला ! व नं धाये 
मफु । अयसां वया ख जितः बच्छि थू, बच्छि मथू थें जूगुलिं मुसुक्क जक 
न्हिला: जि सुतुसुतु छँँय्‌ वया । 

छुंय्‌ थ्यनेवं छु हू वल मस्य, जिमि कलाःया टि.भी. सिरियल स्वयाच्वंगु 
च्यानल हिला: समाचार तयाबिया । जिमि कला: वातां च्वन । लिपा भचा भचा 
तं ल्वाकज्याःगु ख्वालं दनावन । 

समाचार क्वचायेवं कान्तिपुर च्यानलं संविधान सभाया बारेय्‌ थीथी स्वंगू 
दलया स्वम्ह नेतातयूके अन्तरवार्ता का:गु ज्याभव: वल । जिग न्हायपं व मिखा 
नितां छपाँय्‌ जुयाः टि.भी.या धकिनय्‌ प्यपुं वन । 

ज्याभवः न्ह्याकामिं स्वम्हसिगुं म्हसीका व्वये धुंका: कांग्रेसया नेतायात 
न्ह्यःने ब्वल । 

नेतां भचा तःजि पहः कयना: घुंकयाः न्यंकल । - 

“थथे हे अशान्ति जुयाच्चन धाःसा संविधान सभाया ल्यज्या जुइफइ मखु । 
सरकारय्‌ च्वना: सरकारयागु हे विरोध यानाच्वने ज्यू ला !” 

अनं एमालेया नेतां सः थ्वयेकल । - 

“सम्विधान सभाया चुनाव जुइ । अले जुइ नं मा: । मखुसा प्रतिगामी तत्वं 
फाइदा काइ । अले जनताया म्हगस चुंचुं दली ।” 


ह्वर्गगु सर्गः राजा शाक्यया बाखं/८ 


इमि खं न्यने धुंकाः माओवादी घुर्कि न्यंकल । “ न्यालाल्ल ....... ! चुनाव 
जुइ नं फु, मजुइ नं फु । संविधान न्ह्यः हे दकले न्हापाँ गणतन्त्र निं घोषणा 
यायेमा: । मखुसा जिमिसं हानं संघर्ष याना: सतक हे गणतन्त्र कायेगु जुड ।” 

अन्तरक्रिया स्वयाच्वनाम्ह जिं सुनां सुनां छु छु धाःगु मसियाः ठ्वाज्यः 
जुया च्वनाबलय्‌ ज्याभवः न्ह्याकामिं ज्याभव: क्वचायेके न्ह्यः वय्‌कःपिन्त 
सुभाय्‌ ब्युब्यु धाल । - “आः न्यनादिल मखु ला, दर्शक भाजु मयजुपिं ! जिं 
हानं छुं धयाच्वने माःगु मदु थें च्वं । संविधान सभाया चुनाव जुइ लाकि 
मजुइ ! ” 


(1 


(“सन्ध्याटाइम्स” / ने. सं.११२७ यंलाथ्व पारू) 





१. देब्रे लहरा, अज्या:गु गसिमा खः, व गुगुं सिमाया जवय्‌ च्वंम्ह लाखि खिप: जुया: देपाय्‌ 
च्वंम्ह सिमायात नां कायेमत्यःम्हं थें हित्तु हिनाबी । अबलय व देब्रे लहरां च्यूपिं सिमात 
आचाकलिं दायावनी । 

म्हगसया दुवातय्‌ (१) 


न्ह्याबलें थें थौं नं म्हणसय्‌ म्हनाच्वन । थ्व देश न्हापा तःधं क्यब हँ । थन 
क्वंसिमा दु। थी थी झंगःत ब्वयाच्वनी । लापाचात प्याखं हलाच्वनी । आ: 
लाखे सागगाः हँ, दिप हँ, छू ...... छु । पत्या: हे मजू । जिं न्यनातयागु ला न्हापा 
जकं दिप का । दिप दुथाय्‌ तिर्थ नं ला दयाच्वनी । तर तिर्थस्थल सां खि बाःबा: 
वइगु धःया धः जक दुगु चःबि, पाइखाना । आ: ला थन चःबि मदु, दिप नं 
मदु । ततःखागु छेँ दु । भवः भव: पसः दु । म्वः म्व: मनूत जू दु । तापाकं वइपिं 
लँजुवा:तयूत झासु फीगु फल्चिया पलेसा बालंया बालं जक बीगु लज थें 
ज्याःगु छँ गुलि दये धुंकल । ...... 

ख ला मनूया जीवन हे म्हगस मुनाच्चंगु छग: थल । गबलें थुगु थलय्‌ 
मनूत दुसुना वनी, गबलें भयभय्‌ बिना: वानाबी । मस्यू, त्यः ला मत्यः ला ! भिं 
ला मभि ला ! जिं थःत सिथं यंकूगु हे तकव: म्हंके धुन । बांलाःगु म्हनीबलय्‌ 
म्हगसं दनावये मास्ति वइमखु । अन हे जक प्यपुना च्वने मास्तिवइ । गबलें 
वायूवाय्‌ हाहां म्हगस पिचाइ । म्ह जिग्रिंक च्वनी । सेंसें वइ । इक्कुसे च्चनी । 
चःबिइ तक वनाः च्च फा:वने हे ग्यानाच्चनी । न्ह्यःने सुं ध्वदुइ ला ! ..... ल्यूनें 
सुनां सालाकाइ ला ! म्ह हे पीसे पीसे च्वं । 

जीवन, भय व दुःखं जायाच्चंगु स्वये, म्हगस जक जीवन मखु गय्‌ 
धाये ! जीवन सुख व दुःखया ल्वाकःबुक: धाइ । तर मनू सुख पियाच्चंम्ह 
अनुशासीत क्यासाबिंका खःला ? मनोवैज्ञानिकतसें धाइ, म्हगस नं यथार्थताया 
छुं खः । अयसां ....... जु हे मजुइगु, खं हे मखनागु नं म्हनाच्चनी । गय्‌ ....... 
गय्‌ ! तर जीवन हे मदुसा म्हगस गथे म्हनी ! म्वाना च्वंपिन्त हे जक ला 
म्हंकः वइगु खः । म्वानाच्चंपिसं सीपिन्त म्हंकः वन धयागु आःतक जिं मन्यनानि । 

खः, जिं गिरिजाप्रसादयात लाउदा फयख: चलेयाना: चन्द्रमाय्‌ थहाँ वनाच्चंगु 
म्हंका । प्रचण्डं कर्णदीपय्‌ हरिशचन्द्र जुयाः धोति छपु जक चिना: सी उनाच्वंगु 
म्हंके लं। गुलिखे आयोगं क्वःछ्यूगु उलाखंया कार्यान्वयन सिक त्यलावंगु 
जितः अनुभव दु । तर थौं अथे मखु । म्हगस छुं छुं पूवं थें । छुं छुं पूमवं थें । 

जीवन लू थें, मलू थें, न्हायकनय्‌ जक लाबालाबा जुयाच्वन । व जिगु लिक्क 
दु, अयूसां जिं वयात थी मफु । जितः वया क्वाःजःया स्पर्श माःगु दु । 

म्हगस छगू लुमन्ति जक खः ला ! लुमन्ति धयागु नुगलय्‌ जक प्यपुना 
च्वनी । इतिहास नं लुमन्ति खः । अयसां वयात मखु धायेमफु । न्हापा जिमि 
ज:पिं मदइबलय्‌ कर्णदिपय्‌ मि तया: त्वःता वये धुंका: लिहाँ वयेबलय्‌ धलकों 
मवसे लुँतिया खुसि सिथं सिथं तपिंता जुनाः वयेमाः । देक्वया खुसि सिथय्‌ 
हनुमान द्यः दुगु घातय्‌ जिमि दूब्यंक: वयेगु । आ: थन हे जिगु छँ लाये धुंकल । 
ई हिल । बहत्तर फुटया ब्या दुगु लिंक रोडं खुसिया घाटयात नुनाबिल । देक्व 
गल्लि व लिंकरोड ह्वन । म्हगस खः धाये ला, छु धाये ।....... थन जि च्वनाः 
यक्को म्हगस म्हंके धुन । जिगु क्वचनाच्वंगु दक्को दक्को मछिं मछिं च्वत्तुक 
चीकाछवये धका: । अयूसां थ्व जीवन हे अजा:गु, थ्व जिगु म्हगस हे अजाःगु, 
गुलि गुलि बसिलां छात उलि उलि हे क्वचिना वनाच्वंगु छया भया: लुखा थें । 
घाटप्रतिघाट, विश्वास व अविश्वासया ना:चा-घाँय्‌ बुया वयाच्वंगु पुखू थें । 
थन थः कतः जुइ, कतः थः जुइ । ........ 

म्हगस हे खः नि ..... न्हापा थन खुसि सिथय्‌ ल्वहँतँ सियातःगु घाट । 
खुसिइ कहाँ वनेत खुसिसि धुछिं ल्वहंया स्वाँहाने त्वाथ: । दथुइ दथुइ तुं प्यपुना 
च्वंगु दु । अन हे च्वना: गुर्जु प्यं थयेकाच्वनी । जि हे ग्वःक्व: ग्व:क्व: ला जिमि 
थःथितिपिं मदइबलय्‌ दू ब्यंक: वयेलं । व हे तुंछिइ च्वना: नौचां जिगु माःबूगु 
छूयं पाचुका च्वनी । छक्वः निक्वः ब्वनेक॒थिं बिस्युं वया: व हे तुंछिया काप्पिइ 
काप्पिइ असलाचा न्या ला: वये नं लं । प्वःतसें जा: प्यना: सिंगे न्या क्रिंचाय्‌ 
थनाच्वनी । सुयागुं जीवनया ह्यूपाः बाय्‌ अन्त थें । 

म्हगस छुमां नं खः: । म्हगस स्वःतिपाँय्‌ नं ख: । थौंया लोकतन्त्रं हःगु 
राजनीति थें । भगवान कृष्ण व चाणक्यत इप्पां थिप्पां। इमि नुगलय्‌ व 
न्ह्यप्पुइ छु छु पुसा दु, माक:या कम्पा: दुगु न्याय जुयाच्वनी । प्रतिगामीतलिसे 
ल्वाना: त्ययेकाः नं इमि गर्दनलिसे प्यपुनाच्वंगु थःगु प्राण, भूत, प्रेत, बोक्सि 
बाय जादूगरतसें थें गुगुं सिमाय्‌ बाय सुयागुं जिवय्‌ सुचुका तइ । उकि उमिसं 
प्रतिगामीतलिसे ल्वाना: नं प्रतिगामीत त्वाय्‌ चिनाच्वनी, कृष्णया सुदामा थें । 

थ्व नं जिगु जीवनया म्हगसय्‌ खः । नेपाली कांग्रेसया च्वजाःम्ह नेता 
कृष्णप्रसाद भट्टराइ लँ दापा जुया: ला मस्यू, हनुमान ध्वाका लायूकूलिइ वयाः 


थें 
थें 

बिचा: फः वयाच्वन । न्हाचःतिनि म्हंगु जितः । - मस्यु, इमि थन सु सीगु जुइ 
! इमि सु सीगु जुइ ! इपिं ला सी हे म्वाःपि, इमि ला थःगु प्राण हे गनं बाय 
सुयागुं जिवय्‌ सुचुका तयेफुपिं । उकुन्हु तिनि जनकवि दुर्गालालदाइयात हनेगु 
ज्याभव: क: भः धायेक जूगु थाय्‌ । आः छत्थुं गथे भःभः न्हूगु मस्यु । हानं थ्व 
ज्वलय्‌ नं मखु थें च्वं । 

घाटया सिथय्‌ सीम्ह हनुमान द्यः पुलिं चुया: धयाच्वन - हुंकन च्वंगु जिगु 
लायक्‌ ज्वःगु सतः न्हंका छवःसाँ जितः न्हंका छवये फइमखु । मस्यु व सतः 
गनया वयागु खः धका: । छु इमिगु अन ल्वहं पौ तिका तःगु दु ला ? दाता हे 
मेपिं । वया न्ह्यःने च्वंगु धाक्को वयागु जूसा भीगु छुं हे मखुत । धात्थें ला 
फुक्क भीगु धर्म चित्त ब्वलनावयाः थापना जुयाच्चंगु ला खः नि। आः हानं 
वयागु गथे जुइ ! 

मस्यु, व हनुमान द्यःचा नं सीम्ह ला ....... म्वाःम्ह ला ! म्वाःम्ह नं गथे 
जुइ ! सीम्ह हनुमान द्य: धका: जि मचाबलयनिसें न्यनातयागु । सीम्ह जूसां सुं 
सूं मनूतयूसं मस्तय्‌त ग्या: ल्वय्‌ वयेका बीयः धकाः लड्डु छाः वयाच्वंगु दु । म्ह 
छम्हं हिं बुले थें ह्याउँका: फुक्कसित म्ह चिंक वंक थाराथारा न्हुइका: ख्यानाच्चंगु 
दु । खुसि सिथय्‌ लानाच्वंसां फिरिफिरि लापाचात थें पर्यावरणया छुमां मखु । 
व ला न्ह्याबलें 'रघुपति राघव राजा राम” रागया अलाप जक कया च्वनीम्ह 
वस्ताज खः। तर छाय्‌ खः मस्यू, नुगः कःघाना मकाःसां व हे व हे धुन 
थ्वयाच्चनी । खः थें मखु थें जित: नं थिमिगु “सा रे ग म' या थथ्या: क्वथ्याःलय्‌ 
दुंबलय्‌, उघ्रिमय्‌ हे तपिंताया खुसि सिथय्‌ धस्वानाच्चंम्ह कमरेड पुष्पलाल 
श्रेष्ठया भवातां थः फुसय्‌ च्वंगु ह्याउँगु ध्वाँय्‌ क्वकयाः ख्वबि हुयाच्चन । जिग 
नुग: खुल्ल मिन । 

अबलय्‌ हे “चोर ! चोर ! धका: हालाह:गु सलं जिगु म्हगस गुत । जि न्ह्यलं 
चाल । ज्वलं च्वना: म्ह भयातुसे च्वन | जिगु अवस्था खना: जिमि कलातं 
'म्वाःल, लिबाय्‌ धुंकल द्य॑। थन थथे हे का। देशया अवस्था गपायच्चः 
स्यनावंगु ! देसय्‌ दक्को मनूत थन हे दुहाूँ वल । ज्याज्यि छुं मदु । नये माल, 
त्वने माल । मोजमज्जा अप्व: । धेबा जक गनं वइ । अले खू जुल । उकुन्हु नं 
अपाय्च्चः लि हे मबाःनि हुंकन नारांदाइयाथाय्‌ बालं च्वंम्हेसित खुकुरिं पालाः 
लुटेयाना यंकल । हानं ल्यासे ल्यासेपिं मिस्त ग्या नं मग्या: । चान्हय्‌ चान्हय्‌ 

छुँ 


मोटरं त: वयाच्वनी । होटलय्‌ ज्या याइपिं धाल थें च्चं । उकुन्हु भीगु हे छे 
क्वसं पाइन्ट त्व:ता: भवाल्ल च्च फानाबिल । मत च्याकाबियां बरु थः हे भया: 
तिना: दुहाँ वयेमाल । छु धाये ....... आः ! ...... का म्वाःल लिबाय्‌ धुंकल द्यं । 
जिमि कलातं मतिना यात । जिं दने पहः याना । गंगु मिखा नं लिपा ज्वलं 
च्वनावल । न्ह्य: बछि ज्व: बछि । जि हाकनं म्हन । तर जिं चाः । थ्व म्हना 
च्वंगु खः । मस्यु, थथेभनं गुलि जक म्हना च्वनी तिनि जुइ । जि चने हे ग्यात । 


(1 


(“नःलि” ल्या: १६, हेमन्त ११२७, कौला - कछला) 

म्हगसया दुवातय्‌ (२) 


थुगु म्हगसय्‌ जि छम्ह पासानाप यलय्‌ लात । लँ फुक्क चिकंअप्पां जक 
सियातःगु । गाःबाहालं अगिंमथः वनेगु चुक थें जाःगु लाछि त्वा: हँ । जिलिसे 
वःम्ह पासा गुन्दाकाजि जुयाच्वन । व म्हगस जितः नसंफाःगु थें बाबू वन । 
बच्छि बू, बच्छि मब्‌ । म्हगसय्‌ म्हंगु धकाः चाः, अयूसां म्हगसय्‌ नं मखु । 
आज्जु दयेकाः जिपिं गन वने त्यनागु खः, जिमिसं हे तिफ्याये मफु । ...... लँ 
हे दापा जू थें। गन वने त्यनागु जिपिं, गन लात । .......... 

साप अजू चायापु, व तिनिख्यः थें च्वंगु त्वाया लाछि । खव पत्तिइ सिथय्‌ 
छबालाचा जक तहाकयक छेँ दु । मेगु लाछि छगुलिं त्वपुइक गनं नं बीम धलिं 
मदयेक इलां छपातं ढलान यानात:गु दु । क्वय्‌ फुक्क ह्वातां च्वंक चक । च्वय्‌ 
सर्गः खनेमदुसां चक्कंगु सर्गतं थें स्वाभाविक जः दु । खव सिथय्‌ छबालाचा 
फः थें तःहाकःगु छे, क्याम्पस व नेपालभाषा ख्यःयाम्ह पासा रूपेश बञ्राचार्ययागु 
हँ! .......... आज्जु ध्वहुकेगु लँय्‌ ववं गुन्दाकाजि तन । उकि लकथं रूपेश 
बज्राचार्यया छँय थाहाँ वनेगु त्वह: दत । रूपेशयात सःतु सःतुं थाहाँ वना । 
पुलां छुँ । चां दनातःगु । छँया बँ फुक्क चा जक । खा:चिं खाःगु अप्पा खने दुगु 
अंग: । छेँदिया स्वाहानें मातं खनेदु । रूपेशया बा: च्वतं कहाँ वल । तसकं 
ल्ह्वं । बागःचा धयां तसक मखु । ख्वा: नं हुप्प च्वना: चतांमरि थें । न्हापा 
अपायच्व: ल्ह्वंम्ह मखु । युरिक आइसिदया ल्वय्‌ दुम्ह । न्ह्याबलें तुति स्याः 
धकाः म्हृतु म्हाले माःम्ह । जिगु हे क्याम्पसया अंग्रेजी विषयया प्राध्यापक । 
साःप मिलनसार । न्ह्याम्हलिसें भ्यलय्‌ पुं । वसपोलयात खनेवं हे जिं हनाबना 
तया । - ज्वजलपा सर ! छ:पिन्त मखनागु यक्को दत । म्हं फु ला सर ! आ: 
नं अथे हे तुति स्याःनि ला ? अं, सर ला साप ल्ह्वनाच्चन !” 

“अथे हे खः, भाइ ! फुक्क पायछि हे जू ।” तसकं नुग: चकंका वसपोलं 
लिस: बिल । अबलय्‌ रूपेश नं थ्यंक: वल । - खः लकथं छक्वः थहाँ वइगु ।” 
थूलि धयाः जिपिं थःगु ल॑पुइ तुति ज्याना । गुन्दाकाजि हानं तन । गन वं गन 
वं। जितः गन लाः ....... गन लाः जुयाः मेगु हे थासय्‌ लात । अले हानं जि 
रूपेशयाथाय्‌ वना । 


ह्वगंगृ सर्गः राजा शाक्यया बाखं/१४ 


मातंया बँ थिलातःगु लब कोथा । सुकू लानातःगु दु । तिनातःगु भयाःया 
फलय्‌ फ्यतुनाः रूपेशया बाः धिसिमिसि धायेक फ्यतुना च्वन । अथे हे ल्ह्वं । 
जि न्ह्यःने लिक्क वना: ज्वजलपा याना । टि. भि.इ वइगु विज्ञापनय्‌ थें 
वसपोल छत्थुं स्वाइंइया धायेक खने मदयावन । दुरुस्त मिष्टर एक्स थें । जि 
थारा न्हुयाः ग्यात । लाःसा ध्यान च्वनाच्चंगु जुड । तन्त्रमन्त्रय्‌ दुनाच्वंगु जुइ । 
म्ह थुरर खानाच्चन । मसीक जिं छुं अपराध याना थें । लिपा रूपेशया मां व 
निनिपिं सु सु खः मस्यु, स्वम्ह ति जिथिपिं मिस्त पुजाभः ज्वनाः कुहाँ वल । जिं 
जिगु छुं दोष मदु” धयाथें क्वमालि जुया: जूगु फुक्क खँ कना । इपिं न्ह्यःने 
वनाः स्वां छाल । पुज्यात । अले हानं न्हापा गथे खः, अथे हे प्रत्यक्ष खने 
दयावल । दर्शन बी थें । 

सु जुल मस्यु, छम्ह पासानाप सुतुसुत्‌ं कहाँ वया । - जि ला थज्याःगु खं 


SSS > 
= 


पत्या: हे मयानाम्ह । थःगु हे मिखां खंक खंक । आः पत्याः यायेगु लाकि 


मयायेगु ! ........ लाःसा सर, प्राध्यापक रिटायर जूगुलिं छे च्वच्चं योग अभ्यासं 
तन्त्रमन्त्र अध्ययन यानाः पूवंगुलिं अथे शक्ति लुयावःगु खःला ! जिं ला छुं हे 
थुइके मफु । 


पिने लाछिइ थ्यन । यलया महाबू बाहा: पिनेया लाछि हँ ! अप्पा व चा 
ल्वाकज्याःगु लँ सिथय्‌ सिथय्‌ धः दु । गुन्दाकाजि हानं खने दत । तर ख्वा: 
बांलाक सी मदु। व ल॑ सिथय्‌ छम्ह मनू आकाभाकाय्‌ भ्वाक्क ग्वतुल । 
तिल्वय्‌ वःगु थें वाथावाथा कन । म्ह फ्याताफ्याता कनाच्वन । बलि बी धुंकूम्ह 
बाहां थें । लः मुनाच्चंगु धलय्‌ वया म्ह बछि दुं । जिं लायूलाय्‌ बुया । सुं की 
क्वः हे लँय्‌ जू मदु । वया लिक्क छम्ह बुरिम्ह मिसा, वया थः जहान थें च्वं, 
वया लिक्वय्‌ च्वनाः छुं हे मखु थें च्चंक छ्यनय्‌ उसिउसि यानाच्चन । जितः 
मतिइ वन । - अथे तिल्वय्‌ वःपिन्त थी हे मज्यू, धाइ । 

म्हगस अदभुत खः। छु जुयाः गथे जुयाः म्हनिगु खः जिं छुं हे मस्यू । 
न्ह्यलं चाये धुंकाः लिपा थथे म्हंगुया हुनि मालाच्चना । थ्व म्हगसनाप जिगु 
जीवनलिसे छु स्वापू दु, जिं छुँ थुइके मफुत । जु हे मजुइगु म्हनिगु । 'ख ला, 
मजुइगु छुं थुइके मफुत । जु हे मजुइगु म्हनिगु । ख ला, मजुइगु छुं जुलकि 
म्हगसय्‌ थें का” धाइ । 'सिक म्हंक: वलकि जनबाहाःद्यः छक्वः पुज्या: वनकि 
ज्यू धकाः पत्याः याइ । थथे म्हनीगु लुइ थः जुइ धुनागु थाय्‌ नं दयाच्वनी । थः 

गबलें मथ्यंगु थाय्‌ नं लुयाच्वनी । नवा:किपाय्‌ जक खनाम्ह मनूयात आत्मियता 
दयेका: लहना तयाच्वनी । 

अं थौं म्हनाच्वंगुयात मा: हना: लुमन्ति छक्व: ब्वयास्वया । रूपेश व वया 
बाःयात बांलाक हनाबना तयाच्वनापिं हे जुल । रिटायर जीवन हनाच्वंम्ह नं 
खः । ल्वय्‌ नं दुम्ह खः। उकिया च्यूता: जि नं न्हापा छक्वः पुलि व तृतिया 
गौचा वँचुक मना वयेके लं । उकिं वसपोलनाप दुबिस्ता व्या: । थ्व सत्य खः । 
जिगु जीवननाप स्वापू नं दु । बैस बंका: ल्ह्वंके मज्यू धाइ । ल्स्वनिगु धयागु 
थी थी ल्वयूयात ब्वनेगु खः धाइ । 

थथे ल्ह्वंगु ख॑यात कयाः, अं, म्हिग: ख्यालिगुल्‌ मुँज्याय्‌ कलाकार च्वमि 
रामशेखरदाइ नापला:गु । अबलय्‌ रामखेखरदाइ यक्को हे ल्ह्वनाच्चन । उकुन्ह 
उकुन्हु नापलाःबलय्‌ स्वयाः यक्को हे पाः । न्हापा भचा गंसि । आः यक्को स्वये 
जिया: ल्ह्वनाच्चन । प्वा: तग्वः जुयाः तःमिम्ह साहु थें च्चं । तृति स्याः धाःगु 
ला जिं मन्यनानि । दम वयेय: धाःगु जक न्यनातयागु । सेंसें फुफु वइम्हेसित 
अपाय्च्चः ल्ह्वकेमज्यू धयागु खँया छुमां जक बियागु खः । उकि नुग: क्वतुंकी 
धकाः मेगु छुं धायेगु मज्यू ताया । लाःसा उकिया हे लिच्च: भचा बिकृति जुयाः 
रूपेशया बा:याके लाःवन ला ! रामशेखरदाइ व रूपेशया बा: निम्हं छम्ह जुयाः 
दं वल ला ! धात्थें म्हगस धयागु अजूचायापु, कलाकार लियोनार्डी भिन्सिया 
कोलाज कला थें । 

बरु उगु म्हिगःया म्हगसय्‌ खंगु त्वा:या बारेय्‌ म्हिग: व हे मुँज्याय्‌ यल 
नेपालभाषा मंकाः खलःया नायः सुरेश प्रधान व किरण शाक्यपिन्त 
कनागु - गाःबाहाः त्वा:या भचा उखे थुखे जुइ, पायछि थन हे धाये मफुत । 
न्हापा ख्यालि न्हिलि व ध्याचुलिं जा:गु चिनाखँ च्वइम्ह छम्ह कवि दु । वय॒कःया 
नां लक्ष्मीदेब 'श्रान्त' खः। वया ध्याचू चिनाखं न्हापा च्चसापासां पिथंगु 
'नसला' साहित्य मुना सफुतिइ पिदंगु दु - “यः तता ! जि गन पंँयून वनेगु ! 

तर यलयापिं जुयाः नं इमिसं श्रान्त’ बाजेयात म्हसीके मफुत । अले 
त्वाःबाः म्हसीके फइगु ला खँ हे मन्त । थ्व खँ म्हिगःया ख्यालिगुलु मँज्याय्‌ 
मदनमोहन मिश्रयात ध्याचू विधाय सगरमाथाय्‌ दक्के न्हापां पला: तःम्ह 
तेंजिङ्ग नोर्गेलिसे ज्वःलाकूगुलिं वःगु खँ खः। थुगु बिचा: सायद लक्ष्मीदेव 
'श्रान्त' बाज्या मदन मोहन मिश्र बाज्या स्वया: थकालि खः लाकि' धका: शंका 

जूगुलिं पिकयागु खः । ध्याचू कवि लक्ष्मीदेव 'श्रान्त' ला भीगु लिक्क मदये 
धुंकल । अयूसां न्यनेकने व मालेकूले ज्या जुल धा:सा क्वःछी फइ । बस्‌ वहे 
लक्ष्मीदेव 'श्रान्त' या त्याजिके मफुगु त्वा:दंवःगु जुइ । 

अले म्हगसय्‌ छम्ह म्हमस्यूम्ह मनूयात तिल्वय्‌ वःगु व वया थः ज्यिथि छुँ 
हे मखु थें माकःया मतिना यानाच्वंगु थौंया लकसय्‌ थुंदीगु राजनैतिक 
बिडम्बनापूर्णगु अवस्था खः ला, जिं मस्यू । खँ छु धाःसा थौं लोकतन्त्रया फसय्‌ 
नं व हे पुरातन शैलीया जीवनं लिचिलेत थाक्‌ चाःनि कीत । व हे ध्वग्गीगु 
सिंकें धर्म व संस्कृतिया सवा: कीत यःनि छु याये ! 

थौं जिगु म्ह छम्हंया चेतनाय्‌ संविधान सभाया व न्ह्यसः ल्यहेल्यहें 
पुयाच्वंगु दु । ब्याक्क थी थी जनतां थःगु मछिं व मज्यू ताःलाकेगु हकया छुमां 
हे संविधान सभा धयाच्वंगु दु । तर थ्व ताःमलाकेत लायूकूया हनुमानतसें 
देयूया कुमिचा जुयाच्चंगु जित: महशुस जुयाच्चंगु दु । जनतां भिंग म्हंकाच्चन । 
ज्वलय्‌ उकिया अःखः जुयाः लुयाच्चन । थुकथं तेलकासा म्हिताच्चंगु राजनीतिं 
देसय्‌ गणतन्त्र वइ लाकि मवइ भविष्य थें ख्युंनि। अले जनताया इच्छा 
आकांच्छा नं म्हगस हे जुया ब्यूसा छु यायेगु । 

अं थ्व बिचा: व भावना नं म्हिगःया ख्यालिगुलु मुँज्यालिसे स्वापू दु थें 
ताल । गणतन्त्र व्यवस्थायात स्वापू लिना: GUN तन्त्र धकाः लोकतन्त्रयात 
ध्याचू ब्वयेगु ज्या जुल । ख्याल: शैली न्ह्या: वनाच्वंगु बांलाः । ध्याचू सकसिनं 
पचय्‌ यायेसयेकेमाः । थज्याःगु ख्यालःया भावना व बिचा: समसामयिक मजुसे 
याकःचिया जुइमज्यू । सम्पूर्ण नेवाःत गणतन्त्रवादी मजुइ नं फु । तर ख्याल: 
च्वमि निश्पक्ष जुड मफुत । राजतन्त्र मन्त धायेवं नेवाःतय्‌ खड्ग जात्रा जुड 
मफइगु धारणा ब्वःगु जनद्रोही गन्ध खनेदत । थ्व च्वमिया छवासु धारणा जुल 
ला धयागु जिगु बिचा:। अयसां थःगु बिचा: व धारणायात स्वतन्त्र नक्सां 
ब्वयेगु हक न्ह्याम्हसित नं दइ । थुकेय्‌ छुं क॑ खिनेथाय्‌ मदु । 

अथेसां नं थः यःम्ह च्वमि व कलाकार जुइबलय्‌ थथे म्हगसय्‌ नं बिकृति 
वइगु खः ला मस्यू । अले म्ह हे हसंमसं धायेक म्हगसय्‌ नं तिल्वय्‌ वःगु खः ला 
मस्यू । (3 


(“सन्ध्याटाइम्स” ११२७, यंलाथ्व ९) 

साक्षात द्यःपिनिगु थाय्‌ 


थौं अष्टमी । थनिं च्यान्हु लिपा ला पुन्हि हे जुल । व नं स्वांया पुन्हि । 

स्वांया पुन्हिया खँचु ल्स्वनाः छपु च्वसु धयातःगु “ज्वला न्हायूकं” लसता 
पौयात । तर जितः छुं च्वयेगु लसता हे मव: । अथे ला छुं मच्वयागु मखु । कि 
करंबरं क्याम्पसया निम्तिं नोट्स च्वयागु दु, कि म्हा: धाये मछालाः थः च्चये 
धकाः ग्वसाः गवयातयागु नं ध्याक्व लिका: प्रुफ स्वयेगु ज्या यानागु दु । थुकथं 
नये त्यनागु जाप्यय्‌ देयमाय्‌ तुं तयाः ख्वाउँका बी थें जिगु नुगलय्‌ छुं च्वयेगु 
लु व खँ घाजःमुज: जुल । चापाः मुना: द्र चिन । गबलें व्याक्क बिक्क छखे 
छाखे चीका: छुं थःगु हे ज्या यायेगु स्वये । तर न्ह्याक्को प्रूफ रिडिङ्ग याःसां 
उलि हे स्यंगु आखःग्व: जाभुइ वा व फि ल्वाकज्याना वःथें ल्यहेँ दनाच्चन । 
अयसां जिं हानं थःत थम्हं मुल्याङ्कन यानास्वया । 

“खः, प्रूफ स्वयेगु धयागु कं खिनेथाय्‌ मदयेक वइगु जस भा:पीगु मूर्खता 
खः। जि ला छम्ह कारिन्दायात म्वाःल धायेवं वांछवये बहःगु खेस्रा भ्वं जक 
खः।......... अहो थ्व गज्याःग॒ लकसं बुलातःगु ज्या, भिंकेत स्वस्वं हे मभिना 
वनेमाःगु ! 

जिगु नुगलय्‌ छक्का: भसुका:या लःफ्व: तज्यात । 

थुजाःगु लकसय्‌ जिं छु च्वयेफइ ! उकेसनं बाखं च्वयेगु ला लकस हे 
ब्वलनी मखु । हानं..... पलिस्थाया बाखं मंज्यां हँ । छु च्वयेगु जिं ! छु ब्वयेगु 
जिं ! अहो ! ...... जि हीमी चाल । जि थौं क्याम्पस नं वने मखु । आखिर क्लास 
नं ला द हे मदु। हाजिर छक्वः जक यायेत क्याम्पस वनेगु छाय्‌ ? जिगु क्वाःगु 
न्ह्यप्पु छक: सिच्चुसे च्वंके मास्ति वल । 

थुकथं थौं जि क्याम्पसया पलेसा द्यः तुयुतुयु जक धाःबलय्‌ स्वयम्भुइ 
चाःह्यू वना । तपिंताँ पुलेवं निम्ह धर्म पासापिं “भगवान शरण” या शिर्षक 
थ्वयेकाः थः थवय्‌ खँ ब्याका: वनाच्चन, साइफनया मुलं चाःहिलाच्वंगु रेकार्डया 
संगुं-गिया ध्वलय्‌ चू वनीबलय्‌ संगीत थ्वयावइ थें । 

- भगवान शरण ! 

- भगवान शरण ! 

- थौ ला अष्टमी जूसां मांयाथाय्‌ म्वः म्व: जुइमखु ख्वा: वः । बुंगद्ययके 
वनीपिं आपा: दु । 

- अय्‌ म्हिगः “नुगः या:' धाःगु मखु ला ? थुगुसी ला प्यखा न्याखा छे हे 
नल हँ मखु ला ? 

खः, अय्‌ धाल । जि नं स्वःवनागु ला मखु । ल॑ दयेकल धाल । आप्पां 
सियातःगु ल्हाना: पिचु लँ दयेकल । न्हापा सा बंगद्यःया रथया घ:चा: न्ह्याके 
जीक लँया जवंखवं निख्यरं धःचा दु । धलं धलं साला: रेल थें अःपुक न्ह्याकी । 
गनं छुं मला: । न्ह्याइपुक या: न्याइ । नखः हनी । आः जुलं, ....... का, थुखें 
वनेगु मखु ला ? 

धर्म पासापिं दल्लोया चीभा: चाःहुलाः बायावन । जि तप्यंक वया । इमि 
सः सालुयावन । जिगु न्हायपं ख्वातुयावन । जिं पला: भचा च्वयेका । सिचुक 
फय्‌ वल । आलं चमक । हाक सुपाँयूया सांगां फायाच्चंम्ह सँमिनी सिमा 
कचाकिचा प्वाँय चिना: बँ पुइत तुफिया रूप कयाच्चंगु गबलें मिखाय्‌ लूसा 
गबलें छगू अदृश्य शक्ति झातापाता याका: चिल्लाय्‌ दनाच्चन । इईपंगु व 
फसय्‌ सुनानं घ्वात्तुमत्तु घ्वानाः धित्तुधिना बीका च्वनाम्ह जि म्ह कयूकय्‌ कका: 
स्याक्‌ नयाच्चना । अबलय्‌ हे लिउने “भगवान शरण गुरू” धाधां छथ्वः 
म्हस्यूपिं भक्ततयूसं जितः लिलाकः वल । जिं नं भगवान शरणं तुं लिसः बिया: 
हनाबना द्यछाना । 

वाफय्‌ दित । ख्युंगु धकि चिलावन । जिपिं निपु हितिइ थ्यनाच्चन । जितः 
खनाः जक दिपा: काःपिं थें च्वंक इमिसं खँ न्ह्याकल । 

- थुगुसी ला दानमाया ध्वंमां देयपंज्रां न्यायेकीगु हँ मखु ला ? नांयात 
ल्वयेक आ: ला धर्मय्‌ लिना जुल थें च्चं, ह ला ? 

छम्हस्यां नुगलय्‌ लूगु खं प्वंकल, जवगु पला: छीवं देयपागु पला: ल्ह्वने 
वः थें मेम्हं खँ सायावन । 

“धर्मय्‌ ला जुल ... , तर भीथाय्‌ धर्म यचुया मवं ........ ४ 

“जिं ला खँ मथुल भाइ ! वं ला विहारय्‌ नं यक्को हे ग्वाहालि यात धाःगु 
न्यना । गुबलें बसुन्धरा धलं मुंकाच्वंगु दु । गबलें पंचरात्री मुंकाच्वंगु दु ।” 

“बहे ला धयागु, गुरुमांपिन्त ग्वाहालि हे जक माःगु दु, वयात ब्याक्क थःगु 


> > 

यानाकायेगु थःगु नां माःगु दु । मेगु छु माल । .......... नु, थुखें चा:हिला वनेगु 
मखु ला ?” 

धिमेयल्वहं थ्यन । भवःलाक फ्यतुनाच्वंगु निगः चीभाःद्यः जवय्‌ लाकाः 
सकलें देयपां चाःहुलावन । इपिं धिमेयल्वहं कापिं चाःहुलाः थहां वंबलय्‌ जि 
च्यापला: ति लिउने लात । इपिं थःगु हे पलाखय्‌ थःगु हे लँपुइ न्हिन्हि थें लीग 
छुना: न्ह्या:वन । पलाः ला जिगु नं न्ह्यानां तुं वनाच्वंगु खः। अयूसां जिग 
मिखायात वाना: इपिं बुलुयावन । 

थःगु हे मताःपय्‌ न्यासि वनाच्वच्चं भुइख्य: थ्यन । लँया जवय्‌ गनाच्वंगु 
पुखू द्यःने चीभाःद्यः छग: थिंग दनाच्वं थें च्वन । न्हापा व चीभाः द्यःयात स्वस्वं 
स्वाहाने लिनातःगु कःसिं कहाँ वये मफया: चिल्लाय्‌ दना च्वंम्ह मचा लुमना 
वइगु । तर थों जिगु मिखां तिफ्याये मफु । लाःसा व लु जिगु विगतया म्हगस 
जक खःला ! ......... देपाय्‌ ग्रील स्यंकातःगु पःखा: दुने च्वंगु भुइख्यः मचांनिसें 
तःधी तक मिसा मिजंतसें कराँते कासा म्हितिगु दबू जुया: लुयाच्वन । जितः 
लुमं व ख्यलय्‌ छायहायेका भ्वजंनिसें ब्याहा भ्वय्‌ व पँयून बिया भ्वजय्‌ तकं 
जिमि अजिलिसे घाब्व: जुया: भ्वय्‌ नयेलं । अले सम्ययूबलय्‌ तःक्व: हे पंजरां नं 
काये लं । थुकथं लुमन्ति किनावःगु उगु किपाःया न्हिप्यं घाना: जि स्वयम्भुया 
पाखा तँ गयावना । 

बुलुहँ थहाँ ववं बातनय्‌ थ्यंबलय्‌ स्यँस्यँ वःगुयात भचा भासु फीत दिना 
च्वना । जिगु मिखा ल्वहंया ततःधिकःपिं भगवानद्य:या कापिं केलेहँ मिखा कना 
च्वंम्ह स्वयम्भु चैत्यलिसे मिखा ल्वाका । थबलय हे ल्यूने निम्ह स्वम्ह मनूत 
भचा ततःसलं थःथःगु दुबिस्ता व्याकु ब्याक थहाँ वयाच्वन । इमि सलय्‌ 
विडम्बना दु । सुयागुं शोषणया घाःखू दु । जिगु न्हायपं निपां इमिके प्यपुनाबिल । 

- व जिमि निनि धाये माःम्हेसिया किजा धयातःम्ह गणेद्य:चा स्यस्यः भाजु 
का । वकिल ज्या या: जुइम्ह का । वया छेँ बाग्लुङ्गय्‌ धाइ । भी थें ज्वःपिं 
कायपिं दु धाइ । छक्वः जिमि निनिया लिक्कसं च्वंगु प्रेसय्‌ वया काय्‌ कम्पोजिटर 
जूवल खनी । व वकीलचां वयागु बेइज्जत या: वल धका: ख्याना: हे ज्या याके 
मब्यू हँ । फुक्कस्यां स्यू । का स्वरे कला: दु, मचाखाचा दु, थन व बुरि सु धकाः 
नाला: च्वंवःगु जुइ । न्हापा ला व बुरि नं वंगलय्‌ हे ला खःनि । आः तिनि धकाः 
बँ ज्याना च्वच्चं फुक्क थःगु हे याना छवःगु । न्हापा वंगलय्‌ नं व खना: सकलें 

ग्या: । ली त्य: लिलाके मत्य: धाइगु । जिमि कलातं तप्यंक ख्वा: हे ब्वयेमफु । 
ग्या: धाइगु । बोक्सी सः धाइगु । जितः धाःसा अजाःगु खँ पत्या:मजू । 

न्हापा मचा बुइकीगु ज्या नं यानाजुइम्ह । मचा मयःनिपिन्त क्वकया नं 
बीगु या: । उकि व न्ह्याग्गु छँय्‌ नं दुमचाः धयागु द हे मदु । वं न्ह्याम्हसिंगु 
आगं स्यू । 

सायद अथे जुयाः हे जुइ, व जिमि निनि खना: सकलें ग्या: । गय्‌ धायेगु ख 
ला, वं ला जितः बिडम्बना हे यानाबिल ।” 

छाय्‌ !... छाय्‌, व बाखं कना वयाच्चंम्ह मनू प्रति कन्ना बुयावल । वया 
ख्वालय्‌ छक्वः पित्तुपियाः स्वये मास्तिवल । तर जिं इमित मफुते स्वया धयाथें 
जुल । इमिगु सः तक्क दित । जिं छत्थुं मखं पहः यानाः भचा दिनाविया । इपिं 
न्ह्यःने वन । न्ह्यःनेया त्वाथः इमि यकःति जुल । इमि हानं खँ न्ह्यात, पज 
(P4०४९) ल्ह्वनातःगु टेप रेकार्ड थें । 

ख ला जिगु मुद्दा जिमि निनिया व किजा धयातःम्ह गणेद्यःचां हे त्याकाबिल । 
त्याका व्यूगु बापत वकील खर्च ला जिं पुले म्वाःल । तर वं त्याका ब्यूगुलिइ 
बँ बिं मयाक कयाबिल । बूँया हक सर्ज्यान्तं जिगु हे । बुइगु मुद्दा ला ख हे 
मखु, यदि न्याय धइगु दुसा । अथेसां, जिगु जित: हे यानाबिल । छुं धायेगु ला 
खं हे मन्त । तर बच्छिं मयाकं बँ का:गुलिं धेबा काये मखु धाःपिं ला इमि छेँ 
दनेत चा जक वायेत ट्याक्टर निगलं इमिथाय्‌ हे । अप्पा निगू टीपं मयाक 
हया बी धुन । फि व रोड़ा ला जिथाय्‌ मदु नि, मखुला ? मेथासं हे हये माःगु । 
ल्या: भचा मिले याना बी मा:गु धालकि नरथक्क ब्व:बिया: ध्याचू न्यंकाहइगु । 
त “आय्यामां, थौ ला त्यानु का । 

स्व रे थौंकन्हय्‌ यक्को ज्या वः दु, ट्याक्टर धा: वइ । तर न्ह्याम्हसितं 
मला: धया छवयेमा: । वयाथाय्‌ धायेसात यंका मबिल धायेवं “छन्त थय्‌ 
यानाबिया, अय्‌ यानाबिया । कुजाततनाप संगत याये माल धका: लाक्वपाक्व 
धया: ल्वाः वइगु । आः छु यायेगु! जिमि कलाः व जिमि मां ला व खनाः सिक्क 


मचायेक जिगु पला: च्वत ला गय्‌ थें इमि नाप नाप हे लात । इमिगु ख्वाः 
जिगु मिखाय्‌ हात । अयसां इमिसं जित: स्व हे मस्व: । थः थम्हं सुं मदुगु लँ 
थें लिफ्याना वन । इमि बाखं जिगु जीवनलिसे नं स्वापू दुगु थें जुया: इमि खँ 


~ SS > 

मचाइभनं जि न्याक्‌ खुकृति लिउने लाःसां न्हापा लिफ्याना वंपिं धर्मपासापि थें 
तापाका छवये मास्ति मवल । जिगु पलाःया गसि गुगुं यन्त्रया दाति थें 
न्ह्याःवनां तुं च्वन । भवःलिं वंता: स्वयाः थःगु आसनय्‌ फ्यतुनाच्वंपिं भराय्‌ 
भराय्‌ धिकःपिं बुद्धपिसं मिखा कना: स्वयाच्वन । 

भराय्‌ भराय्‌ धिकःपिं स्वम्हं तथागत बुद्धपिन्त ल्यूने लाका: बज्जलिसेँ 
स्वानाच्चंगु धस्वाःगु स्वाहानें नँया भतपंज: बः काकां थहाँ वनाच्वना । ल्वहं 
त्वाथ:या जवंखवं सल, किसि, सिंह, गरुड व हितिमंग: आदि भवःलाक पा: 
च्वंच्वंगु दु । इमिसं व त्वाथलं थहाँ वक्को थीथी मनूतयगु दुःख, सुख खं ला 
मखं ला जिं मस्यू । इमिसं थःगु नुग: याउँकेभनं नुग: च्वलाः थथे खं ब्याका 
वःगु न्यं ला मन्यं ला, ताः ला मताः ला जिं मस्यू । तर व न्हाचः व धोंमा व 
थः लाःम्ह निनि अले किजा धायेका च्वंम्ह गणेद्यः वकीलया क्वाःगु खं प्वंकृप्वंकं 
वयाच्चंपिं मनूत अनायास स्येस्येँ मिंकाः त्वाथलय्‌ तुं भवातां दिनाच्वंगुलिं जि 
थः नं दिनाबीगु मछिं ताल । जि मखु पहः यानाः मदिसे धर्मधातु चैत्या द्यःने 
छाना: साधना यानातःगु बज्र मथ्यंतले सुतुसुतुं थहाँ तुं बनाच्चना । 

स्वयम्भु बिहारया खवय्‌ अनन्तपुरया ल्यूने बसुन्धराद्यः चाःहुलाः गुरुजुपिसं 
पाथ्याना च्वनिगु पुलांगु गुम्बाया न्ह्य:नेसं इताः व देवा च्याकेगु त्वाःदेवाया 
काप्पिं मू भगवानद्यः अमिताभयात ल्हाः ज्वजलपियाः अजिमा द्यःयाथाय्‌ वया । 

धात्थें थौं अष्टमी जुयाः नं अजिमाद्यःयाथाय्‌ म्वः मज्‌ । निम्ह स्वम्ह जक 
देयके वःपिं दुने दु । निम्ह स्वम्ह मेःपिं पिने देवा च्याकुच्याकं खँ व्याकाच्चन । 

- गय, श्रीलंकाय्‌ बौद्ध तिर्थ यात्रा वंथाय्‌ ला मनमाया साहुनी व 
माहाद्यःचा छगू कोथा हे इपिं निम्ह जक च्वन धाःगु न्यना नि । धायेबलय्‌ 
किजा धाइगु । तता ........ तता.......... धाइगु । ......... बुरि जुइ धुंका: नं 
गुलि यच्चानाच्वंगु जुइ ख ला ? 

- छगू हे कोथाय्‌ जक ला छु, छगू हे खाताय्‌ च्वना: फांगां भुनाच्वंगु 
अनार साहं हे खंगु हँ । अकि अनारसाहयात मिसाह्य: धका: ध्याचू नकाः छुं 
धाल कि ला वं नं - “उखे स्व, थुखे स्व, थःगु ख्वा: थम्हं स्व” धाइगु । 
अनारसाह थथे ह्यामि जुइबलय्‌ “खि नःम्ह ध्वग्मी ख्वा:” धकाः म्हुतु पक्‌ 
चिंका: ल्हाः पालावनिगु । 

- अथे ला न्हापा नं थिमी छम्ह वयाथाय्‌ तया तःगु ला खःनि । गबलें 
गबलें म्ह्यायूम्ह नं व नाप हे जू धाःगु न्यना । आः छु धायेगु, अपाय्‌ अपाय्‌ 
धिक:पिं जख्खुपिं कायपिं दु, म्ह्यायूपि दु, भाःत दु। 

- अँय्‌, ........ ! भाःत ला नां जक का । कोथा छकू हे बियातःगु मद्‌ । 
कःसिइ बल्चा थें दयेका: वानातःगु ला खःनि । 

- “अहो ! हे हारतिमां, हे परमेश्वरी !” देवा च्याका: धेबा व प्यारा छानाः 
जाकि पुज्याना: छम्ह देयके वःम्ह मिसां अजिमाद्यः अन्यात । द्यःपाःला: मुसुमुसु 
न्हिलाच्वन । 

- अयुं ग्व, देपंज्जां वं हे न्यायेकल । विहारय्‌ दराज, मेच, टेबिल व माक्व 
थलबल तयाबिल । संघ संस्थाय्‌ हापं तयाब्यू । 

- का म्वाःगु खँ । थःगु तये मालं ला व । गन गन छु छु सामान कयाहल, 
न लित बी माः, न धेबा हे पुलेमा: । 

थुलिमछिं मिसा खं व धर्मचित्त च्वजा:म्ह मनमायाया विरोधय खं ल्हात नं 
अजिमा दवं प्यारा ल्वछुना च्वंगु च्वनं हे । तर जितः थुपिं धर्मपासापिनि खँ व 
न्हाच: लँय्‌ व त्वाथलय्‌ बाखं कना वयाच्चंगु छता हे ताल । पुलां प्याखनय्‌ थी 
थी पात्रतयूसं विधिवत न्ह्याकाच्चंगु अभिनय व वर्णन थें ताल । नर व नारीया 
प्याखंपा:या दथुइ दथुइ सूत्रधार वया: खँ कं वयाच्चन । 

- “त्वाः त्वालय्‌ अजाःपिं छम्ह छम्ह धोंमा पुरातात्विक जुयाः ल्यनाच्वंगु 
दु । अमित चीके सा:प थाक ।” 

अले थुगु सुत्रधारया सःलिसें जिगु नुगलय्‌ मेःगु सः थ्वल । 

- खः जिमिथाय्‌ त्वालय्‌ नं अजाःम्ह हे छम्ह धोंमा दु । दिदीअजि नं जुइ 
धुंकूम्ह । विहारय्‌ नं वनीम्ह । दानपुण्य नं याइम्ह । वयात मनूतयसं धाः - 
'वयात छुं त्यासा बी धयागु हे खिचायात ला त्याये बीगु खः ।' 

छक्वः जि थः हे ख्याः यायेगु बानिं ध्वपय्‌ तुंगु दु । वया काय्‌ छम्ह दु, 
अयूलाः यक्को त्वने माःम्ह । धा ला मांया हे पीरं वं अयला: त्वंगु धाइ । अं 
छन्ह्‌ अयला: त्वनाः लिबाक छुँय्‌ दुहाँ वःगु । लँ छपुं थःगु याना वःबलय्‌ लाछि 
खिचां उल धकाः खिचानाप जवा:सवाः यानाः ल्वानाच्चन । 

- जि थ्व त्वाःयाम्ह जुजु । छं द: जितः उइगु ला ? खबरदार ! जुक्का बीगु 
जूइ। छं दः उइदइ मखु । जिला थ्व त्वाःयाम्ह जुजु । जि जुजु ! .......... 

खः अबलयूनिसेँ वयात जुजु.......... , जुजु, धकाः हायेकीगु जुल । ख ला, 
वया नां सँयूचा खः । अयसां व जुजु जुल । छन्हु व हे जुजुपिनि छे दयेकल । 
लँय्‌ जूपिसं न्हापा बलचा जक जुयाच्वंगुयात तखाक्क बांलाक दयेके त्यंगु 
खना: थथःस्वया वनिगु । छन्हु छम्ह मनुखं पत्या: मजुया: न्यं हे न्यन । 

- “भाजु, सुया छेँ दनेत्यंगु थें, साःप हे तःजि जुइक दनेत्यन ।” 

- “जिगु अस्यःगु म्हतं प्वाक्क खँ पि हे ज्वल ।” 

- “जुजुपिनि लायक दनेत्यंगु का..... छिं।” 

थुलि जक छु धया, धात्थें क्वः जूगु व सिमा क्वःद:गु पाः लाः थें व त्वाःया 
जुजुचिया मां अजिचा धोंमा ध्वदुक्क हे वःगु पाः। “का मखु थे जुल ! वं 
छु छु जक मतिइ तल जुइ आ:..... , व ला ख्वा: फस्वयेका: सरासर लिफ: हे 
मस्वसे न्ह्याःवन । व अजिचा धोंमायात ली त्य: लिलाके मत्यः धाइगुलिं जि 
ल्यू ल्यू वनाः क्षमा फ्वंवना । तर वं छुं हे मधा: । जिगु ख्वा: तक नं मस्वः । 
PR लिपा त्वालय्‌ खँ बयूबय्‌ जुल । 

- जितः लायक्‌ दन धकाः धाःगुयात बदला मकासे त्वःते हे मखु हँ । 

थुलि जक मखु, स्वांया पुन्हिबलय्‌ अजिमा द्यःया न्ह्यःने द्ययूके वःम्ह 
अजःम्ह छम्ह बुरियात द्यः वल धाःगु न्यना । न्हिन्हि द्ययूके वनाच्वंपिं धर्म 
पासापिं गुम्हं ग्यानाः बिस्य्‌ वन हँ । गुम्हं भक्ति यानाः पुज्याना च्वंपिं हँ । बुद्ध 
पुजा वःपिं व पर्यटकत वातां च्वना: हालाहल हं । 

धात्थें नेपा: धयागु देश ला साक्षात द्यःपिनिगु थाय्‌ हे जुयाच्चन का ।” 


(1 


(ग्वय्‌स्वां/ल्या: ८, काठमाडौं बहुमुखी क्याम्पस) 

शान्ति मामां 


शान्तिया निम्ति ग्वसाःग्वःगु उगु वन महोत्सवय्‌ वनी धकाः न्हिन्हि रेडियो 
व टी.भी.या समाचारं ग्रसीत जिमि जःपिसं युद्धय्‌ वने त्यंम्हेसित थें जितः 
पनाच्वन । - “म्हिग: ताम्सिपाखाया पुलिस बीटय पेट्रोल बम कयेका थकल 
हं न्यं ला । उकन्ह्‌ हे जक परोपकार अनाथालयया ताँय्‌ नं बम मुया: ग्वःम्ह 
ला अस्पतालय्‌ भर्ना जुइमाःगु धकाः छं सि हे स्यू । सामाखुसि थें जाःथाय्‌ ला 
छँय्‌ वना: हे छम्ह प्रहरी निरीक्षकयात गोलिं कयेका: स्याना थकल हं । हानं 
चितवनय्‌ हे नं छग: रात्री बस छवयेका बिल” धाल ...... स्वः, अन वनेगु खँ 
हे ल्हायेमते । छँजःपिसं गंक गंक वनकि छुं मजुइ धका: धाये फइमखु ।.....” 

जिमि म्ह्यायया लागिमिगि चाःगु सलं थ्वःगु जिग म्हय्‌ इन्न मिना हे 
च्वन । ख ला छेँजःपिसं जित: थुकथं सराः हे बिल धाःसां छुं पाइमखु । धात्थें 
खः, थुकथंया बेअनुमति गुगु जिगु हे सुरक्षाया निम्तिं तःजिगु सल्लाह साहुति 
खः लाकि छगू मेगु हे भयाबहया उत्पति खः, जिं मस्यू । सुरक्षा गन दु, छँय दु 
लाकि बुँइ दु ?, जिं तिफ्याये मफुत । 

का, उकुन्हु जकया खं खः । कथु हीसे च्वंक स्याना: सिंचि क्वाःलखं गरर 
याना: गवारा जक तुलागु बल्ल आनां न्ह्यः जक छु वल, बहनीसिया मिछता: 
इलय्‌ जिगु छेँया ग्रील लुखाय्‌ सुनानं खापा भयान्तांभयान्तां सालाच्चन । 
आकाभाकाय्‌ भ्वखाय्‌ ब्वया: आरक्षणया निम्तिं थंवःगु थें जिमि काय्‌ जि 
द्यनाच्चनागु कोथाय्‌ वल । वया ख्वा: चःतिं माःब्‌ । म्हतुइ सः मदु । मस्यु, सु 
जुइ धकाः भया: चायेका स्वया । गं च्याःच्याःपिं वाउंसे च्वंपिं मिलिटरीत व 
वँचुसे च्वंपिं पुलिसत च्वय्‌ थथःस्वयाः मनू नये धुंकृपिं धुँतसें थें सवाः कयाच्वन । 
जितः जक छु खन, स्टेनगन व बन्दूक ल्हातं धधस्वाका: “ढोका खोल, ढोका 
खोल !” धकाः खापा ल्यहेँ थने थें यानाः हालाच्चन । काचाकाचां खापा खं 
वना । सिल्ला फुना: चिल्ला - चोला क्यने धुंकूसां थुरर चिक्‌ नि । कयूकय्‌ 
कुंग म्हयात फयां फक्को धस्वाका: जिं खापा चायेक: वना । खापालिसें हे तुप: 
धस्वाकाः इपिं जिगु छेंदिया लबय्‌ ह्वंब्वां वयाः धाल । - “यहां को को डेरा 
गरी बसेकाछन्‌ ? ल भन ।” 

फिल्मया पोजय्‌ हायण्डस्‌ अप्‌ याका: इमिसं जिके परर न्यनेकने यात । 
हारांम्ह मचायाके मास्टरं पाठ न्यने थें। - 

“थन सुँ बालं च्वनेत न्यं वःपिं दु ला ? गुजाःपिं वइगु ? विद्यार्थी थें च्वंपि 
खःला ? गलैंचा थाइपिं खः ला ?”....... 

छगूया लिस: बीत हे ई दिपा: मबिसें छक्वलं न्यंगु व्याक्क न्ह्यसःया लिस: 
जिगु न्ह्यपुइ गवारा चिनावन । गोलि थें छवाराक्क छवाराक्क यां कया: वःगु 
इमिगु न्ह्यसःयात भचा दिपा: कयाः जक लिसः बीत न्ह्यचिलेगु साहस 
याना । - 

“जिमित हे च्वनेत पूवंक कोथा मदु, गन बालं तयेगु ! थन ला सुं नं बालं 
तयातयागु मदु छिगु ।” 

इमिसं गुंखिचा न्ह्यसः छत । - 

“अयसा न्हिनय्‌ न्हिनय्‌ बालं च्वनेत सुं सुं मनूतयसं न्यं वः जुइ नि मखु 
ला ? इपिं गुजाः गुजाःपिं खः ? का धा ।” 

गुंखिचां न्यनिगु ध्याचःया न्ह्यसलं इई पंक छवाकाः इपिं झन बने क्वथाय्‌ 
दुने दुहाँ वल । जि ग्यात । - 

“लाःसा थिपिं सक्कलिपिं हे सुरक्षाकर्मीत खः लाकि मखु ! .......... 

तर, अयसां जितः इमिके परिचयपत्र स्वये धायेगु नं आँट मन्त । कोथाय्‌ 
च्वंगु नँया दराजयात म्हं किका: पनेत स्वया । लिपा छु हे दुगु खः धकाः । 
इमित ब्याक्क ब्वया क्यनेगु हे भिं ताल । इमिसं छु छु न्यन, उकेया लिस: 
बिया । इमिसं गन गन स्वये धाल अन अन क्यनाबिया । इमित थःगु सर्च 
पूमवं मखा ताल जुइ, इमिसं हानं खँ छुत । - 

“छि गन ज्या ?” 

“नेपालभाषा केन्द्रीय विभाग, पाटन क्याम्पस ।” 

“हुं सु 27 

“जिमि कलाः मयजु ।” 

हुं सु ले ?” 

“जिमि काय्‌,” 

“वसुले?” 

“व जिमि भौ ।” 

थुके कोथाय्‌ सु सु दु ले ?.......” 

“जिमि छययपिं द्यनाच्चंगु दु ।” 

“अयसा कोथाय्‌ स्वयेमाल ।” 

ज्यू स्वः झासँ ।” 

बन्दूक व स्टेनगन धधस्वाकाः याकःचा द्यनाच्वंम्ह जिमि त:धीम्ह छयया 
फांगा ह्वतय्‌ क्वथीक स्वत । अले उखे पत्तिइ कोथाय्‌ नं जिमि निद जक दुम्ह 
छय्‌ द्यनाच्वंथाय्‌ बन्दूकया च्वकां खिना: स्वत । जिमि काय्‌ व भौया ख्वा: ट्यूब 
लाइटया जलय्‌ ख्यूंसे ह्याउँसे च्वंगु बांलाक सी दु । जि, मचा दना: चिल्लाय्‌ 
दनी धकाः ग्यात । नँ जक न्याःसां गयाना: म्ह कयकय्‌ कुंकीपिं जि मस्त, छुं 
जुयाः बन्दूक मूसा छु याये धयाथें मतिइ वन । कोथाय्‌ छुं मखनेवं सकलें 
पिहांवन । इमित पिखालखुइ तक लँस्व: वनेगु हनाबनां जि इपिंलिसें पिनेथ्यन । 

“छि आसे नि ! थन पिनेसं भचा च्वना च्वँ ! दुने काये दइ मखुनि ।” - 
इमिसं जितः सस्पेण्डय्‌ तल । जिमि छया लिक्क च्चंगु टहराय्‌ मत च्यानाच्वंगु 
खनेवं हानं न्यनेकने यात । - 

“थन ला मनू दु । का धा, थन सु सु बालं च्वंपि दु ?” - 

“व जिमिगु टहरा मखु । अन सु सु बालं च्चंच्वंपिं दु खः, जिमिसं मस्यू । 
अन छँथुवाःतयके न्यनादिसँ ।” 

खःगु खं, थुलि हे जक छु धया इमिगु म्हतुं छक्वलं बारा मुल । - 

“गाय, अय्‌ धयागु ? शिक्षक जुयाः अय्‌ धायेगु ला ? थःगु छे लिक्क बालं 
च्वंच्वंपिं सु खः, नां छु, ज्या छु, गन च्वंपिं खः” धयागु सीका तये म्वाःला ? 
कन्हय्‌ गर्थें समस्या वःसा छु याये ? 

जि वाल्ल च्वन । 

अन बालं च्चंपिं ख॑ खःला । डाँका खःला ? ला:सा माओवादीतय्‌ आन्दोलक 
जक खला ? 

जित: न्वाःपिं मध्य्‌ तुयु ख्वाःम्ह छम्ह म्हस्यू म्हस्यू थें च्वनावल । लाःसा 
थःगु हे क्याम्पसया छम्ह विद्यार्थी खः ला ! थौंकन्हय्‌ छम्ह शिक्षक विद्यार्थी हे 
न्वाका च्चनेगु न्हूखँ मखुसां नेपाः देय छगुलिं दूमाःगु छँ जुल । ...... धात्थें 
उज्वःगु समस्या जितः वइगु खत ला ? इमिगु सः चीसः यायेत 'खः, व ला' 
धकाः धयाबिया । मेगु छुं हे धाये मसयाः जि सुम्क तं जक दनाच्वना । लिपा 

लिक्क लिक्क च्वंगु छँँय्‌ छेँय नं खापा ध्युं वनेवं जिगु तुतिं जिगु छेंदिया ल्हाः 
ज्वंवन । अले खापा तिना: बिलाग: ग्वयाकथं सासःयात लप्पू ज्वना: दुतकया । 
शान्तिया निम्तिं शान्ति कुनाबिया । उकि शान्ति नेपालय्‌ गनं माः वने मानि । 
सुरक्षा गन दु, जिं मस्यू । थन ला सकलें थःत थम्हं कुकाच्चंपिं बन्दीत जक । 
पंजलय्‌ कुंकाच्वंपिं बालक बबुरोत' जक । थःत थम्हं कुंकाः आजन्म कैद 
जुयाच्वनेगु ला ? जि चकक छक्व: ब्वयेगु हक अधिकार तंका च्वनाम्ह थें 
जुल । उकि साहित्य वन महोत्सवय्‌ वनेगुलिइ जितः पनाच्वंपिं जिमि जःपिं 
खना: जि हीमी चाल । घटना गन जुइ, सुनां धायेफु । थुकिया सुरक्षा सुनां 
याइ, मस्यू । लिपा मतिइ वन । न्ह्यात्थाय्‌ च्वंसां, न्ह्यात्थाय्‌ वंसां आ: थःगु 
सुरक्षा थम्हं यायेमाः । 

तर भाग्यवश सर्प नं सिक्क कथि नं त्वःमधुइक बैशाक १० गतेनिसें १४ 
गते तक नेपा: बन्द जुइगुलिं वन महोत्सव नं लिज्यांवन । शान्तिया निम्ति 
साहित्य वन महोत्सवया थमौटी जुल । बुद्धया शान्ति किनाच्चंगु पाल्हाः व्वयाच्चंगु 
मूर्तिया उदघाटन जुइगु न्हि छाः लिज्यात । 

समाचारपत्रतसें पुलिस स्यायेत, सैनिक स्यायेत अले माओवादीतयूत 
स्यायेत छूट बियाच्चन । रेडियो, टि.भि. चायेकेवं क्वाःगु कराइलय्‌ लः लाना: 
हा पिहां वइच्वन । चां त्वपुनातःगु भ्वाथःगु न्वकूकापः थें अन्धकारगु सुथ । 
सृथ जुल नं यचुगु ज: मलू । सुथ गूगु आलंया नुग:पा ह्याउंसे च्वं । सुथय्‌ हे 
गुँइ तुं दुसुना वंगु सनिल । भुजिं भ्वाईयाँ भुंक मचूगु ला ब्वयातःगु नायया 
पसः । टि.भी.इ काय्‌ सीपिं, भाःत सीपिं, बौ सीपिं मनूतयगु विभत्सतां जाःगु 
ख्वःसःया भोल्यूम ह्वालुया च्वन । न्हिं न्हि आक्रमणकारी माओवादीत सीगु 
धल: जायाच्वन । गबलें गबलें बंकरय्‌ लाना: सुरक्षा कर्मीतय्‌ दुर्भाग्यपूर्ण मृत्यु 
नं जुयाच्चन । तर रावणया छूयं बुयां तुं च्वंगुदु । इमित सुनां बरदान बिल ? 
महादेवं बिल लाकि विष्णुं बिल, सुनां मस्यू । अयसां नेपाः देय छगुलिं दूमाःगु 
छुँ जुल । थुकथं नेपा: मांया दूमाः ग्वःन्हं ब्यनिगु खः, न सुं पुरोहितं धायेफु न 
सुं जयमांपिसं हे स्यू । 

उकि धुफ्व: दनाच्वंगु थ्व शहरय्‌, खसुं भुनाच्चंगु थ्व गामय्‌, च्वापुं त्वपुनाच्वंगु 
थ्व गुँइ नेतातयगु धाक्को सिक्कोया गसिं जक घालःमुलः जा:गु क्यब जुयाच्चन । 

आतंकित धुफ्वःया दथुइ आक्रमणिक क्वाःघासा तया: राह्यात शान्तिया भ्वय्‌ 
नकाच्वन । 

“थन क्रान्ति मदयेक शान्तिया भ्वय्‌ नये हे मखु । क्रान्तिया क्वाःघासा 
छता निं ति ! अले तिनि नये .......... मखुसा ............ क्रान्ति मदयेकं 
शान्तिया चि सवाः हे मदु । तर शान्तिया निम्तिं क्रान्ति जुयाच्वंसां शान्ति 
ख्युंसे च्वं । दिपय्‌ च्या:गु मिलापू ।” राहूं माय्‌ फ्वयाच्वन । ......... 

खः थ्व कीत जूगु आक्रमण पेन्टागनया घाःपाः मखु । तर घाः ध्वरिगनाः 
छगू पुने यःगु ल्वयूया संक्रमण लकस खः । पेन्टागनया एड्सं ग्रसीत ल्यासें 
ल्यवःकाःगु थ्व नेपाः । वेँचाःम्ह खिचाया त्वाल्लां प्यपुना वयेयःगु लाः । थ्व ल्वय्‌ 
पुन कि लनी मखु धाइ । थुकथं 'आः छु याये ! आ: छु याये' या कोलाहल सलं 
जाःगु हहःपनाय्‌ व्वःगु भ्वखाचय्‌ कवि द्रारीका श्रेष्ठ व बाखं च्वमि जलेश्वरी 
श्रेष्ठपिं मां तंपिं मचात जुयाः हिकृहिक्‌ लना: ल्हाः ब्वयेकाच्वन । इमिगु 
ख्वखना सः मातृ वात्सल्यतां जाःगु छगू मानव ल्वय्‌ - शान्तिया छपाः तप्पाःगु 
क्यानभास स्वनेगु । शान्तिया निम्तिं साहित्यिक वन महोत्सव यायेगु । आत्मदाह 
हे मखुसां शान्तिया निम्तिं लूला: यायेगु । 

वन महोत्सव धात्थें महाभारत कालिन थीथी ऋषीपिनिगु न यज्ञ कुण्ड हे 
खः न बालमिकिया आश्रम हे खः । खः ला महापरित्राणया जजंका चिना: तारण 
तयेगु ग्वसाः नं मखयेफु । बस, नेपाःया छगू पर्यटन केन्द्र, चितवन जंगल 
लजया पर्णशालाय्‌ शान्तिया निम्ति न्ह्यानाच्चंगु मुँज्या छगू विपश्यना शिविर 

थें तरलताया आभास जुयाच्वन । आ: ला बुलुहुँ शान्तिया सुथ लुइ । चौलागा 
सप्तमी, अष्टमी व नवमी, भूत, वर्तमान व भविष्यया स्वकं ला:गु छगू यन्त्र 
जुया: लुयाच्वन । थी थी स्वहाकः आयक्सीस ह्वनाच्वंगु छगू स्वकं लूगु 
स्वापूया कोथा थें । खः थुमि दथुइ गुलि अन्तर दु, उलि हे समता नं दु, उलि 
हे बिडम्बनाया सः नं लिकुनाच्वंगु दु । अथे नं गथे जिं गुगुं यन्त्रयात तिफ्याना 
काये मफु, तन्त्र मन्त्रं जाःगु छगू गुह्य दर्शन थें । 

तर, शान्तिया बँ थिलेत कुतः जुयाच्वंगु उगु चितवन क्यब नं लुम्बिनी थें 
चकंके मफु । क्चाक्चा जक ह्वनातःगु चापाःया द्य:ने भुनातःगु पिबःसा थें 
बुल्लुसे बुल्लुसे मिखाय्‌ लुयाच्वन । - छँय्‌ छु जुयाच्वन ला ! त्वालय्‌ छुँ जुइ 

धुंकल ला ! क्याम्पसय्‌ छुं जुइत्यंगु दु ला ! जिमि मस्त, जिमि जःपिं जिमि 
पासापिं सकलें सुरक्षित जू ला थें ! 

मफु मफु शान्तिया कु क्वबिया: वया च्वनाम्ह जित: शंका उपशंकां बासा 
लाया: तायृतिति याकाच्चन । - शहर थें तूलबम, बाल्टिन बम, कोला बम व 
प्रेशर कूकर बम जक मखु, थनं लिहाँ वनेबलय्‌ जंगलय्‌ सुरक्षाकर्मी माओबादीतयूत 
माओबादी सुरक्षाकर्मीतयत ढरापय्‌ लाकिगु, यम्बुसय्‌ दुनिगु खःला ! ......... 
अहो, जिगु नुगलय्‌ सपानिचात कुमिचा जुयाबिल । जिगु शान्ति छत्थुं सोम 
शर्माया घःचा थें चिच्चा: दनाः छवर्म्हल । थुकथं जिपिं चेकपोष्टं चेकपोष्ट 
चेकअप याकुयाकं शान्तिया कामना यानाः साहित्यिक कलाकार पासापिंलिसे 
बाया: छुँ लिहां वया च्वनाबलय्‌ लँय्‌ छम्ह पासा नापलात । जित: खनेवं हे वं 
छत्थुं लयूताया: न्यन । - 

“राय्‌ छिपिं ला शान्तिया निम्तिं साहित्यिक बन महोत्सवय्‌ ब्वति काःवना 
च्वन धाःगु हसना ब्वनागु । गुबलय्‌ लिहाँ वया ?” 

तःद॑ लिपा जक नाप लाःम्हेसित थें जिं वयात च्वाक्क लिस: बिया । - 

“नकतिनि हे जक वयाच्वना । सकलें म्हं फु ला ? छु छु हालखबर दु ? 
आः ला भचा शान्ति जुल जुइ ह ला ? !” 

वं कापू कयागु सुकायात गथ: चिना: लताइँलय्‌ तुले थें जिगु खयात तुलाः 
धाल । - 

“रब, छु धाये भाइ । लूटपाट, आतंक, हत्या, हिंसा हे थौंकन्हयया बुखँपौया 
हट-न्यूज जुइ धुंकल । गन सुरक्षा दु धाये गव ! लँय्‌ जुड ग्यानापु । छे च्वने 
ग्यानापु । सुरक्षा गन दु! भय गन मदु ? छुं मस्यूपिं जनतातय्‌ उलिमछिं हत्या 
जुइ धुंकल नं सुयां छुं च्यूताः मदु । शहीद आतंकवादी जुयाच्चन । आतंकवादी 
शहीद जुयाच्वन । थ्व देय्‌ ला सुयां ख्वसः न्यं मदुगु अरण्यरोदन जंगल जुइ 
धुंकल । थ्व जंगली ख्वाःपिं नेतातयूसं यानाः ।............. त 

जिगु शान्तिया कामनायात मसांकुँ नन्वयेका: पासां म्वाय्‌ चुइकाबिल । 
शान्तिया जंगलं शहरय्‌ थ्यन नं जिं शान्ति लुइके मफु । (3 


(“लुमन्ति पौ”, नेवाः पुचः, नारायणघाट, ११२३) 

अनिष्टया बाखं 


पासा चितासुलि पःमायया ईमेल वयाच्वन । .......... 


Mail in, To : rshakya@.com.np 
From : Chitasuli www.yahoo.com 


काचाकाचां कर्सर तिया । ईमेल चाल । कम्प्युटरया धकिनं जिगु मिखा 
त्वाल्ल च्वन । आतुरताया क्वाःलखं लुका: पौ ब्वनास्वया । 


अंग्रेजीभाषाया रोमनं च्वयाह:गु । .......... 


RAJA BHAJU, JOJALAPA ! 

THOUN KANHE NEPALAY ANDOLAN JUYAA YAKKO HE MANOOTA SITA 
DHAAGU NYANA.INTERNETYA HASANA KATHAN DHATTHEN KHA: LA? 
INTERNETAYA KHABAR PAYCHHI HE KHA: LA ?THOYA BARAY DETAILLY CHOYA 
HAYETA INAP YANA CHONA. CHHAN PASA, CHITASULI. SUBHAY. 

जिं पासाया इनापयात बचं तायेका: ६९४७००४० य्‌ त्वाक्क त्वाक्क टाइप 
याना । तर नेपालं पिने च्वना नं ख्व:सः थ्वयेकाच्चंम्ह पासाया खँभासं छाः 
झसुकाः लिसा काल । लिपा अथें हे जिगु न्यताः च्यानावल । कपाः भयातुसे 
च्वनावल । कपाः व लिछूयंया दुने स्यःका जुयाच्चंगु हिनूत तिल्ल तिल्ल 
प्यनावल । लिछ्यनंनिसें ग:पःतक कपं साल । जि हीमी चाल । नुग: चिल्लाय्‌ 
चिल्लाय्‌ दन । आन्दोलनया ब्याक्क खँ व लु ब्वयेत स्वत्तुमत्तु स्वयाबिल । छाय्‌ 
खः मस्यु, न्ह्यःने च्चँक्व बस्तुत फुक्क फाक्क घाराघुरु स्यंका छवये मास्ति 
वल । छत्थुं बइगः-चुपि ज्वनाः पायः खाये मास्तिवल । जिं वाक्क छिना । तर 
चित्तधर “हृदय” आचाकलिं दा:गु लुमंसे वल । जिं थःत कःघाना । 

जित: पासा चितासुलिया ईमेल वःगु दु । हानं छक्व: माउस तित्युं पौ 
ब्वना । पासां न्यना ह:गु मखुगु खँ मखु । फय्‌ मवयेकं सिमात सनीमखु । 
शासक बर्दी वस: पूनिगु देस । रक्षक हे भक्षक जुल कि सुरक्षा गनं दइ ! जिग 
नुगलय्‌ भजन कीर्तन जुल । - छु पिना वहे लयेगु । धर्म प्यूसा धर्म, पाप प्यूसा 
पाप .......... । उकि हे खः, लँय्‌ ध्वहूक्क चीभाः थूपिं बंजाःतय्‌गु पापं जुजु 
सिंहसार्थबाहं तकं लसिंतयूगु चपेत नयेमाल । जनबाहाःद्यःया रथयात अखडा 

याना: जनता स्यायेवं जुजु बीरेन्द्र न्हासं लःत्वन। आः नं जनबाहाःद्यःया 
रथयात्राया लँपुइ पंग: थना: अनिष्ट यात । थुकिया ब्वला ला वं फये हे माली । 

ने.सं.११२६ चौल्लागाया अष्टमी कुन्हुया दिं तक लोकतन्त्रया निम्ति 
आन्दोलन जूगु किखुन्हग्‌ दिं। अनिश्चित दिन तक कर्फ्यू चिका: न्हिन्हि 
कोथाय्‌ कुंकाच्वनागु । घौ पत्तिं कान्तिपुर एफ.एम. व थीथी च्यानल स्वयाच्वना, 
न्यनाच्चना । इलं ई कक्‌ व गःपः त्यानु मधासे 'वीर' स्वयाच्चना । 

राजनैनिक दलतयूत जक मखु, न्ह्यःने ध्वदुक्क मनूतयूत कथि पम्हुइका: 
आन्दोलनकारी दयेकाच्चन । व्यक्ति पुजा याइपिं अविवेकी पुलिस व सुरक्षाकर्मीतयूत 
सु आन्दोलनकारी अले सु लंजुवा: । थबलय्‌ हे बःचाधिकःम्ह मिसा मचायात ल्हाः 
जवनाः हूल चीका वयाच्चंम्ह छम्ह मिसायात इसाथिसा याना लुत्तुलया यंकाच्चन । 
मिसां थः निदोषया दसि ब्वया: “जिपिं देयके वना वयापिं” धकाः चिल्लाय्‌ चिल्लाय्‌ 
दन । मिसामचां 'य मां! य मां !........ जिमि मांयात त्वःता ब्यु' धका: गुलि भ्वय्‌ भ्वय्‌ 
कना: हाल । तर लुत्तुलुया: भायूनय्‌ नुनेगु मत्वःत्‌। अनंलि फोटो पत्रकारं थःगु 
क्यामेराया लेन्सयात बिस्यु वने मफुम्ह छम्ह ल्यायूम्हपाखे स्वकल । मेगु हे त्वालं दुत्यु 
वःम्ह छम्ह टुरिष्ट खिचायात थें न्हयूम्ह च्याम्ह पुलिसतसें च्वात्तु च्वाना: ला चिचि 
त्यानाच्वन । क्यामेराया लेन्सयात छगू पसःया शटरं पनाबिल । शटर तज्यानाः नसा 
ज्वलं लुटे जुल । टेबिल दराजया लिउने सुलाच्वंम्ह साहुनी खये नं मफु न्हिले नं मफु । 
सामाखुसिइ नं छगू ग्यारेज तज्यात । मं मफयाः उपचारया निम्तिं ग्यारिजय्‌ बासं 
च्वंच्चंपिं थीथी मोटरतय्‌ ख्वाःया न्हायकं तज्यात - छयाल्लल 
छिल्ल्ल ! छखा छेँग्रया बापाःभयालं बन्दूकया गोली मुल । कलंकीइ न्हिन्हि समय 
तालिका कथं कलंकया धुफ्व: दन । छँबापत्तिं आन्दोलनकारीतयत ल: ह्वलाः ग्वाहालि 
याःपिं धकाः भयालय्‌ भयालय्‌ बन्दूक धस्वात । लुखा खापाय्‌ बज्जमल: जूत । 

अं, टी.भी.इ आजको बिचार” ज्याभवलय्‌ छम्ह नेपाःमिं थःगु नुगःखं 
ब्वयाच्चन । देसयात ह्ययेकाच्चँपिं नेतातयूत इमिगु स्वार्थ व मनोवृत्तियात 


पतिनं सुया: कुलाच्चन । - “निश्चित माग प्राप्तिया निम्ति ल्वायेगु छता 
खःसा, मेयता सा स्याना: धुँ प्वसे यायेगु थमजुइमाः ।” 
मेम्हस्यां थःगु आवेशयात च्यूताः हे मतसे धयायंकल । - “थन आमूल 


परिवर्तन वयेमाःगु दु । गणतन्त्र स्थापना यायेमाःगु दु । देसया व जनताया 
चाहना हे थ्व ख: ।” 

देस व जनताया बारेय्‌ छिगु छु धारणा दु ले धाःगु न्स्यसःया लिसलय्‌ नुगः 
चकंका: लिस: बिल - न्हापा सा जनतायात दुःख जुइबलय्‌ थःत थःम्हं भलसा 
कया: “जुजु मदुगु देस खःला थ्व” धकाः न्यायया भलसा कायेगु चलन । आः 
ला गन जुजु दइ, अन जनता असुरक्षित । जुजु च्वयच्वय्‌ धाःलिसे जनता दास 
जुइ । उकि थौंया लोकतान्त्रिक गणतन्त्रया निम्ति वःगु ह्यूपालय्‌ जुजुया 
औचित्यता मदु । ............. शर 

ख नं द्रलंद्रः मनूत घाःपा: जुया: अंगभंग जुल । अनगिन्ति मनूत बेपत्ता 
जुल । गुलिखे नागरिकतय्‌ हत्या जुल । देछिं हाहाकार जूगु तुलुतुलुं स्वयाच्वंम्ह 
जुजुया नुग: हे स्वब्यानाः तनावन । लाखय्‌ लसिंतय्‌गु बसय्‌ लाःम्ह मनू थें गुबलें 
ल्वहं जुल गुबलें कां जुल । जित: मतिइ वन - भीगु भासय्‌ 'सिन्हाय' धायेगु 
स्वया: नं “नांगा नाचे हजार दाउ' खंत्वाःयात बांलाक मनन याये बहःजू । 

“सम्पत्ति धयागु त्याग याये थाकुगु जुयाच्वन ।” सन्ध्या टाइम्सया छम्ह 
स्तम्भकारया धापू जिगु न्हायूपनय्‌ घुनुन्न थ्वयाच्वन । .......... नेपालय्‌ सत्ता 
धयागु देस व जनताया नासो भाःमपिसे सम्पत्ति नालाच्वंगु दु । अजाःपिं 
महत्वाकांक्षित धन सम्पत्ति प्वःचिना: तुं सिनावनी । थजाःगु मोह थन जुजुनिसें 
कया: प्रगतिशील धाःपिंके नं दु । थन विश्वास व बचं बरः तयाः मित्रता 
नुनाच्वनी । थन दास व बाउचा जुइ मफुत कि प्रत्येक जनता, प्रत्येक मित्र 
अले प्रत्येक ज:लाख:ला षडयन्त्रया चक्रब्युहय्‌ लानाच्वनी । अले बहुजन हितायया 
बौद्ध सिद्धान्त नं नसंफाना वनी, अले प्रजातन्त्रया नामय्‌ एकतन्त्री उदय जुइ । 
थथे हे जुजु ज्ञानेन्द्र नं उदय जुल । ............... है 

आसे न्हे ! पिने घाराघुरु जू थें च्वं । ........ खः खः, बेयसःक्वया न्हू बस्तीइ 
ज्ञाने चोर देस छोड ! लोकतन्त्र - जिन्दाबाद” या नारा चिल्लाय्‌ दनाः थ्वयाच्चन । 
गथांमुगःयात मि तये थें दनदन मि च्याना: आलमय्‌ मिप्वा: थहाँ वनाच्चंगु दु । पात्त 
ES पृत्त, पात्त .......... पृत्त सलं जुलुस व नारायात नुनेत दुस्सहास यानाच्चन । 
मनूत चिच्चाः दना वनाच्वंगु सी दु । विष्णुमति खुसिया द्यःने च्वंगु तपिताँय्‌ कर्फ्यु 
पाः च्चंच्वंपिं सुरक्षाकर्मित खनेमन्त । छक्वः पत्तिं भयालय्‌ च्वंच्वंगु खनकि बन्दूक 
थस्वकाः दुहाँ हुँ धकाः ख्याच्चः बिया च्चनीपिं । लाःसा व, इमिगु हे ज्या जुइ । ग्व, 
आः ला आन्दोलनकारीतय्‌ सः नं सालुया वन । तर एफ. एम. रेडियोया त्वाँयत्वांय 
सः जिगु न्हायपनय्‌ इन्न मिना: थ्वयाच्चन । झापाय्‌ गोलिं लाना: स्वम्ह मनू सित, 

तःम्ह घाःपाः । दाडय्‌ लाखौंया जुलुस पिहांवल । ख्वबि वइगु ग्याँसं लाना: निम्ह 
घाःपाः जुया: अस्पतालय्‌ यंकल । नेपालगञ्जय्‌ गोलिं लाना: निम्ह सित, नीन्हय्‌म्ह 
घाःपाः । प्यम्ह तच्व: । पोखराय्‌ स्वम्ह गोलिं लात । बुटवलय्‌ भयालय्‌, कःसिइ 
च्वना: स्वयाच्चंपिं ल्यासेपिं तःक्यहँपिं निम्ह गोलिं लाना: अस्पतालय्‌ सित । कलंकीइ 
शान्तिपूर्ण जुलुसय्‌ ब्वति कयाच्वंम्ह मेम्ह नीछदँ दुम्ह शहीद दीपक सुनुवारया सीम्ह 
वया अबुयात जवरजस्ती बुझे यात । चितवनय्‌ जुलुसया आवेगं नारायण खुसिलिसे 
जाना: किसि-द्रम्बः काल । ............ थुपिं बुखं जिगु न्ह्यप्पु फ्वं गायावल । तर 
कर्फ्यु बन्दी जुया च्वनाम्ह जि व जिगु कोथा प्रजातन्त्रया सू नवयाच्वन । 

ट्रान्जिष्टर रेडियोयात दिपा: हे मब्युसे गबलें एफ. एम. टयुनिङ्गयात जिगु 
पतिंचां तुलाच्वन, गुबलें टी.भी.या च्यानल पलख पलखय्‌ हिलाच्चन । अले मेट्रो 
एफ. एम.या ९४.६, कान्तिपुर एफ.एम.या ९६.१ मिटरया त्वाथः कहाँ वना: 
एच.बी.सी.या ९४ मिटरय्‌ पतिंचा दित । समाचार कवचाला: पलख लिपा 
डा.विकाशानन्दया मनोक्रान्ति ज्याभवलं जिगु न्हायपंयात खराःचां थें तिंस्वाका 
बिल । जि स्वया: नं क्वकालि जुयाः खःला मस्यु, साप बुरानवःम्ह विकाशभाइ 
जितः गबलें गबलें वयागु न्हिलां ख्वा: हे ह्याउँका बी यः । तर थबलय्‌ धात्थें जिगु 
नुगः हे भस्यांय्‌ भस्याँय्‌ जुइक मनोक्रान्ति यानाबिल । “लोकतन्त्रात्मक गणतन्त्र 
व सम्बिधान सभाया निम्तिं माग याना: जूगु जन आन्दोलनया मर्मयात भ्या: 
भचा हे मथुइकुसे घोषणा जूगु शाही सम्बोधन धोखा खः । अले सुरक्षाकर्मी व 
प्रहरीतयसं जनतां पूगु करं तलब नयाः जुजुया सेवा याःगु दु । धात्थें पुलिसया 
लाठी चार्ज, आतकं जनद्राही व देशद्रोही सेवा खः ।” 

धात्थें धाये माल धा:सा 'थःत जक प्रधानमन्त्री नकूसा प्रजातन्त्र सफल 
जुल' धाइपिं सुं नं नेतातसें थथे निर्भिक जुया: आँट या:गु मदुनि । तर व छम्ह 
नेवा: योगी । उकेसनं विकासमान श्रेष्ठ । वयात सुनां च्यूताः तइ । 

छन्त न्हाचः 'सन्ध्याटाइम्स' या छम्ह स्तम्भकारयागु बिचाः व भावना ब्वया 
नि, अं वया मेगु खंधी छगू नं लुमंसे वल । “देसया कानून कःघाये माःपिं रक्षक 
माहाँत छम्ह सरदारया सेवक जक जुयाबिल । गन भत्ता व सत्ता दइ, इपिं अन 
हे धेचुइ .......... ।” म्वाःल थ्व खँ थन हे त्वःता छवये । छ ला आ: पिने तापालय्‌ 
च्वंच्चन । खला छ नं जि थें अधिकार व कर्तव्य कःघाये माःम्ह नेपा:मि खः । 
स्वास्थ्यकर्मी, कानून ब्यवसायी, शिक्षक, कर्मचारी, मजदूर, विद्यार्थी व राजनैतिक 

दल जक मखु, ब्याक्क जनजातित ल्यहँदना व:बलय्‌ छ जक आम्कन गथे मन 
चिना तयेफइ । आम्कन नं नेपालय्‌ लोकतन्त्रात्मक गणतन्त्रया पक्षय्‌ पतिं 
धस्वाकेगु जुलुस जुल धाःगु खँ न्यना । छिमित यक्व सुभाय्‌ दु । देशं पिने हे 
च्वंसां छिपिंपाखें कमसे कम 'हय्‌ ! धकाः: न्वायेगु ज्या ला जुल | उकि हे छं 
च्यूता: कया: न्यनेकने याना हयाच्वन । छन्त हाकनं छक्वः सुभाय्‌ दु । 

तर छन्त कनाच्वने माःगु मदु । थन स्यूपिं नं अथे हे, थूपिं नं अथे हे । 
सियां जक नं मज्यू, थृयां जक नं मज्यू। नियत हे भिनेमाः। विलियम 
ब्लायूकया ब्लायण्ड ब्वायनं थें थः हे जुजु जुयाच्चनेगु भावुकता थ्व मखये 
धुंकल । उकि कवि विलियम ब्लायूकया लकसं पुला: क्षमता बोध याना: हक व 
अधिकार दावी यानाच्चन अपाङ्गतयूसं नं । म्हालिकाय्चा प्रवृत्ति दुपिं दलया 
नेतातयूसं आः जुजुयात तारण तये थें 'सेरिमोनियल किंग” धका: लायूबुया: ला 
क्यनाच्चन । मस्यु थ्व मिखाय्‌ धुलं छ्वाकेकथं 'छं दाये थें या जि ख्वये थें याये' 
या छुमां जक खःला ? ! जितः छाय्‌ थें हानं छक्व: विकासानन्दं “शाही घोषणा 
धोखा खः” धका: धाःगुयात हीज मास्टर भ्वाइस जुयाच्चने मास्तिवल । 

छं मस्यू, थन ला एफ.एम. व टी.भी. बाहेक मोबाइल व टेलिफोन लाइन 
नं मचा: । म्हिगः घौछि निघौ कप्युं दिपा: काःबलय्‌ असनय्‌ च्वंम्ह तुयुकाजिया 
अजिं लाखे थः छयपिन्त बाखं कने थें छुनाखँ न्यंकाच्चन हं । “बांलाःगु खँ 
धयागु न्स्याम्हसिंगु न्यने बह:जू हं छायधाःसां “म्हुतुमदु कैइया न्ह्यिछँँ हे 
लिकाये मधुंतले व ल्वय्‌ गबलें लनी मखु हं ।” अकिं गबलय्‌ गबलय्‌ अति 
अन्याय, निरंकुशता न्यना: हत्या हिंसा जुयाः व जनता हाहाकारं इतिमिति कनी 
अले अबलय्‌ देयया थायपा नाय:त पंचकय्‌ लाइ हं ।” अथे अजिं कंगु खँ इमिसं 
छु थुइ धका: च्वनां ला मस्त फुक्क 'खः अजि, खः अजि' धकाः जुरुमरुं दना वन 
हँ । आसे आसे कर्फ्यु मचीकूनि धयां गन गने फु धका: इमित हँ । 

अं, अयू, जिं छुवया हयागु 'जनबाहा:द्य:या शान्ति सफुतिइ च्वयातःगु घटनावली 
छं ब्वन हे जुइ । नेवा: सांस्कृतिक इतिहासं थथे हे कनाच्वंगु दु । गुम्हस्यां अनिष्ट 
जुल' धाइ । छं नं थ्वयात छु नां बी मास्ति व: व्यु । जित: छुँ आपत्ति मदु । "3 


(“नःलि” - ११२६ बछलाथ्व) 

भाव विभोरगु किपा 


थौं सुथय्‌ चाःह्यूवना कथं किपाच्वमि कलाकार पासाया थाय्‌ छधू दुहाँ 
वने धकाः वनागु । वयूकलं थःगु चित्रशाला कोथाय्‌ यंका: “जिगु न्हूगु च्वयागु 
किपा छन्त छक्वः क्यने” धकाः न्हयूपा: ति क्यानभास क्यनादिल । थः च्वये 
मसःसां छुँ नं कलाकारतय्‌ पेन्टिङ्ग धाल धायेवं जितः स्वयेयः। उकेय्‌ दुगु 
अभिव्यक्तियात थूसां मथूसां कत्तुकुलाः स्वयेगु बानि नं दु। अबलय्‌ गुगां 
अभिव्यक्ति खनेवं हे मनय्‌ थी । वसन्तया कालय्‌ ह्वयाच्चंगु स्वांया उं समायोजन 
जूगु ताःलाना च्वंगुलिं नुगः सालाकाइ । नेवाः जीवनया तजिलजिइ थःत 
तंकाबी । कोलाज शैलीया व्वघासां थें सवा: कायेकाबी । गबलें किपा स्वस्वं 
माखापिखां भृत्तुभुनाबी । पिहाँ वये मफुगु कम्प्युटरया ज्याभव: थें शट डाउन' 


याये मफया: स्वीच-अफ याना बीमा: । बस्‌ ! 
अबलय्‌ वयूकलं थःगु कलायात कयाः भाव विभोर जुयादीगु खं जिगु 


न्हायपं इन्न मिना हे च्वन । - “धात्थेंगु जीवनयात ब्वयेत नग्नता लिधंसा 
कायेमाः । नग्नता यथार्थ खः । नग्नता सौन्दर्य खः । थ्वयात नांगा मिखां स्वये 
मज्य्‌ ।” 


तर वयूकःया उगु उद्गारयात मथू धाये नं मछा:से च्वनावः । थू धाये नं 
ख्वा: ह्याउँसे च्वनाव: । लाःसा थौंया जीवन ब्वयेगु ता:चा हे थ्व खः ला ! खः, 
वयूकःया भाव विभोरयात खुया: खुयाः जिं बाखं च्वयेगु कृत: याना । मस्यु, जिं 
बाखं गुकथं न्ह्याके माली ? गनथाय्‌ दिके माली ? जिं धाये मफु । 

बाखं च्वयेत बाखंचु जक छु ल्ह्वना, आलमय्‌ सुपाँय्‌ ग्वाराग्वारा दासि 
वल । मिखा ख्यल्ल मिनावल । ख्यल्ल मिंगु मिखाय्‌ पुराण व अवदानय्‌ च्वंपिं 
अप्सरात न्यासिन्यासि चाया: प्याखंपाः काःवल । इन्द्रं मचा पहः वयेकाः अप्सरातय्‌ 
मुलय्‌ ग्वाराग्वारा तुलाः पिरे यानाच्चन । गबलें सँ पित्तुपिया: ह्ययेकाच्चन । 
गबलें केलेहेँ मिखां म्ह छम्हं नुनेत स्वयाच्चन । उगु लु जि मिखाया नानिचाय्‌ 
काना च्चंकच्चंक हे दबूछेया धकि सुपाँय्‌ जुया: कृतुंवल । दुष्य हिला: धकिं 
चालेवं चरमसीमां न्ह्याःगु प्याखं थें छम्ह असहाय मिसाया चिल्लाय्‌ दना सः 
छम्ह मिजंया घोंस:लिसें तुं लसपस जुया: थ्वयावल । जिगु मतिइ उत्तेजना 


ह्वगंगृ सर्गः राजा शाक्यया बाखं/३६ 


दनावल । - अहो ! छम्ह राक्षसं छम्ह राजकुमारीयात ब्वयेका यंकाच्वन, कोखं 
चखुंचित दाया यंके थें । मखु, मखु, ज्वाल्ल थीगु लूँ-चोलेचिया लोभय्‌ छम्ह 
न्या बल्सिइ काना: फाताफाता पुलाच्चन । तर छत्थं हानं जिगु मिखाय्‌ प्याचः 
बुयावल । बुलुक्क बुलुक्क छगू चाकला: फल्चा च्वसं, छमा वंगल सिमाया 
क्वसं छम्ह ऋषी ध्यानय्‌ च्चंच्वन, स्वर्गया अंश कायेगु तातुना: । इन्द्रया मिखा 
भासय्‌ छम्ह अप्सरा प्याखंपा: काकां बँग्वाराय्‌ थ्यंकः वल । अले ध्यानय्‌ 
च्चंच्चंम्ह ऋषीयात वं घ्यलं बुलागु मायां पित्तुपिया: स्वयाच्चन । ऋषी ध्यानय्‌ 
दुनाच्वन । चुरि व घंगला देगःया गं जुया: थ्वयाच्चन । ऋषीया मिखा मचाः, 
वोधिज्ञान लाकेत मारलिसे ल्वानाच्वंम्ह सिद्धार्थ थें । अप्सरां प्याखंपा: काकां 
थःगु म्हया कं कूलामं यौवन स्वलाच्चन । वया यच्चाः घंगला व चुरिया सलं 


ण] 


संगीत थ्वयाच्वन । अहो ! ध्यानीया मिखा ला बुलुहँ चालावल । चल: वंगु म्हं 
अप्सरायात ल्हानाबिल । अले अबलय्‌ हे छत्थुं ऋषीया बल्चा व क्यब भू 
चायेक न्हिलास: थ्वल | “आखीर छंगु स्वर्ग छंके हे तुं कुन मखुला ! 
हाहाहा....... र 

जित: मतिइ वन । “धात्थेंगु खे ला राक्षस, मनू व अप्सरातयगु जक मखु 
खनी । न्ह्याम्ह ल्वगिं नं हि पुलुपुलु वःसां चासु केइ चासुं वइ । मिसा 
मिजंतय्‌त बैसया फसं हे धुफ्व: दंकाः मिखा बुलुका बीगु खनी । बैसया फसं 
हे ध्यानया वाउँगु हःयात सुकू गंकाबीगु । उगु फसं हे घ्वाका: व ब्वइ । व गन 
जुइ, व गन दी व वं हे मस्यु । अबलयया माकुसे च्वंगु पापलिसे व तनावनी 
प्रायग्मायटस की थें | मतकी थें । ....... ण 

छे ! म्वाःल, पलखयात थ्व खं त्वःता व्छये । जीवन दर्शन छु खः ? जिं 
मस्यू । संस्कृति छु खः ? छाय्‌ खः, जिं मस्यू । इहिपा मयासे मां जया: 
म्वानाच्चंपिं पश्चिमी मिसात खना: भी अजू चायाच्वनी । भाःतं कलाः बर: 
तयाच्वनी । कलातं भाःत बर: तयाच्वनी, जिन्सि माल सामान भाःपिया: । इन्द्र 
मेनकायात कण्व क्रषीया थासं लिगना काल, मांया दुरुपा चहीका: शकुन्तलायात 
अनाथ यानाबिल । जुइ फु, कण्व ऋषीया निम्तिं थ्व छगू झाका खः: । तर 
शकुन्तलाया निम्तिं थःगु हे जीवनया बाखं जुल । 

धात्थें उर्वशी, रेवती व मेनकापिं ला स्वर्गयापिं जुल । कल्पनायापिं जुल । 
द्यःया मन्दिरय्‌ च्वनीपिं देवकीपिनिगु संस्कार दुगु थ्व थासय्‌ ककिया छयनय्‌ 

सि ब्वाँय्‌ वनाच्वंगु खनेगु गुलि पायछि जू मस्यू । गन द्यः दइ, अन थःत सेवा 
याइपिं अप्सरापिं दइ, देवकीपिं दइ । 

हानं जित: थ्व हे भवलय्‌ छपु अवदानया लु लुमना वल । माकःया मतिना 
थें थः मचायात लुत्तुलुया च्वंगु बाखं । - मां व काय, माया व ममताया 
क्वातुगु स्वाप धाइ । अयसां थ्व बाखनय्‌ छन्हु काय्‌ मांयात त्वःतावन । 
सांसारिक बन्धनं चिलावने थें । मामं वयात मा: जुल । गुंग, बुंबुं । मामां द्यः 
बिनावन । अन वयात छखा बल्चां पियाच्चंगु खनी । वं अन हे थःगु गन्तब्यया 
भासु ताल । वयात बाय्‌ च्वनेत व हे बल्चां लसकुस यात । सुनानं खनी धका: 
ख्युंया धकि प्यनातःगु । कीक्वःया हा:सलं तापाःगु । मचायेक छगू विपरित 
अंगया नायुगु स्पर्श । छता क्वा:गु सासःया चःतिकना । तापार्कनिसें भुसुभुसु 
तां न्वयेका वःम्ह यात्रु । छम्ह लँजुवाःया कासुलना, छघुतु प्याःचाः । निगुलिं 
छगू, छगुलिं निगू । निम्हं छम्ह, छम्हं निम्ह, पाःलाःया खण्डन व विखण्डन थें । 
मचायेक ख्यूंया धकिंयात इलं मुमं चीकायन । लिपा स्वव्यना वंगु धकिया 
जलय्‌ छगू लु बुयावल । मांया दुरु त्वना: ब्वलंम्ह छम्ह ल्यायम्ह । छम्ह मिसा 
व छम्ह मिजं । छगू हे संयोग, व हे कायम्ह, मांयात त्वःता वंम्ह बिरुपाक्ष । 
ममता व माया । माया व मोह । 

खः, छित: वयूकःया भाव विभोर कःघाःगु किपा ला व्वये हे ल्वःमन । 
वय्‌कःया किपा च्वज्या कोथाय्‌ न्हू न्हूगु कलां जा:गु किपाया भवलय्‌ जिगु 
मिखायात व किपाया उं ता: लाका: हनात:गु छपाः निर्वस्त्र आकृतिं दुकाल । छुँ 
ब्वयाच्चंगु किपाया उग्र शैली दुने जित: अमरावति मैंयायात थें तुंछिं थकयाः 
प्वलायंके मास्तिवल । अबलय्‌ वयकः जिगु लिक्क दं काल । अले वयकलं उगु 
किपाया जः ह्वलादिल - थ्व किपाय्‌ जिं यथार्थ जीवनया दुने नं जीवन उलाः 
ब्वयेगु कृतः यानागु दु । सायद थ्व कलाया प्रविधिइ छगू छ॒यला खः । कलाया 
उन्मुक्त ब्वज्या । ...... 

हानं जितः वयूकःया भाव विभोर खँपूं कयकय्‌ पुल । “......... नग्नता 
यथार्य खः । नग्नता सौन्दर्य खः ।” धात्थें ला वयक:या थुगु भाव विभोर शैलीया 
थासा स्वया: नं भ्वपुइकाः उलातःगु व्वज्यां जिगु इन्द्रीयत कयकूना वन । 
जालिस्वां चुलि जाया वःगु जिगु पचिंम्हया चिमिसँ प्वालय्‌ जिं वयकःया 
ब्याख्या लुइकेत स्वयाच्चना | थुइकेत स्वयाच्चना । चन्द्र महारोषणया तन्त्र 

अले तन्त्रया दुने च्वंगु जीवन दर्शन थुइके मास्तिवल । अन्ध विश्वास व कट्टर 
धर्मप्रति आस्था मदुगु जिगु नुगलं देखा छक्व: काये मास्तिवयेकल ।” 

जिं व किपायात भवःलाक मिखा ब्वयायंका । आलमय्‌ यगाना: कुलिकुलि 
चिंगु घुंग्रवाल सुपाँय, क॑ जुया: थहाँ वनाः लः जुया: नायाच्वन । दमरकुमारी 
धाकायात जालिया पिब:सां बनातःगु ताल्लाया फांगा । सिथय्‌ छफ्व: घ्यःबु 
स्वां, चाया छफुति ई त्यासा कया: ह्वयाच्वन । क्यानभासया दथुइ मूर्त जुयाः 
नं अमूर्त आकृतिया ध्यानय्‌ च्वंच्वंम्ह मिसा, छम्ह नां काये मत्यःम्हयात तिसा 
कथं गःपतय्‌ छगथि हिना: नुग:पाया ख्वंचय्‌ थमुनाच्वंगु न्ह्यिपं व म्ये लुयाच्वंगु 
छ्यं निगू ब्वति निखे बाया: ग्वग्वलाक थतुला वनाच्वंगु दु । छपा ल्हातय्‌ 
अमोघपाश, मेगु ल्हातय्‌ भगवान रजनीशया जःमूमा: । 

अले थुगु आकृतिया क्वसं तेपुचा तक अर्धगोलाकार न्ह्यस:चिं धस्वानाच्वंगु 
दु । पालि निपां फपुलाच्वंगु आशनया क्वसं घाँय्‌ बुइकात:गु दु । अर्थ स्पष्ट व 
अस्पष्ट थ्व किपा जिगु मिखाय, जिगु नुगलय्‌ प्यपुनाच्वन । धात्यें मुर्त जुयाः 
नं अमूर्त जुयाच्वंगु थ्व किपायात जिं थुइके मफुसां किपां जित: थुइका च्वं थें 
च्वं। 

जिगु मिखाय्‌ छत्थं महाद्यः व पार्वतीं थवंथवय्‌ पाचिना: भयालं क्वस्वः 
वल । मलः मजुकेत देग: देगलय्‌ रतिक्रियाया त्वान्नासिँ धस्वानावल । छगू 
विश्वासया सिद्धान्त लुयाच्वंगु बैज्ञानिक कलाया आस्था । पर्यटकतय्‌त असामान्य 
कथं मिखा सालेगु सामान्य अभिलेख जुयाबिल । जिं जिगु मिखायात थाथा 
यानाव्छया । जितः विपश्यनाया ध्यानय्‌ च्वना: 'थः' फुक्क च्वला: वय्‌कःया 
भाव विभोर खँ नुगलय्‌ तये मास्तिवल । (1 

सचेतमान 


नेवाःतय्‌ दथुइ सचेतमान धाल धायेवं देय्‌ हे जा: । व तःधीसे च्वनाः म्हथां 
बांला: । तसक क्वमिलु जुया: सोभासे पहः वः। तर अथे सकलें जुइमाःगु 
धयागु मदु । पाकःचा ख्वा: । अथेसां ख्वा: जक यचुइवं नुगः नं पिचु जुइमाः 
धका: सुनां धायेफु । तर वया चरित्रया विशेषता दु, उकि हे व न्ह्याबलें 
पञ्चशीलया मुद्रा ज्याना: ल्हाः ज्वज्वलपिया च्वनी “बुद्धं शरणं गच्छामी ! धम्मं 
शरणं गच्छामी ॥ संघं शरणं गच्छामी !! पाणानि पातामि वेरमणिं शिषा पढं 
समाधियामि ।............. ! 

व धर्मोदय सभाया दुज: खः । अले व ज्ञानमालाया नं सक्रीय दुज: जुइगु 
स्वाभाविक खः । राजनीतिइ नं न्ह्याबलें बहुजन हिताय बहुजन सुखाय धका: 
बहुदलवादी जुयाः तानाशाही प्रवृत्तिया भण्डाफोड यानाः लोकप्रियता कायेगु 
वया गुण हे जुल । वयात समाजय्‌ नं राष्ट्र्या दुने नं वरिष्ठताया उपाधीं 
छायपिया: बयबय्‌ यानात: । देयूया मानव अधिकारवादी धाःपिसं नं मुलय्‌ 
तया: ह्ययेकातः । गुणया गुणं जक जाःम्ह सचेतमान तथागतया न्ह्यःने च्याना 
च्वनिगु नस्वाःगु धुं थें । 

सचेतमानयात जिं नं न्ह्याथाय्‌ खंसां, वं खंसां मखंसां काचाक्क जिग 
निपा ल्हातं लहा: ज्वजलपी धुंकी । वयात गबलें मानववादीतय्‌ मुँज्याय्‌ ध्वदुइ, 
गबलें नेपालभाषाया साहित्य मुँज्याय्‌ ध्वदुइ । अले गबलें 'जय नमो बुद्ध' या 
तुतः ब्वनाः स्वयम्भुया पाःचां थहाँ वयाच्चंगु ध्वदुइ | छाय्‌ ... छाय्‌, वयात 
खनेवं व्याक्क दुःख तनावं । अन्याय बुलुयाः न्याय लुयाव: । आःतक वयापाखें 
छुं ग्वाहालि मकयानिसां यक्को यक्को कयातयाम्ह थें श्रद्धां छयं क्वछू । 

वया न्वचु नं इलयूबिलय्‌ न्यना - दबू दबुलिइ आमसभाय्‌ अले रेडियो व 
टीभीइ अन्तरवार्ता नं न्यना। सः उलि हे क्यात्‌ । संयमता दु । पद्मरत्न 
तुलाधर व दमननाथ ढुंगानापिनि थें मार्मिक जूसां उग्रता मज्‌ | तर तर्कपूर्ण 
जू । उकि व जनताया निम्तिं धकाः ....... देयूया निम्ति धकाः कानून उलङ्घन 
यानाः पूलिसं तक नं ज्वंका वनेम्वा: । थ्व नं वयागु विशेषता हे जुल । थ्व नं 
वया नेपाःया वरिष्ठ नेतात स्वया: महानता हे जुल । 

'देवानां प्रियदसि' धा: थें सकसियां यःम्ह सचेतमान विहार विहारय्‌ भिक्षुपिनि 
चिवरया जः थें शान्तमूर्त । .... तर जि पत्याः हे जु मफु सचेतमान अथे मखु 
हँ ..... । वया ज्या, वया वनेज्या वकालत यायेगु हँ । व वकील हँ । वया धर्म 
वया कर्म हे हाकुगुयात तुयु यायेगु, तुयुयात हाकुगु यायेगु । व प्रक्रिया वया 
अध्ययन याना वयाया ज्ञान हँ । उकि धर्मोदय सभाया दुजः, ज्ञानमाला भजन 
खलःया सक्रीय कार्यकर्ता व थी थी खलःपुचःया वया उपस्थिति ला वया 
बांमलाःगु म्येया बांला:गु लय्‌ हँ । वया ख्वा: पिचु, नुगः वँचु । 

खः धया, वकील सचेतमानं बाग: दाजुया छेँ बँ भवाँइ यानाबिल हँ स्यू । 
धात्थें थ्व ख न्यंसांनिसें जिगु न्ह्यप्पु इन्नइन्न मिनावल । म्ह छम्हं वाइंयाँ वयाः 
झुम्म कुम्म जुयाच्वन । जित: यांकया: न्ह्यप्पु थाथा याये मास्तिवल । जिगु 
भुमिं यंकूगु न्ह्यप्पु चिल्लाय्‌ दन । 'हँय्‌ ! अथे नं जुइ ला ! ....... खड हे मखु, 
अथे तक ला । वया लोकप्रियता व सरलताया बयबय्‌ न्यने मफया: बँसिघः 
तज्याःगु का थ्व ला । मनूत धयापिं नं गपाय्च्वः मखुगु मखुगु खं ल्हाइपिं । थथे 
धायेगु, न धर्म हे ख: न कर्म हे खः । शर्म नं मदुपिं, मर्म मथूपिं । धिक्कार ! थथे 
ककित भवाकलय्‌ थुनिगु ला मनूतय्‌ पेशा थें जुइ धुंकल । 

म्हिग: नं त्वाःयाम्ह बुरुमां ध्वंब्वा हालाच्चंगु सः जिगु जवगु न्हायूपनं दुत 
काःसां खवगु न्हायपनं वयात पितव्छ॒या बिया । तर पिचुगु अंगलय्‌ हानां 
लिथ्वःगु सः थें जिगु न्हायपं इन्न मिंक थ्वयावल । न्ह्याक्को ब्व:बिया व्छःसां 
वत्तुक्क फ्यतुना च्वनीम्ह धित्ताःम्ह फ्वगिं थें । 

व सचेतमानचा तसकं जालि । व्छःमिइ घ्य: लुइगु व लुसि ल्वाका जुइगु 
वया ग्वय्‌ नये थें। थःथितिपिन्त हे बाकि मत: । छं सी मखु, न्हापा मिदं 
मििन्याद॑ न्ह्यः पर्ता: बाउचा धयाम्ह जिमि किजा धायेमा:म्ह छम्ह फुकी दु । 
न्हिं खाना: न्हि नयेमाःम्ह । अयसां न्हिच्छि भयातुक्यातु ज्या यानाः बःन्ही वया 
साप त्यानुइगु । उकि भचा भचा म्हयखा ब्वयेक: वनेगु व बानि दु । 
सचेतमानचिया म्ह्याय्‌ हकनारांचिया काय्यात बियात:गु । हकनारांचिया कला: 
लूस्वां ध्वंमाचिया मि दुइगु ज्या । हकनारांचिया बनेज्यां स्वया: दुगंछि लुस्वां 
ध्वंमाचिया भिंद्यः जागेजू । वयाथाय्‌ बइगलय्‌ सुथंनिसें बहनी तक त्वाःयापिं व 
त्वालं पिनेयापिं नं म्हस्यूपिं फुत्तफात्त लिसं तयेत दुलृपिलु ज्‌ । पर्ताः बाउचा 

न॑ अन बहनी जुलकि खोलचा भपुइकः व॑ जुयाच्वन । धात्थें ला 
लूँस्वां धोंमाया अयूला: छख्वला त्वना मवःतले वया न्ह्य: हे मव: हँ । 

वं लुँस्वां धोंमायाथाय्‌ मोतिमैंचा गुलि भ्वपुइका वइगु खः, व ला मस्यू । 
छन्हु पर्ता: बाउचा त्वालय्‌ “जि फुत बाः बाः .......... । अयलाः छख्वला 
त्वंकाः जिगु छँ किलं च्वया काल बा: बा: ........... ।” धकाः चिल्लाय्‌ चिल्लाय्‌ 
दनाः ह्वाँय्‌ स्वाँय्‌ ख्वयाच्चन । सकसिनं “छाय छाय्‌ !” धकाः न्यनेकने यात । 
वयात व लुंस्वां धोमां अयूला: जक त्वंका: छँ हे किलं च्वयाकाःगु जुयाच्चन । 
छु सचेतमानचिगु सल्हा व जालि भ्वं मदुगु जूसा अथे यायेफइ ला ? ! 
हकनारांचा अथे ह्याउ दुम्ह ख हे मखु । ............. हरे! ......... बफरा पर्ता: 
बाउ, न्हिं खाना नये माःम्ह । वया काय, मचा हे तिनि । म्ह्याय, ब:चा धिकः 
तिनि । वं इमित गबलय्‌ ब्वलंकिगु जुइ मस्यु ।” 

त्वाःबाःयापिं सकलें च्वना: हिराकाजि साहया बैठकय्‌ मुँज्या च्वंवन । - 
थथे ला याये मज्यूनि । छगू ला छेँय्‌ छेँयू मि दुयाः अयलाः कयाः मीगु ज्या 
धइगु हे कानूनी मखु, मेगु अयूलाखं कायेका: भ्वं च्वकाकायेगु धयागु गन तक 
नैतिकतां ब्यूगु खँ खः । थ्व ला घोर सामाजिक अपराध जुल ।” 

गइ हाना: थ्वःगु थें सलं लिसालिसा काल । - खः खः, थ्व ला अपराध 
खः । थ्व ला अधर्म जुल । थथे ला याये हे मज्यू । 

सचेतमान अबलय्‌ छखे कुनय्‌ च्वना: छयं क्वछुनाच्वन । वया म्हुतुप्वाः 
मचा: । लाःसा व थबलय्‌ सुनां सुनां छु छु न्ववाइ धकाः म्ह॒तुप्वा: तिनाच्वंगु 
जुइ । लिपा च्वकानाय:त धाक्वसित गुगुं इलय्‌ माक:चिया जालय्‌ ततःक्यंकेगु 
जाल ग्वयाच्वंगु नं जुइफु । ऐनयात मैन यायेगु धयागु वयात छगू खेल खः । 
थुगु खेल हे वया चातुर्य कला खः । 

वं आः नं छगू खेल म्हिताच्चंगु दु । चेसकासाया गत्तिया चाल थें बेथां बेथां 
न्ह्याकाच्चंगु दु । सरकारयात धों ल्हायेत्यंगु दु । जनतायात म्वाय्‌ चुइकाः बहुजन 
हिताय बहुजन सुखाययात मि तयेत्यंगु दु । सुं मेपिसं याःगु जूसा वयात षड्यन्त्रपूर्ण 
धाइ । तर वयात, वयागु थुगु षड़यन्त्रपूर्ण ज्यायात सुनानं षडयन्त्र धायेफइमखु । 
थ्व ला वया कानूनी हक व अधिकार हे जुल । त्याःसा वया चमत्कार जुइ, बूसा वया 
कूतलं हानं गलबाः द्यः गइ । Failures are the Success of Pillar. 0 


(“न्ह्यलुवा”/खुलापौ, ल्या: १/नेपालभाषा एकेदमी) 

ज्याथ: ल्यायम्ह 


मञ्जुश्री तक गःचाः हिला: दल्लु आवासया लंपु ज्याना: लिहाँ वयाच्वनागु । 
लँय्‌, छम्ह ज्याथ ख्वातुगु पाइन्ट व जाकेट फिना: जि पत्तिइ स्वया: वयाच्वन । 
न्हायपं बापा त्वपुक ऊनया तपुलि पुनात:गु दु । इतिइति च्वंक ल्ह्वंगु ला 
मखु, अथेसां वयात खनेवं न्ह्याम्हस्यां ल्ह्वंम्ह मनू हे धाइ । अकि व ग्वाराचा 
चिंगुलिं भचा चीधिक: नं खनेदु । खः, जि हे पायधिक: जक जुइ । छाय्‌ छाय्‌ 
हत जिगु मिखा आकाभाकां वया न्हायूपनय्‌ लात । न्हायूपनय्‌ त्वाल्ल च्वंक 
निफ्व: फ्व: दु । जित: मतिइ वन - ल्यायम्ह थें च्वं नि, जंको याये धुंकल का । 
न्हय्‌दँ न्हयूला व न्हयून्ह दये धुंकूम्ह खै ला व ! ...... जितः पत्याः मजुल । 
अयूसां सत्यमोहन दाइ ग्वःक्वः ला जंको हे याये धुंकल । चयून्यादँ चयखुद दये 
धुंकल । अयसां भी स्वया: बल्लां । न्ह्याथासं जुइफु। न्ह्याथासं वनेफु । 
न्ह्याग्गुं यायेफु । 

आ: माधवदाइयात जंको या:बलय्‌ बाज्य: जक वंम्ह ल्यायम्ह थें च्वंनि । 
जितः हे का, न्ह्याम्हस्यां 'राजदाइ' ला न्ह्याबलें हे अथे हे का । जिं म्हस्युसांनिसें 
ल्यायूम्ह हे तिनि । बरु जिपिं बुहाबहि जुयावने धुंकल' धाइगु । 

थथे धाइबलय्‌ छखें ध्याचू नक्‌ थें ताइगु, छखें ख्वा: ह्याउँसे च्वनावइगु । 
अयसां जि ला नेपालभाषा केन्द्रीय विभागय्‌ नं उमेरया हठबन्दीं रिटायर 
जुइधुन । खुइ स्वदँ पूवन । तर जितः बुहा जूगु मचा: । यक्को ज्या याये ल्यं 
दनि । मेमेपिं गन गन थ्यने धुंकल । 

जितः लुमं, छक्व: जिमि म्ह्याययात जाँचया सेन्टरय्‌ तःवनागु । ताहाचल 
क्याम्पसय्‌ (महेन्द्र रत्न क्याम्पस) वया क्याम्पसया पासा छम्ह नाप लात । 
मिसा बांला: । व जिमि म्ह्याय्‌या ज्व: जुइमा: । जि वयालिसे मिखा ल्वात । जि 
खना: व मछाल । जि दुगुलिं वया अप्वः खं ल्हाये मवल । जितः नं मछिं थें 
तायावल । ..... “का, बांलाक च्वया वा” धका: जिं म्ह्याययात त्व:ता: लिहाँ 
वया । 

लिपा इमि खँ जुल खनी - छ सु मिजंलिसे वया च्वनागु ? छिमि 

ब्वायफ्रेण्ड लाकि छु ? धाल खनी । जिमि म्ह्याचं 'हँय्‌ ....., व ला जिमि बा: 
का । थन क्याम्पस सेन्टर मस्यूगुलिं जित: तःवःगु का ! धाल खनी । 

ख नं जिमि काय्‌ म्ह्याय्‌ अपाय्‌ अपाय्‌ धिकःपिं दु धकाः यक्कोस्यां मस्यू । 
कायम्ह्याय्‌ धाये मल्वः धाइगु । जिमि कायया नं जि थें सँ हाल । धात्थें ला जि 
स्वया: याकनं सँ हाल । बिचरा वयात न्ह्याबलें मचा यानातये मास्तिव: 
जितः । छु याये बैसं पना तइमखु । थौं जि काययापाखें निम्ह म्ह्याययापाखें 
निम्ह यानाः प्यम्ह छयपिनि आजा जुइधुन । जि थें याकनं इहिपा: जूसां न्यादँ 
खुदं जि छुइपिं नं दये धुंकी । 

थथे गःचाः हिलाः लँय्‌ लिहाँ ववं बिचाः याना वयाच्वनाबलय्‌ न्ह्याबलें 
“भगवान शरण !” धाइम्ह तरकारि पसलें जित: निक्व: स्वक्व: भगवान शरण ! 
अय्‌ गुरुजु, भगवान शरण, धया !” धाःबलय्‌ तिनि जिगु भुमि गुत । 

खः जि भुमिं पिचानाः संक वंबलय्‌ व ज्याथ न्त्यःने थ्यने धुंकल । वं 
न्हायपनं छुं लिकात । जिं स्वयां वना । वया न्हायूपनय्‌ गनया जंकोया तुकि थें 
जाःगु मारवारि चाः खः' धकाः । व ला एफ.एम. ट्रान्जिस्टरया एरफोन धका: 
जुयाच्चन । ) 


(“सन्ध्याटाइम्स ” / ने.सं. १९२६ पोहेलागा ६) 


ह्वगंगु सर्ग: राजा शाक्यया बाखं/ ४४ 


जंगबहादुरया यात्रा 


ध, चिताधूँ व सिंह स्वम्हसिया जंगलसत्ताया निम्ति जंगल समस्यामूलक 
मंज्या च्वनाच्वन । स्वम्हं मनूया सवाः थुइका तये धुंकूपिं जुयाच्चन । अयूसां 
जंगलय्‌ शान्ति कायम यायेगु, विकास यानातयेगु खँयात कया: भी मनूतय्‌सं 
थें तक वितरक याना: थःथः द्यःने लाकेगु दाउ मालाच्वन । 

तर, अजूचायापु । भी थें तं हे इमित नं आक्रमणकारी व रक्षक धा:पिनिगु 
बन्दूक व बमया सलं म्ह चिंक चिंक वंकूगु जुयाच्वन । थबलय्‌ हे छम्ह गँफा 
धाःसा त्वा: क्वक्व छुका: बँ क्वक्वपिया: ब्वांब्वां वनाच्वन । भुतिमाकःत न्हिप्यं 
प्याग्लाक्क वंकाः सिमा सिमाय्‌ भुग्लुँ च्वंच्वन । चल्लात आंला आंलि जुया: 
त्वालां स्वया: भवातां भवातां दनाच्वन । थुकथं जंगल निकुञ्ज भुइभाय्‌ दनाः 
भुरलुं भाग्लु च्वं । 

जंगल मुँज्याया छुं न्हि लिपा चिताधुँ स्वक्व: तक गर्जे जुया: हालाहल - 
“धात्थें ला शान्तिया निम्ति वार्ता हे जंगल समस्या ज्यंकेगु मू लँपु खः। अय्‌ 
धँ, छ ला सत्ताया ठेकेदार जुयाच्चन का । ग्व, छु धायेगु ! छन्त ला 'शान्ति' 
धयागु मयः खनी । शान्तिया निम्तिं छं न जित: हे थ्व जंगलया राज्य ल: ल्हाना 
बिल न थम्हं हे शान्ति थापना यानातयेगु भा: खंकल । बफरा ज्याथम्ह 
हाकुधोंचित ख्वयेक ख्वयेक हे वया बासं थनाबिल । छ थें जा:म्ह धिता:धुं राज्य 
याःगु ला गुगं इतिहासय्‌ मदुनि का हूँ ।” 

“मदु सा मदु का ......... ।” धुँ लागिमिगि चाया: हालाहल । आः सिंह 
महाराजं हे आक्रमणकारीतयूत क्वत्यलेत म्हालापतिंबां हे ध्वाना मब्यूसा ! थुपिं 
खि फाफां मुस्या नइपिं धका: मस्यूगु मखु । धात्थें थुपिं मनूतय्‌गु लागिं जक मखु, 
भी पशुतयगु लागिं नं ग्यानापु । थुमित कीगु जंगलय्‌ दुकाये मज्यू । थुमिगु गः 
हे भालु छया: कमिचिया छेँ थें थुना छवयेमा:। अथे धकाः जिं इनाप पौ 
द्यछानागु नं खः । ग्व, छुं हे च्यूताः तया बिमज्याः । आः जिं जक छु यायेगु ! जितः 
शंका वं - सिंह महाराज हे आक्रमणकारीतलिसे स्वापू दु थें च्वं । 

“स्व, आ: थुपिं नापं क्वमालि जुयाः वार्ता यानाच्वने माःगु खँ हे मदु, 
धया । अयसां छु याये ! भी सिंह महाराजं हे शिफारिस मया: । नत्रसा न्हापा 

हे कचिला त्याना: नयाछवये धुन का थ्व कूलंगारतय्‌त ! छन्ह॒ ला थ्व हलिंया 
कुंकूलामं हितिमंगः व गरुड न्हनावं थे थ्व जंगलं तना मवंसे गा हे मगाः ।” 

खः, धुं सिंह महाराजयाके आक्रमणकारीतयत न्हंकेत उजं फ्वंबलय्‌ धया 
बिज्यात हँ “आखिर आक्रमणकारीत नं थ्व हे जंगलया बासिन्दा खः । छम्ह 
जंगलिं मेम्ह जंगलियात नुनेगु पशुवता खः ला ! यदि आक्रमणकारीतय्‌ नं 
जंगलया हे समस्या खःसा वार्ता याना: हे जंगलया समस्या ज्यंकेमा: ।” 

तर इमूचा छम्ह हे पत्या: मजुइक छगू रहश्यात्मक घटना जुल । प्रजावत्सल 
सिंह महाराजया गुँछँय्‌ छगू अदृष्य आक्रमण जुल | ख जा जंगलया जनावरत 
अबलय्‌ थःगु किपालु खनाः थः हे चिला चिलावनेत स्वइगु । अले 
आक्रमणकारीतयूत नुनेत उजं काःवंम्ह धुँयात नं उलिमछिं थः पासापिसं नं 
त्वतु त्वःतुं वन । अनंलि धुँतयत नं क्वःथले फुम्ह गुंफातय्‌गु ग्वाहालि कयाः 
तिताधुँ जंगलया जुजु जुल । 

तिताधुँ अले पूर्व योजना कथं सहलह न्ह्याकल । छक्वः न्हूगु पिढीया 
आभास जुल, उकुसमुकुस दंक तां न्वयाच्चंबलय्‌ छा: वा वयाबी थें सिच्चुसे 
च्वन । ह्यूपाःया जः लुल । लाछिइ लाछिइ मनूतय्‌ मस्त म्हिताच्चन - निभाः 
त्वयेकं वा वल, धूँया मचा बु... ल । ....... घामपानी घामपानी स्यालको बिहा, 
कुक्कुर जन्ति बिरालो बाहुन ......... । 

धुँ तिताधुँया सहलहया नीति स्वयाः छपलाः न्ह्यःने वनाः स्वब्यनावंगु 
थःगु थाय्‌ मालेगु हानं छक्वः सिंह महाराजं कृत: यात । वं गुँफा व मेमेपिं 
पशुतयगु नं ग्वाहालि कायेत छगू योजना दयेकल । धुँ, भालु, गुँफा, माक: अले 
आक्रमणकारीत व नां काये मत्यःपिं तकं तया: छगू मंकाः ज्यासना पुचः 
स्वनेगु माग यात । सहलह हे याये म्वायेक आक्रमणकारीतय्‌त नं थुकेय्‌ 
दुथ्याकल धा:सा जंगलया अशान्ति अथें हे ज्यनावनिगु न्हूगु सूत्र पिब्वल । धुँ 
द्रम्बःचाय्‌ दनाः गर्जे जुल । - “भीगु जंगलय्‌ यक्को हे अबोध पशुतय्‌तगु 
हिनामिना जुल । यक्को सम्पतिया भ्रष्टाचार जुल । जंगलया याक्वप्वा: पत्तिं 
जुयाच्चंगु हिनामिना व भ्रष्टाचार बिरुद्ध अभियान मन्ह्याकं जंगल सुधार जुइ 
हे मखु । थ्व अभियान सफल मयासें त्वःते हे मखु ।” 

थुगु जोशं जाःगु गर्जनया फसं जंगलया सिमाहःत भचा भचा सन। 
तिताधँ जंगलया जुजु जुइवं वया जःपिसं नुग: तफाः यानाः सत्य खं कना: 


ह्वगंगृ सर्गः राजा शाक्यया बाख” ४६ 


भविष्यवाणीया सः थ्वयेकल । “जिमि काययात थ्वया जन्म जूबलय हे जोशीं 
धाःगु दु । थ्व मचा भविष्यया जंगबहादुर हं । थ्व खँ ला क॑ हे मकना नि 
छिकपिन्त !” थः मांया घोषणां तिताधुँ चचं धाल । न्हापा व भतिचा खाख:, 
लिपा वया खाखः भाय्‌ नं बांलाना वल । वं थःत जंगबहादुर हे धायेगु ययेकल । 
तर ज॑ंगबहादुरया उदय जूगु पला:ख्वाँयचिं खः धाये ला, गय्‌ धाये ! जंगलया 
छगू बियोग हे खः । नुग: मछिंगु खँ जंगबहादुर सहलहय्‌ असफल जुल । इमू 
व कमिचातयूसं कुमचायेक दयेकात:गु छेँ घ्वारार्र दुन । रानी राजेन्द्रलक्ष्मीयात 
म्हुतुप्वा: तिकेत कोत पर्वया थांचा हानं छक्व: धस्वात । मिजांमिजालं सूलि 
पुयाः फुक्क जंगलबासीतयूत कयूकय्‌ कुकाबिल । गुँ जंगलया सिमा सिमा 
पत्तिं सि व बुँस्वाँ नं भवाः जुजं वन । अज्ज सिमाहःत चिकूलाया च्वापुं भुन । 
ल्वहंचाया ल्वहंचा चात्ता वानाच्चंगु खुसिबगः छयातां च्वन । भराय्‌ भरायूमागु 
सिमात सिंग्वं जुया: थस्सः पायाच्चन । 

खः जंगल छगुलिं त्वपुक नये त्वनेया मन्दी ब्यानाच्चन । अले आरोप हे बी 
म्वायेक गुँफातयूत आरोप लात । जंगलघाती ! अजंगली तत्व । जंगल छगुलिं 
छुँचा व भौचिया ख्याःकासा याना: म्हिताच्चन । धधःस्वानाः छयं ल्ह्वनाच्वंपिं 
घाँय, झाःपाः थस्सः पायाच्चन । बालाबाला चिंगु किसिघाँसं किकाः किकाः 
चल्लातयूसं सिमा कचाय्‌ हस्लं पुयाच्चंपिं भुतिमाकःतयूत न्यनाच्चन । जंगबहादुर 
तापालय्‌ वन धाःगु न्यना । वं छु म्ये हाला: लिहाँवइ थें लहा: ? छं सिमां खनेदइ 
निं ! लिहाँ वयेवं जिमित नं क॑ न्हिं। 

“जिमिसं जक छु खने दइ धाये । तापालय्‌ धयागु ला झीगु जंगलया तःले 
लाः धाःगु न्यना ........... मस्यु आः न्हापायाम्ह जंगबहादुरं बेलायत वनाः 
राष्ट्रिय म्ये धकाः “राजमति म्ये हाला: बेलाबत्ति मैंयात प्याखं ल्हुइकावल ।” 
आः थुम्ह कलीयुगया जंगबहादुरं अमेरिका वनाः छु म्ये हालावइ जुइ ! "3 


(“सामुदायिक पत्रिका”/वर्ष १ त्रैमासिक, वि.सं.२०५९ भाद, 
ने.सं.११२२ गला / अंक २/सामुदायिक अध्ययन केन्द्र पेज १३-१४) 

जिमि बाउचा 


“जिं बाउचालिसे छाय्‌ ब्याहा यायेमज्यू ?” 

थुकथं ल्वहँतं थनातःगु शिलातताया माया मतिना दबूया लु जुया: ह्युह्युं 
वन । 

“आखिर जि नं ला छम्ह मनू खः, मिजंत जक सितु, मिसात घाँय्‌ ! 
Et धात्थें बरु सितु ला घाँय्‌ खः । गुंघाँय्‌ हे जूसां न्ह्याग्गु घाँय्‌ हे जूसां 
उकय्‌ नं स्वां स्वः । सितु घाँसय्‌ आःतक स्वां ह्वःगु जिं मस्यूनि । मखंन्ि ।” 

थुकथं शिलाततां नुगः क्वातुक्क कःघाना काल । 

“जि कलि मखु, जि बाक: बँ मखु । जि उर्वरा चा खः। जि सि सयेफुगु 
मा-सिमा खः । अले सुयां जीवन लुधनाबीत थःत जिं छाय्‌ पायेमज्यू । जिं थःगु 
जीवन जक मखु, सुयां जीवन - स्वां नं ह्वयेके फुसा । 

ख ला बाउचां जितः स्वया: मेपिं नःलिपिं ल्यासेत ययेकूसा ययेके फु । 
मिजंतय्‌ थः स्वयाः क्वकालिपिं मिसात इहिपाः यायेगु चलन । अथे ला जिं 
सीक हे थः स्वया: थजिख्वाः वःपिं गुलिसिया इहिपाः यानातःगु दु । हं चुकय्‌ दुने 
च्वंम्ह सिद्विनारांचिया कायूया हे थपाय्‌ ग्वाराम्ह मिसा, मां हे धाये ल्वयेक 
ह्वनाच्चन । लायूकूलिइ दुथ्याःम्ह सुब्वाया म्ह्याय्‌ हं । कोसः यक्को खाका: 
बियाहःगु । अज्ज ला जिलाजं जुइम्हेसित धाःथाय्‌ जागिर नकाबीगु हँ ।” 

शिलाततां मप्वसें मज्यूपिनिगु आगं प्वप्वंवन । 

“हानं उ का, व काजिमानसिंहया भों नक्कलिचा हे का, झिंस्वद॑ झिप्यदँ 
जक सिबय्‌ छु दइ। धेबा यक्को दुपिं, च्यः भ्वातिं हे ग्वाःग्वा: दुपिं धकाः 
बियाहःगु मखु ला । व बुद्धिमांचा जि हे ज्वःम्ह ला खःनि । थः हे भ्वातिं नाप 
जुल धका: वयात सुनां मस्यू । प्वाः व्यक्‌ च्याये धुंकूम्हेसित धेबां पर्काः गामय्‌ 
लित छवःगुला खःनि। ......... अथे ला छु थीमत्यः हे मजूनिम्ह गोमयूजुयात 
न्हेयूद॑ दुम्ह ज्याथःलिसे प्वकतां जीवन हने मायेक महाद्यःया सरा: फया 
च्वनेमाःगु समाज । थन छु ज्यू, छु मज्यू । सकतां ज्यू ।” 

शिलाततां मतया लिक्क ब्वयाच्वंम्ह कीचित मायबिलिचां मिखा दिकाच्वंगु 
खनेवं छाय्‌ खः मस्यु, वया नुगः हीचाल । 


ह्वगंगृ सर्गः राजा शाक्यया बाखं/ ४८ 


“जिं बाउचित भुजिंयात थें लाये त्यनागु ला ख हे मखुनि । जिं वयात 
माया यानागु हे न्या लायेगु जा: प्यनेत मखुनि । तर अयसां गय्‌ ..... गय्‌ 
वयाके जिगु आत्मियता दत । दं दंया स्वापू थें। बैसं बैसंनिसेया थः थें ।” 

शिलाततायात वया मांया शंकां स्वयेगु धकि तया: पत्तुमत्तु पंकाच्वने 
मायेकाबिल । अले व मचायेक ह्यामि जुल । 

“ख: का ........ वया मां मदु । अबु अयूला:गुलु । तताम्हेसिया भाःत 
न्ह्याबलें जिल्ला जिल्लाय्‌ खते जुइमाःम्ह जुया: वयात लहिना तःगु । ख ला, 
वया ततायात पिने खँ ल्हा: दु । ......... तर वया तता यःम्ह हे थजुइब्यु रे, 
जितः छु च्यूताः माःगु दु ! जितः वया तता वा वया तताया भाःत नापं स्वापू 
तये मालं ला । 

RS तर गथे ........ गथे ? ........, त्वाःबाःयाम्ह जूगुलिं जिं वयात 
बःचाधिकःम्ह जूसांनिसें हे म्हस्यू । अबलयूनिसें हे वया प्रति जिगु माया 
क्वसा: । वयात खनेवं नुगः हे खुल्ल मिनावइगु, न्हापाया जन्मनिसें हे स्वापू 
दुम्ह मिजं थें । मामं छु स्यू ? का, व वइगु हे मांया मय: का । वयात मचा कथं 
जक बिचाःसचा: क्यनिगु हे मांया लागि-मिगि ब्वलनाव: । छु पहःयाम्ह मां जुड 

मां लुमनेवं हे वया मिखा मां द्यनाच्वंगु कोथा पत्ती भवयप्यू वन । वं 
मचायेक हे वया मां द्यनाच्वंगु कोथाया खापा तिनाबिल । 

“जिं बाउचित गबले हे नुगःया कतांमरि दयेकेगु बिचा: यानागु नं मदु । 
न कृष्णया राधिकापिं थें उंइ चायागु हे दु । छु जि येच्चा: खिचा जूसा ब्रिकन्या 
धायेका: च्वनी ला ? उह्‌ सा ......... |” 

शिलातताया मिखा हाकुगु गाउन फिना: अंगलय्‌ यग्गाना च्वंम्ह थःगु 
किपाय्‌ जुत । 

“ख: जि थीं पोष्ट ग्रायजुयत जुया: छम्ह अफिसर जुइ धुन । थःगु तुतिं 
चुयाः म्वाये सयेधुन । सकसिनं हनाबना तयेके सःम्ह जुइधुन । तर जितः थः 
नालाः हनीम्ह सु दु ? कि आखः छगः हे ब्वनामतःपिं पदमुर्खतय्‌ जातः वल । 
कि कला: सीपिं मिजंत चूलाके हल । धेबा जक दयां ला मज्यू नि । जि सुयां 
चिप ला मखु नि । जि सुनानं वांछ्व:गु चिपजा नयेगु कर्म ज्वनावइम्ह मिसा 
ला मखु नि ।” ...... 


ह्वगंगृ सर्गः राजा शाक्यया बाखं/४९ 


शिलाततां स्वाभिमानया हाथ्या बस्वास्वां नुगलय्‌ खँ स्वानायन । अयूसां 
मचायेक थ्वःगु वया सः जक न्यनेवं फुक्कसिनं वाः चाइ वया नुगलय्‌ हीमी 
चाःगु पला: द्यतनाच्वंगु दु । 

“जि ईया ल॑ त्वा:ल्हाना: छत्थुं निम्ह प्यम्ह न्ह्यसुमस्तय्‌ मां जुइ मय: । जिं 
बाभ:बँ मखु । अहो ! थ्व गज्याःगु विडम्वना ! ........ जिगु बैसया न्हापांगु 
न्ह्यसः सन्तान छयापं कायेगु बनेज्या ला मखु नि कि कतःया मस्त नाला: 
मदर टेरेसा जुइ माल, कि दाजु व पीभतपिनि कःघाये मफुपिं मस्त कःघायेत 
अनाथालयया मेट्रोन जुइमाल, का स्व रे धाःगु - 

जिमि मस्त नं छं हे मस्त ला खःनि हं । फैत थें ग्वाःग्वा: मस्त दयेका 
तल, थम्हं कःघानाः ब्वलंकातये मफयेक । ........ जिं आखः ब्वनागु इमि मस्त 
ब्वलंकेत ला मखुनि । जि अफिसर जुयागु इमि मस्त नाला: थःगु बैस कूजीकेत 
ला मखुनि । ........ खः का दाइया मस्त जि भिंचापिं ख: । नातां भिंचा जुल । 
बैसं इपिं जि स्वयाः मस्त जुल नत्र इपिं सू सु का ?” 

शिलाततायात थःगु जीवन तःकेहँया निंम्तिं जालय्‌ क्यनाच्वंम्ह लुँख्यँय्‌ 
थ्वइम्ह ह्वेलन्या कथं जक व्यवहार जुयाच्चंगु मतिइ वल । अले व थः हे 
माकःचिया जालय्‌ तक्यना च्वंम्ह मनू थें हीमी चाल । 

“मखु ........ , इमि नियत हे मभिं। इमिगु माया हे कतिलाःपाकः । 
वास्तवय्‌ जि कमाइ दया: जिगु सम्पति थ्याकं कायेत हे भिन्चा नायेका: 
जिथाय्‌ थ्यनेहःगु हे धर्मपुत्र नायेकेत । ........ अहो, ....... जि इमि संचयकोष 
ला मखुनि । इहिपा याःसा जि जक छु सन्तान मदइ ला ? इमि स्वयेबलय्‌ जि 
ला थारि मिसा हे जुल । सन्तानहीन हे जुल । अहो !... इहिपा हे मयायेक 
सन्तानहीन जुइमा:गु थ्व गज्याःगु आरोप जितः । 

मखु, ..... केहेँ धकाः, म्ह्याय्‌ धकाः थःथिति धकाः सुनानं जितः जीवन 
पासा चूलाकेत कुतः याःगु दु ला ? आ: ला मां खना: नं तं पिहां व: जि। का 
स्व रे बाउचा वलकि तं पिहां वः धयागु नं जुइ ला । 

मस्यु, छु बिचा: वया ! ? लाःसा वया तताया चालाबाला बांमला: धकाः 
वसिघः त्याना जूगुलिं बाउचा नां कायेवं घच्चाना: तं पिहां वःगु ला । तर 
व खयू बाउचा नाप छु स्वापू दु धका: ? ........ ख ला वया तताया नं 
अपायूच्वः दोष मदु थें च्चं ।” 

दोष व निर्दोषया वकालतया भवलय्‌ वं बाउचिया जिचादाजुयात लुमन्तिं 
सालाहल । 

“सोभा धायेवं मिजं जुयाः ल्यासेम्ह कलाःयात दं दं याकःचा वानातये 
धयागु छु न्ह्यप्पु । लाःसा पाकःख्वालं पुया: स्वकः कौला जकं यानाच्वंम्ह ला । 
मिजंतय्‌ छु भाः ? हानं भीगु धार्मिक संस्कार हे मिसा क्वत्यलेगु । अथे जूगुलिं 
हे मखु ला महादेवं सराः बीकाच्चंपिं नच्चापिं ल्यासेत सुला: सुला: भाःत माः 
जुइगु । खः..... इहिपा याये धुनेवं नःलिपिं भौमस्तय्‌त वाना: ल्हासा वनीपिं 
बंजाःतय्‌ नं वहे गति । गुलि अशिक्षित मिसात मचाबलय्‌ इहिपा जुयाः तःधी 
जुइवं भाःतं मययेकाः अथें हे छँकलुब्यां जुयाच्चंगु दु । न इमिसं थःगु तुतिं हे 
चुइ फु न इमित बिचाःसचा: व हनाबना हे दु ।” 

हलिऊडया कलाकार मयजु फोविकेट्सया किपां छायपियातःगु तिथिपौ 
स्वस्वं शिलाततां बिचाः यात । - 

“खः जि सुइन्यादँ दत का । म्ह्वसःया ला भचा हयूहय्‌ कुन का । अयूनं 
ख्वा: ला अपाय्‌च्व: ज्यिथि मखु नि । अफिसय्‌ नं पिउनंनिसें कयाः सचिव तकं 
जिलिसे प्रभावित । इमिसं जितः गबलें हे ख्वा: थुस्स तया: ब्यवहार याःगु 
धयागु मदु । का स्व रे, जिमि मामं हे धाःगु - कृष्णमाया तता, जिमि तःमां 
पीनिद दुबलय्‌ बूगु हँ । गुलि बल्लाःम्ह बुरि धाये व । क, जिगु म्हगः नं ला 
भ्या: हे छवासु मजूनि । ....... उकुन्ह बाउचां लँय्‌ नाप लाना: छुँय्‌ ब्वना 
यंकूबलय्‌ चान्हय्‌ न्ह्यः हे मव: । ........ ख ला बाउचां अथे धाइ धयागु मतिइ 
हे मवं । अथे भनं नालाकाइ धयागु म्हगसय्‌ तकं गबलें मम्हं। अहो व खँ 
लुमंलुमं म्ह छम्हं तां न्वयाः हसंमसं धाल । हितिफ्वः चायेकाः भवाररर म्वःल्हुया । 
हुस्लुँ पुया थें याउँसे च्वन, ख ला म्हिगः म्हीग हे जक तिनि म्व: ल्हुयागु खः । 
अयसां माःरि खिति तुइका च्वना । याक्वय्‌, कालय्‌, अले नुगःपाय्‌ ला हे 
च्वतुला वःगु ला मस्यु, भ्वइसे त्वइसे च्वंगु सालुक्क सालुक्क खिति तुलावल । 
म्ह छम्हं हिइसे च्वंसां याउँसे च्वं । चासुगु कचिघाः प्वले थें । म्हहुसा टावेलं 
अथें जित: वातां स्वया: न्हिलाच्वन । जित: पचिं हे न्हायूकं धुछिं दं वने 
मास्तिवल । “अय्‌ छंके ला ला छक हे पा: मजूनिका ।” धकाः जिगु म्हबांनं 
कनाच्चन । जिगु म्हबां मुसुहं न्हिलाहल, स्वँफ्वलं ततःहाकः सासः ल्हानाहल । 


SSS 


स्वांस्वां सासः ल्हाल्हां मुसुहं न्ह्यूगु जिग म्हबांया ख्वाःपाःचा स्वस्वं जि थः हे 

मछाल । जितः थःगु पाल्हाः निप्पां स्वानाः ख्वा: त्वपुइ मास्तिवल । खः जिं 
अबलय्‌ छत्थृं इक्कुसे च्वनावःगु ख्वाःपाःयात त्वपुनाः थःत प्वःचिनाच्चना ।” 
शिलातताया ख्वा: त्वपुना च्वना नं वया मिखाय्‌ बाउचिया ख्वा: जक 
भवातां भवातां दनाच्वन । भवातां दनाच्चंम्ह बाउचां झुमिया स्वां पुया: वयात 
मिखा तिसिका बियाच्चन । अले शिलातता म्हगसय्‌ थें मचायेक हालाहल । 

क हानं जिं बाउचालिसे इहिपा या:सां समाजं जित: मोहनि यात 
धाइगु खःला ? लँय्‌ जूपत्तिं वया पासापिं सकसिनं 'माखां त्यः’ धकाः हिबाय्‌ 
चबाय्‌ याइगु खःला ? ...... अँय्‌ ........ धाःसा धालका प्रजातन्त्रय्‌ मिसा मिजं 
निगू जातिं समान धाइगु । मिजंतसें थः स्वया: गुलिखे क्वकालिपिं अभ म्ह्याय, 
छय्‌ धायेल्वःपिं सन्तानया निम्तिं धकाः ब्याहा यानाः मचा बुइकेज्यू । जिं जितः 
ययेक्‌म्ह मिजंनाप ब्याहा: याये मज्यू ला ? व नं जिगु बैस जक गन वन धकाः ? 
जिं हिप्नोटाइज यानागु नं ला मखु नि । बाउचां हे जितः ययेकूगु । जिलिसे 
जीवन हनेत वं आःतक इहिपा हे मयासे च्वंच्चन धा:सा........ 1९ 

धात्थें मचायेक शिलाततां सुदर्शना मा: वंम्ह बिरूपाक्ष महाराज मसीक 
थः मांनाप हे चच्छि द्यंगु बाखं लुमंकाहल । वया नुग: छाः नसंफात । 

“अहो ! थ्व ला मत्यः । थःम्हं हे किजापुजा यानाः माया यानाः तयातइम्ह 
मचायात आ: गथे यानाः स्वापू तयेगु, व व जि ला बैस हे पा: । द॑ हे पाः । मखु 
मखु........ , आ: ला, गुलि हे पाइ धका: ? व जिलिसे । अप्वलं पाःसा प्यदँ-न्यादँ 
जक सिबें छु पाइ । न्हापा मनकामना वनाबलय्‌ धका: बाउचा मचा । आ: ला 
बैसं गाये धुंकूम्ह ल्यायम्ह । थनं लिपा ला छु व बाज्य: वनेत छु बेर । न्ह्याबलें 
ज्या, न्ह्याबलें ज्या जक याना च्वनीम्ह । कासु हे गबलें फी म्वा:म्ह । तर वया 
भावना, वया माया, वया मतिना न्ह्याबलें नःलि जुयाच्चनी । खः वया माया 
आः नं बाउचा थें क्यातुसे च्वंनि ।” 

म्वायेगु दर्शन सुधार याना: थःत भिंकेगु लँय्‌ न्यासि वनाच्च॑म्ह शिलातताया 
याक: जीवनं थःगु व्यक्तित्व मान मर्यादा सुरक्षित मजूगु चायेकल । 

“धात्थें थौं बाउचा कुरिलया च्वका । थौं व जि स्वया: नं धिसिमिसि धायेक 
सक्षम । खः, बरु व जि थें आखः मस: । व पोष्ट ग्रायजुयत मखु । व अफिसर 
मखु । जितः लुमं, न्हापा जितः पँय्‌नं ल्हाःवःबलय्‌ जि स्वयाः अप्वः ब्वनातःम्ह 
जूसा जक ज्यू धयागु । थुकथं स्वयेबलय्‌ बाउचां जिलिसे गबलें जीवन हने 


ह्वगंगु सर्गः राजा शाक्यया बाखं”/५ २ 


फइमखु । तर न्ह्यात्थे थजु, मनूत शिक्षित जुइगु व योग्य जुइगु धयाग हे 
म्वायेत व समाजय्‌ छम्ह सक्षम मनू जुया: क्यनेत खः । थुकथं जि अफिसर ला 
खः । जितः यक्कोस्यां सलाम याः । न्ह्याबलें गाडि छँय त:वः । गाडि अफिस 
वनेत का: व: । तर गाडि जित: थथ जक स्वकेबिया: क्वछुना: सुयातं स्वयेगु 
नानिचा हे बुलुकाबिल । जिगु थ्व थस्व: छयनं जिगु थःगु मिसा अस्तित्व हे 


बुलुकाबिल । जितः जिं हे तंकाबिल । ........ धात्थें जि सु खः ? जितः सु माःगु 
खः ? ......... व ब्याक्क जिगु बैसलिसे तातापाका यंकाबिल । ........ तर 


बाउचा, जिलिसे ससतिना वयाच्वन । 

शिलातताया न्हायपनय्‌ बाउचिया इनापं जाःगु सः थ्वयांतुं च्वन । 

“शिलातता, छ थें जि नं आखः सःसा गुलि ज्यूगु ! अंग्रेजी भाय्‌ छगू जक 
बांलाक्क च्वयेगु व ख ल्हाये सःसा जिग व्यक्तित्व हे बिस्कं जुइगु । जिग 
फ्याक्टरी व बिजिनेस हे थ्व स्वया: गुलिखे च्वन्ह्याइगु जुइ । धात्थें ला 
शिलातता थें ज्वःम्ह पार्टनर छम्ह जक चूला: वःसां गुलि ज्यू” धयागु मतिइ 
FR तर थज्याःगु ब्यापार सकसितं ययेमाः धयागु मदु । 

ज्यास: विराटनगरय्‌ जूसां येँय्‌ नं थ्वया मूकचा छगू चायेके मास्तिवः । 
थय्‌ जूसा फ्याक्टरी नं कःघाये फइ । थ्व येया छे नं कःघाइपिं दइ । जितः यें 
त्वःते मास्तिमवः । .......... 

“खः उकुन्ह बाउचिथाय्‌ च्या त्वंवनाबलय्‌ वं थःगु नुगःखँ व्वःगु जितः 
भवयभवयप्यूनि । ख ला छु धकाः थ्व अफिसरचिगु जागीर । थौंया अर्थ विकास 
जुया वनेमाःगु जीवनय्‌ जि अजाःगु मन्त्रपाखें बर्जितम्ह मिसा । जि ला खालि 
भ्वँतय्‌ सही तयेत श्रृजना यानातःम्ह छम्ह अफिसर । थ्व अफिसर दर्जा ला 
समारोहया बायचय यग्गाना च्चंगु छपु हुपचा जक हे खनि । जि ला ग्वयछा: 
सिँइ स्वच्चानाच्चंगु छपु तथूगु नकिं जक हे खः नि । पिनें धिसि लाः, दुनें जि 
खतं नयाच्वंगु द्‌ धयागु सुनां छु स्यू । 

थथे बिचा: याना च्चंच्चं न्हापां धस्वाःगु वया दुगःक्व॑य्‌ आ: चाःमाः तुला वं 
थें जुल । अले ई-व्यः लकस व व्यवस्थायात छक्व: भ्वयूकनाः स्वत । 

“अय्‌, शिक्षा व योग्यता चूलाकेत छम्ह मिसां थःगु बैस, थःगु जीवन किलं 
वनिगु कथं बर: तयेमाःगु गज्याःगु विवसता । ग्व, थन मानव हक ? 
समानता ! गबलय्‌ जुइगु थ्व देशया विकास । थन न्ह्याक्को आमूल ह्यूपाः हये 

धाःसां न्ह्याक्को ह्यूपाः वःसां व हे ब्यूरोक्राएसि । सचिव ला छु छम्ह पिउनया 
व्यावहारिक प्रकूया तक हिलेफुगु मखु । उकि थन सम्वैधानिक सफूया बुंदात 
'किपा थम्हं हे न्ववाइ' धयागु किपा ब्वज्या थें जक याना च्वनेत महाद्य:या 
सरालं भूचाःगु परम्परा हे हिलेमानि । धेबां कतांमरिया भ्वातिंत न्याये दतले 
नारी शिक्षा व नारी योग्यतायात कदर जुइ हे मखु ।” 

तर थथे बिचा: यायां हे शिलाततायात ज्वलय्‌ हे छगू म्हगसया गां 
प्रादुर्भाव जूगु आभास जुल । 

“खः बरु ई-ब्य:या बैंसलिसे स्वापू मदु । न वया जात हे दु, न वया कवय 
धर्म हे दु । मतिना नुगः दुनेया स्वापू खः। उकि बाउचिया जि लिसेया, जि 
बाउचालिसेया तापा: सत्तीया न्ह्यसःया लिस: मदयेक कलां थें छस्वा जुयाच्वंगु 
द. धात्थें बाउचा जिगु निम्तिं हे श्रृष्टि जूम्ह खः । वं गाक्क ब्वना 


> 


मतलं छु, जि ब्वना तयाम्ह जुया: नं व जि स्वया: सक्षम जूसा । न्स्याबलें 
न्ह्यागुलीसं मिसा मिजं स्वया: मिजं मिसा स्वया: क्वय्‌ च्वनेमाः धयागु हे छु 
दु । जि स्वयाः सः स्यूम्ह मिजं नालेगु जिगु उगु फुस्कुलुगु अहंकारयात जिं 
हाकृतिना छवयेमा: । यदि बाउचालिसे जीवन ह्वन धा:सा जि वया अभावया 
पूर्ति जुइ । देगलय्‌ गजू छुनाबीगु जुइ ।” 

खः म्वायेत अक्सीजन जक दयां छु याये ? हाइड्रोजन नं उति हे मा: । 
H20 = लः खः, ल्वहं मखु । लः धकाः न्ह्याये फइ, ल्वहं न्ह्याये फइमखु । जि 
व बाउचा जिमिगु जीवन रुपी निगू खुसि-सि कःघाना च्चंगु खुसि धा: । लः छु 
मखु । लः खुसि खः। लः समुद्र खः, सागर खः । अले लः आलंया पचिंयात 
छायपिया बीगु सुपाँय खः । लः श्रृष्टि खः, कला खः । 

थुकथं बिचा:या कयूकं हुस्लुनय्‌ चाःचाःहुलाच्चंम्ह शिलातता जीवनया 
आजु च्वकाय्‌ थ्यंम्ह थें फयलिंचा जुयाः लयलय्‌ तायाच्वन । सुनां नं कुचुक्‌चु 
याकाबिया च्वंम्ह थें व थःके हे मदु । वं थःत भुमिं पाचिंका बियाच्चन । अले 
उगु सुख लयता: थः सत्तीम्ह पासायात प्वंकाच्चना नं छम्ह बाखंच्चमिं बाखंया 
चरमसिमा तिफ्याये मफु थें छगू जटिलताया न्ह्यसः छुइकथं कन्नाया खँग्वः 
न्ह्यब्बब्वं पला: न्ह्याकल । 

“जिं थौं सुथ न्हापां हे जिमि बाउचिथाय्‌ वनेगु क्वःछिना । मां, दुने क्वथाय्‌ 
फुँइफुँइ न्ह्यः वयेकाच्चन, मामं मचायेक टेबिल दराज चायेका । आलमय्‌ 

छायपियाच्चंगु सुपाँच वा वयेकाः जगत उद्धार यायेत बुगद्यवं थें मांयात मिखा 
पीका: जि जिमि बाउचिया छँय्‌ वनेत पिहांवया ।........ 

अहो..... ! सुथ न्हापांया फय्‌ गुलि सिच्चुसे च्वं । जिगु नुगः सुथ न्हापां 
दना: सः थ्वयेका च्वॉपिं चखुंबखुं थें चंचं धाः । जिगु पपू झनझन चकनाच्वंगु 
जिं बांलाक चाल | अले जि चकिचकि नःगु भुतुमालि जुयाः आलं ततःजाः 
याना: न्ह्यानाच्वना । पस्ताभ्वय्‌ न्याःम्ह जि न्या काले ला ख्यँय्‌ काले ला 
जुल । तापाक हे बाउचिया छे जिगु मिखाय्‌ टेलिलेन्स छुना: न्ह्याःन्स्या: वल । 
तर जिं म्हगस पिच्याके मफु । न्यासि वंलिसे पला: न्ह्याक्को च्वःसां जि अनया 
अनसं तुं । बल्ल तापालं वयाम्ह लँजुवा: थें बाउचिया बासंछेँ थ्यनेवं तिनि जिगु 
तुतिं भयातुगु कु दिकाः सासः ल्हात । 

सासः ल्हाल्हां जिं कास्‌ फीगु ई त्यासा काये तक मफुनि, सदां सदां 
ध्वाका जुया: चालाच्वनिगु वया लुखाय्‌ नासः तापाःम्ह मेययात न्हासय्‌ कौ 
घाके थें तजूगु ताःफ्वः यान्तांप्यान्तां यग्गानाच्वन । () 


११२२ चौलागा १२ 
(“पलिस्था”, नेपालभाषा द॑पौ/ ने.सं.११२०/दँ ८/ल्याः ८/पेज ३-९) 

जीवन दुनेच्वंगु मेगु जीवन 


नानिमय्‌जु अजि म्हं मफुत कि कायम्ह्याय्‌ छयछुइ दुसां दक्के न्हापां 
ज्याथःम्ह भाःत निं लुमनिगु वया बानि हे जुइधुंकल । 

ख नं ज्याथः जूसां वया भाःत, वया ल्यायूम्ह ल्यासेपिं काय्‌ म्ह्यायपिं 
स्वया: न्ह्यागु ज्याखँय्‌ नं छतिं म्हो मजू । अज्ज ला दुने पिनेया न्ह्याग्गु 
ज्याखंय्‌ नं वया भाःत हे धिसिमिसि धाःगु खनेदु । कोथा सुचुकुचु यायेगु, पसः 
वनेगुनिसें कया: हापृ चू लाकेगु ज्याय्‌ तकं वया ति च्यूताः मेपिनि मदु । खः, 
छक्वः निक्वः हू वइबलय्‌ धाःसा फ्यासुसे च्वंक धिताहा जुयाः च्वनेयः । अथे ला 
वया भाःतया छुं चित्तबुझे मजूगु जुइबलय्‌ छवाराक्क हे छुवर्म्हुया बीयः । थौं 
नं भचा भचा मफुसां सुथय्‌ नील: कयाः यःद्ची पुज्याये धुंकाः च्या त्वनाच्वंम्ह 
नानिमयूजुया मिखा थःगु कोथाया छचाःलिं ब्वयात:गु थःत बियाहःगु क्वसलय्‌ 
घड़िया सेकेन्ड सुइज जुया: झाःभाः दिनाः दिनाः चाः हुलाच्वन । न्हधाः 
यानातःगु भ्वाथःगु सन्हू छगः, ध्वाना जक तःगु थें च्वंगु सालुगु वहःया 
थुमांचा छपु । अथे हे पितः ज्वःगु लीया देमाचा छपा: । .... खः ला लिपा 
पलेसा तयाबीगु भलसा बिया: मुस्या ग्ययेकातःगु खः । तर नँ हे वाये मसःम्ह 
वयात, लुमंसां ल्वःमंका छवयेगु वया बसुन्धरादेवी त्वायूचिना मतःम्ह मांयात 
छुं थाकुगु मखु । 

खजा क्यातुसे च्वंगु बैसय्‌ छेँज्या ब्याक्क ठेक्का कयाव:म्ह नानिमयजु 
सिन्देरेला मैंचा थें न्ह्याबलें भुतूसुवा: । न्ह्याबलें बँ पुइम्ह मैंचा । ल: काइम्ह 
कान्छी । वसः हियाबीम्ह तताःजु । अले ज्याला बी म्वायेक ज्या यायेत तयात:म्ह 
ज्यामि मैंचा । 

वया नुगलय्‌ अने अनेगु भावनाया थजा: वःगु अंगलय्‌ खाःचिं खानावइ । 
सुखया लैंचा तयेगु पाल्हातय्‌ तकुस्वां ह्वयेकाः नुग: तफाः यायेगु लुमनावइ । 
छाय्‌ छाय्‌, थथे नुगः वायेक्‌ वायेक्‌ं वं छत्थुं ल्हाः म्हू च्युच्युं हे वयात सकतां 
दया वःथें ताइ । थलबल छग: हे, जाकि निग:चा हे मबिसें स्वाहाने छुना मतःगु 
बल्चा थें ज्वःगु छे छखा जक बिया: व्यागलं तयेकाच्चंपिं इपिं थौं सकतां 


~ 


सकतांया थुवा: जुइधुंकल । हिति, चःबि, मत, छुँ छखां प्लास्टर, स्टीलया 

दराज, खाता, कौच, रेडियो, टि.भि., राइस कुकर, प्रेसर कुकर, ग्याँसया भुतू 
अले माःमा:गु थलबल । आ:ला डाइनिङ्ग टेबुल व फ्रीज नं न्यायेगु कृत: याना 
मच्वंगु मखु । वया नुगलं ख्यँय्‌ थ्वल। व मख्ख जुल | टि.भि. चायेकल । 
“नेपाली महिला” नांगु ज्याभव: छुनाच्वंगु जुयाच्वन । 

टि.भि.इ अन्तरवार्ता काःम्हं यनाच्चंपिं द्यःपिन्त धुँपाय्‌ च्याकाः थन । हाकुसे 
च्वंगु हाप्वः थने थें माइक्रोफोन ल्वसुका: थीथी जिथिपिनि अन्तरवार्ता कयाच्चन । 

अं, छिगु नां छु थें ? “छिगु वने धुंकूगु जीवन गथे च्व॑ थें ? छिं जिमित थःगु 
छुँ खँ कने फइ ला थें ?” 

“जिगु नां नोर्बु तामाङ्ग ।” 

थःगु नां न्स्यथंथं नोर्बु तामाङ्गनी जिथिं पाछाइ सुकू ख्वा: ज्याना: फ्यास्यां 
नायाः भसुका: ल्वाकज्याःगु ख्वबि ज्वयेकाच्वन । 

“जि न्हयूम्ह न्हयूम्ह कायपिं दु । अयूसां हाःनाः मदु । अनाथ । ........... “१ 

नोर्बु तामाइनी झसंक वना: थारान्हुल । वया ख्वा: स्वस्वं नानिमयूजुया 
नहायक न्ह्यःने वनाः धुप्यने मास्तिवल । तर नोर्बू तामाङ्गनीयाके प्यपुनाच्वंगु 
वया मिखा वं लिफ्याना कायेमफुत । खः लागिलागि चाःगु सः दुकयाच्वंम्ह नोर्बु 
जिथिं ख्वःसः इला: न्हाय्‌ थुइँथुइँ न्यायेकाः हिकुहिक्‌ लनाच्वन । फोहर टयाङ्गय्‌ 
वांछवया तःम्ह मचा थें विभत्स जुया: वं वयात न्यंगु न्ह्यसलय्‌ लिसः स्वानाच्वन । 

“रव आः जीवन गथे च्वं धाये ! थुगु बैसय्‌ छु जुल ? गय्‌ च्चं ?” धकाः 
सुनां बिचाःसचा: याना: न्यं वइ ! थः हे ज्या सने मफु । फ्वं तकं वने मफु । 
प्वाथय्‌ पित्याना वइ । थथे म्वाना च्वने स्वया: बरू गुलि फत उलि याकनं 
सिना वने हे भिं जुइ । थथेभनं म्वानाच्वनेगु ला सरा: हे जुल ।” 

सराःया न्यवः घानातःम्ह नोर्बु जिथिया बाखनं म्हुतु जायेक लिस: फयाच्वंम्ह 
न्ह्यसःमि मिसाया ल्हातय्‌ म्हू चिनाच्वंगु माइकया ख्वा: मेथाय्‌ धेयूच्‌ वन । 
छम्ह सियुम्ह लाछि खिचां फ्यत्तु फ्ययेका: घयूघय्‌ पुनाच्वंम्ह छम्ह जिथि । गुगुं 
छगू अपराधया भाकाय्‌ करंबरं पुलिसयात बयान बियाच्वंम्ह छम्ह लँजुवा: 
अजि । थ्व लु स्वस्वं नानिमयजुया नं न्हायपं तिंस्वात । 

“जिगु नां इन्द्रकमारी ख: । जि मचाबलय्‌ इहिपा जुल | जि मचा मदु । 
मचा मदुगुलिं हे जिमि माजु व्वाःजुपिनि जितः मयः । जिमि भाःतं नं हानं मेम्ह 
ब्याहा यायेदइगु जूगुलिं थः मांब्वापिनि हे प॑ लिनाबिल | अय्‌ धयागु जितः 

मययेका हल । जिमि न्ह्याबलें कचवंया धुं च्याइ । उसुसे चुरोसया टुट्टां थें त्वह 
मदु त्वह:या नँ वयाच्वनी । लिपा जिमि भाःतं जितः छें पितिनाहल । थः छेँय्‌ 
वयाः च्वंवया । मांबौपिं दतले इमिसं जितः माया यानाः लहिना तल । लिपा 
किजापिनि, भौपिनि जि मछिना वल । मुनातःगु धू थें ताल । आ: जि सुं मदु । 
कल थ्व दुनिं, थ्व खिचा नं भी थें हे जा:पिं प्राणि ख: । बरु थ्वं जित: माया 
या: । जितः मत्वःतू । उकि जिगु दुने सुलाच्वंगु भावनाया जलं थ्व हे प्राणियात 
खःवन । जि लुधं । जि साःप लुधं ।” नानिमयजु वातां च्वन । 

माइक्रोफोनया छूयनं मेगु सः थ्वल । 

“अयसा छि, सुं मदया: नं लुधं का मखुला ?” 

इन्द्रकुमारी इन्द्रायणी अजिमा द्य: थें जिग्रिंक च्वंका: हालाहल । नानिमयजु 
थारान्हुल । 

“लुमधनां छु याये ले ? मनूतयके माया हे मदु । आः दुःख लुमंकां गुलि 
जक ख्वयाच्वने । ज्याथःजिथि मजूनिबलय्‌ ला अथे धाःसा । ....... थः सन्तान 
दुसा धकाः ले ....... ।” 

माइक्रोफोनया छयं अतिकं लिमलानाच्वन । वया छुच्चा म्हतुं जवाःसवाः 
यानाच्चन । 

“मचाखाचा दयेवं तुं जक ज्याथजिथिपिसं मांबौपिन्त माया यानाच्वनी 
ला ?” थ्व खं नानिमयजुया ख्वा: ह्याउँसे च्वन । 

इन्द्रकुमारीयात माइक्रोफोनया न्यतालय्‌ च्याराक्क दाये मास्तिवल । 

सन्तानया आशा हे थ्व हे खःनि, नत्रसा सन्तानयात जन्म बिया: ब्वलंका: 
तःधी यानाया छु मतलब । नानिमयजुया छयं ल्हुकुल्हुक्‌ सनाहल । 

अन्तरवार्ताकारया माइक्रोफोन आः छम्ह हाःना: मदुम्ह कनियाथाय्‌ स्वत । 

“छिगु बंगु जीवन गथे च्चं ? छि गथे जुया: मिखां मखंगु ?” 

ख्वये नं मसः, न्हिले नं मसःम्ह मिखा निपां मखंम्ह छम्ह जिथि । साहिली 
क्षेत्रीनी न्हापा वया भाःत नं दुगु खः हँ ! न्हापां छम्ह मचा दयेवं हे वयात वया 
भाःतं बैसं वानावन । आकाभाकां सुम्क म्हिताच्चंम्ह खराचायात गिद्धं दाया 
यंक थें । सुयातं छुं धाये नं मफुत । सुयातं छुं कने नं मफुत । अबलयूनिसें व 
ख्व नं मख्वःगु जुयाच्वन वया थः हे याक: काय्‌ वया लाहि हे इहिपा 
सिधयेवं बिसकं च्वंवंगु जुयाच्चन । वया म्हुतं झसुका: पिज्वल । 

“छु याये आ: । म्वाना च्वंतले नये हे माल । धेबा दुहां वइगु छुं मदु । हुं 
पाखाया च्वय्‌ च्वंम्ह माहिलीचापिनि ल्वहंया कलघरय्‌ ल्वहं छ्या: वनिगु । जि 
नं इपिलिसेँ ल्वहं छ्याःवना । ई छ्यायेत व प्वाः छग: जायेकेत मज्यू मजू थें 
ताल । 

छन्ह॒ न्हापा लिपा थें ल्वहं छयानाच्वनागु। थःम्हं छयानाच्वनागु ल्वहं 
क॒चा छक्चा तिंन्हूया: मिखाय्‌ कल । घाः नं तक्‌ मजू । अयूसां गयूगय्‌ लिपा 
मिखा पाके जुया: मिखां हे मखनावन । छु याये मयजु । कायया च्यूता: मदु, 
भौया च्यूता: मदु । जिगु दुःख जिके हे जक दु । अं, बरु छम्व: निक्व: हू वलकि 
अथें हे म्ये हालेवइगु । अबलय्‌ जिमि कायया बौ जिलिसे म्ये हाला: केलेहेँ 
मिखा कना: स्वयाच्वं थें मतिइ लुइगु । 

साहिली क्षेत्रीनी सुनानं गिजे मयाक हे ख्वा: ह्याउँसे च्वंका: वं उखेथुखे 
स्वये मसःम्ह बुख्या:चां थें ल्हा: चकंका: धस्वानाच्वन, अले आलुयाम्ह कतांमरिचां 
थें मिखा फुसि फुतिफुति संका: कनाच्वन । वया मिखा ख्वबिं प्यात । मिखा 
फुतिफुति यायां त्वलहं च्वच्चं हानं खिर्रर न्हिलाहल । 

टि.भि. स्वयाच्चंम्ह नानिमैंया अजि छाय्‌ छाय्‌ स्व॑ हे चिफ्व: जुयावंम्ह थें 
भुग्लुं च्वनावन । टि. भि. मस्वसे अङ्गलय्‌ यग्गाना च्वंम्ह वया भाःतया किपाः 
न्ह्यःने वनाः मिखाय्‌ जायेक ख्वबि तयाः छुं धायेत्यंम्ह थें वातां च्वन । वया 
भाःतया ख्वा: ह्याउँक च्यानावल | अले छथं लागिमिगि चाया: कलाःयात 
न्वात । 

छु पह:याम्ह बुरि छ । थथे नुगलय्‌ खँ ल्हाकां जी ला ? छाय्‌, छु जुल ? 
स्वः का ख्वालय्‌ चःति नाःनाः वयेक ।” 

वया, वया भाःतया दुःख पिकया: चितासू मदयेका तये मास्ति मव: । वं 
थःत थःम्हं त्वपुल । 

“मखु, छुं मखु । सत्य, छुं मखु । व टि.भि.इ क्यंगु धाथें खःला धकाः जक 
छक्वः मतिइ वःगु ।” 0 


(“नेपाल” ऋतु पौ ने.सं.१११९ हेमन्त/दँ ४७, थ्यंल्याः ८८ / पेज : १४-१५) 

खिचात व धोंत 


“बाखंसां, च्वखँसां न्ह्याग्गुसां नं थ्व न्हृदँयात छपु च्वसु बियादिसँ” धकाः 
म्ह:वयाच्वंगु ताः दत । .... ग्व, छु च्वये .... छु च्वये ! जित: धाःसा थःगु जीवन 
खना: हे साःप वाक्की वयाच्वंगु दु । जिगु नुगः खं, ग्व, सुयात कनेगु ? सकलें 
अथे हे खः । सु ज्यू, सु मज्यू ! सकले भिं, सकलें मभिं । स्वःस्वःथाय्‌ इल्ल इल्ल 
मनूत जक दयाच्वंसां जितः सुं मदु थें ताइगु । नेवाःतय्‌ सांस्कृतिक जीवन 
तःजि धा:सां म्वःम्वः मनूत जक दुथाय्‌ वनेगु नुगः हे मवं । छायधा:सां न्ह्याक्को 
मनूत इगःमिगः जुइक दुसां अन थः हे मदु थें ताइगु । उकि मनूयात बाखंचु 
मदयेकुसे थुगुसी छक्वः पशुतयगु विषययात कयाः बाखं छपु च्वये ला धकाः 
मतिइ वन । उकि हे मचायेक जिगु च्वसां जिगु हे लागाय्‌ न्ह्याबलें खनीपिं 
खिचात न्ह्य:ने लुयावल । 

ख नं खिचात मदुगु संसार हे दइमखु । धात्थें ला खिचात दया: हे थ्व 
संसार दुगु खः धाइपिं विद्वानत आ: दयावइ जुड ! “सुख दु:खया छुमां हे खिचात 
खः ।” थथे नं मनूतयूसं धया वयाच्वंगु मदुगु मखु । 

खिचात नं जात जातयापिं दु । थ्वया जंगली जातत मध्यय्‌ धोंत व 
गुंखिचात झीलिसे परिचित जू । गुंखिचा धाल कि इमिसं ज्वने लात धायेवं 
आतापुतिंनिसे सालाः नइपिं धाइ । इपिं स्वये हे छेंक च्वना: ग्यानापुसे व 
घच्चायापुसे च्वं । इपिं छल कपत याइपिं जन्तु धकाः जक मखु, धाक्को सिक्को 
माःपिं तानाशाहया प्रवृत्ति दुपिं धकाः भीसं थुइकाच्चना । अथे ला विश्वया 
न्यक बाखनय्‌ 'गुंखिचा व फैचा' या खँ नं भीसं न्यनातयागु दु । - तसकं 
सोभाम्ह छम्ह फैचा, छन्हु गुं कहाँ वयाच्वंगु खुसिचाय्‌ लः त्वनाच्चन । उगु 
इलय्‌ खुसिया च्चं छम्ह गुंखिचा कुहांवल । वं नकतिनि व ल्यायम्हचाम्ह फैचा 
खन । खनेवं हे वया म्हुतुइ इयि बुयावल । धाय्रमय्‌ हे वं ल्वापुया च्च: माल । 
- “अय्‌ फैचा ! जिं त्वना च्वनागु लः छाय्‌ फोहर यानाबियागु हां !” वं दोपं 
बिया: वयात नयेत तोह: चिना: न्ह्यःने वल । बफरा फैचां सोझा पहलं चकंक 
लिस: बिल । “मखु .... गय्‌ ? लः धयागु ला च्वं क्वय्‌ धकाः न्ह्याइ । छि च्वय्‌ 
लः त्वनाच्चंम्ह, जि क्वय्‌ । बरु छिपाखें जक जिं त्वनागु ल: फोहर जुइ । ......” 

गुंखिचाया छु याये छु याये जुल । अले वं खँ हीकल - “अयसा न्हापा 
न्हापा छ मबूनिबलय्‌ छिमि अबं फोहर याःगु जुइ” धकाः 'मेरो गोरूको बाह 
तका' याना: बफरा व फैचित नया हे बिल । ....... 

अथे हे मनूतय्‌सं 'फंग: लात' धायेत 'धों लात' नं धा: । जाली फताहतय्‌त 
धों थें चंख धाइ । न्यँकँ बाखनय्‌ धोंतसें भौयात ब्रम्हू याना: इहिपा याःगु दु । 
अथेहे ख्व जक ख्वयाच्वंम्ह राजकुमारीयात 'धोंचित बिया छवयेमाल ला धका: 
ख्याच्व: ब्यूगुयात जुजु बचं तायेका: जुजुया म्ह्याय्‌ करं म्हया यंकूम्ह धोंचिया 
बाखं नं न्यना ।' 

बरू खिचायात थःथवय्‌ ल्वायेयःपिं जूगुलिं 'कलः गालय्‌ खिचा' धकाः 
मनूतयत ब्वःबीपिं नं दु । अले मनूत तसक बेइमान जुया: पास्याये मत्यलकि 
'बरु खिचात हे मनूत स्वया: विश्वास याये बहःजू' धकाः प्रशंसा नं याः । 

भीसं त्वा: त्वालय्‌ न्यंकभनं लाछि खिचात खं । इपिं छगू त्वालं मेगु 
त्वालय्‌ वनीबलय्‌ ह्वच्याक्क न्यानाहये यःसां जिगु त्वालय्‌ न्ह्याम्ह खिचात नं 
च्वनेज्यू । उकि त्वाःया दुवाःदुवाः पतिं चुक, ननि व बाहाः बाहाःपतिं खिचात 
ग्वाःग्वाः दु । 'अर्गल' नयाः परिवार नियोजन यायेगु इमिगु धर्मय्‌ च्वयातःगु 
मदु । गुलि फु, उलि खिचा संख्या अप्व: दयेकेगुलिइ इमित राष्ट्रिय सिरपा दु 
जुइ। उकि ला लाछि लाछिइ व गल्लि गल्लिइ बने हे मज्यू । नाइट क्लबय्‌ 
ज्या याइपिं ल्यासे ल्यायूम्हत थें लँय्‌ हे ततः क्यनाच्चनी । मेगु ला छु धाये, 
महानगरपालिकां तकं कःघाये मफयेक ला:ला:थाय्‌ खि-चो फाना: फोहर 
यानाच्वनी । ख नं खिचातसें फोहर याइगु ला जु हे जुल । जिग त्वालय्‌ बालं 
च्वनागु छुँ थें जुइक बासं च्वसेंलि नये-त्वने माल । नये-त्वने जुइवं ला चो- 
खि फायेमालिगु नं जुल । चःबि सिसिकःकः । मनूतय्‌त हे चःबि मगाः धाःसां 
खिचातयत निं दयेमा: । झीगु छँँय कीत हे वालाफ्वालां पनेत Kennel Club 
या दुज: ग्वरः तानाः खिचातय्‌ किपां जकसां दरवानया ज्या बिया: इज्जत 
तयाच्चनागु दु । ९ ०९ 01 008 खिचा दु, होस या ! अबलय्‌ व तानातःगु 
चिंग्वर: खनेवं कीत नां काये मत्यःम्ह थें म्हं चिंक वंका बी । 

थुकथं खिचाया महिमा बयूबय्‌ ज्‌ स्वये, छपु खिचाया हे च्वखं च्वयेगु 
मतिइ वल । ख नं खिचात गन मदु ? लँय्‌ खिचा । छेँय खिचा । न्ह्यात्थासं 
खिचाया खिचा जक । लँय्‌ जूपिंनि दथुइ मनूत गुलि दु, धका: न्यिनास्वत धा:सा 

यानय्‌ इनिय्‌ जक खनेदइ । धात्थें स्वनिगःया आदिवासी व जनजाति धापिं 
स्वया: खिचाया मिल्या: (खिल्या: ?) अप्व: दयेधुंकल । आः छुं जुया: संविधान 
सभाया चुनाव जूसां उमि उम्मेदवार हे त्यायेफु छु, त्या हे त्याइ । इमिगु 
विरोधय्‌ आ: विरोध यायेगु धयागु हे लोकतन्त्रया विरोध यायेगु जुयावनी । हानं 
इमित छुँ धाल कि हे पशुअधिकारवादीतसें मण्डलाय्‌ वना: शक्ति प्रदर्शन 
याइ । लिपा वना: थनया स्वनिग: थुवाःत थम्हं लहिना तयापिं लाछिखिचा व 
छँय वालं चिना: त्वःता तयापिं ९०१९1 (0100 या दुज: जुयाच्वंपिं अधिकार व 
शक्ति सम्पन्नपिं खिचातसें थः मालिकपिन्त हे पितिनी तिनि । अले थिपिं हे 
स्वनिग: व नेपाल मण्डलया स्ववासी जुइ, आदिवासी जुइ । पुलांगु इतिहास 
वंखँ जुया: न्हनावनी । न्हूगु इतिहासया ल्वहंपौ धस्वानावइ । उकि हे न्हापा 
महानगरपालिकां खिचा स्यायेगु अभियान यानाच्वंगु आ: मयाये धुंकल । आःला 
खिचात नियन्त्रण यायेत ज्वना यंकल कि हे त्वःता हयेवं ग्वाथ्याग्वाथ्या च्वंक 
ल्ह्वनाः दादागिरी जुया: पिहांवइ । जिं न्यना, महानगरपालिकां समाजय्‌ ल्वय्‌ 
हइपिं खिचातयूत छाय्‌ नियन्त्रण मयाःगु ? धयागु न्ह्यसःया लिसलय्‌ 
महानगरपालिकाय्‌ च्वंपिं कर्मचारीत स्वया: इमिथाय्‌ लहिना तःपिं खिचात 
अप्वः दु हं । इमित नियन्त्रण यायेगु धयागु हे थःगु हे नियन्त्रण खः हं। क्या 
फसात । ....... 

धात्थें थन भी नं खिचाया पुचलय्‌ खिचा हे जुया वनी ला धका: ग्याये 
माले धुंकल । खिचात तसकं चलाक नं जू । इमिके बौद्धिकता नं दु धाइ । उकिं 
हे मनू स्वया: न्हापां खिचा अन्तरिक्षय्‌ वंगु खः । मेगु खँ पुलिस प्रशासनय्‌ नं 
अपराध अनुसन्धान यायेत खिचात हे प्रमुख जुयाच्चंगु जिं खना । उकि मनू 
हबल्दार व इन्सपेक्टरतसें खिचातयूत सलाम यायेमाः । मखुसा अनुशासनया 
कारवाहीलय्‌ लाइ । 

आः थय्‌ स्वयेबलय्‌ यक्को खिचात दुगु थ्व स्वनिगलय्‌ गणतन्त्र घोषणा 
जुयाः संविधान सभाया चुनाव व राष्ट्रिय चुनावय्‌ नं खिचात हे मत्याये फु 
धयागु छुं मदु । अय्‌ जूगुलिं हे खिचातय्‌ ल्यूल्यू फुक्क राजनैतिक व सामाजिक 
संस्थात वनाच्वंगु जुइ । अज्ज ला संस्कृति नापं इमिगु नालावने धुंकल । 

थथे खिचातय्‌ बारेय्‌ च्वसु च्वयाः सन्ध्याटाइम्सयात बीग ग्वसालं खेस्रायात 
भिंकाः कापिइ ल्ह्यया च्वनाबलय्‌ बहनी अथे हे च्याता त्या हे जक छु जुल 

जुइ, जिगु भ्याःक्वसं खिचात प्रलय्‌ जूगु थें क्वाँइ क्वाँइ हाःगु स: तायेदत । 
गुम्ह गुम्हं लिलिचिला: ह्वाँउ ह्वाँउ उयाच्वन । नुग: पिपि च्याना: भयालं 
क्वस्वया । बिष्णुमति खुसिसिया लँ जुना: वःगु खःला मस्यु, आः नं धोंचात 
परापूर्व कालय्‌ थें थन वःनिगु जुयाच्वन । धोंचात प्यम्ह न्याम्ह हे दु। म्हधू 
तःहाक: । मिमि धायेक हाकुउं व सियुउंया धूप छायाँ । यच्चुसे पिच्चुसे 
बांला: । न्ह्यिपं नं च्वाम्व: बां लुया: तथ्वा: । निम्ह ति तपिंतां निर्भिक जुयाः 
मतापय्‌ सुतुसुतु वयाच्वन । त्वाःबाःया लाछि खिचात च्याक्‌ झिक्‌ तापाक्क 
च्वना: गथांमुगःया ल्यूल्यू लायूलाय्‌ बुया: उयाच्वन । लीत्यः लिलाके मत्यः 
धाःथें । इमित स्वस्वं हे जिगु भया: क्वस्वःगु फ:चा लँय्‌ इमामन्दः कयाच्वन । 
छँय च्वंपिं मद्यनि । मातंया स्वाहाने लबं चाःगु लुखा जुनाः मतजः पिहाँ 
वयाच्वंगु दनि । धोंचां सिमाय्‌ च्वंम्ह क्वःया म्हुतुइ च्वंगु मरि कूचा कुर्काः 
नयेगु ग्वसा: ग्वयाच्वन । छायधा:सां व छँँय्‌ नं खिचा लहिना तःगु दु । व धोंचा 
तलय्‌ थहाँ वनीन । जितः छु याये छु याये जुल । लायूलाय्‌ बुझ मास्तिवल । 

तर, नतुसुत्‌ मव्याःम्ह जःलाखःला जूगुलिं म्हुतुं सः पिहांवये मफु । अयसां 
आँतय्‌ चाया: जिगु म्ह छम्हं हालाच्वन | भोखाय्‌ ब्वइबलय्‌ आतुर चाया: 
पिहांवइगु सः थें । तर हाःलिसे ताये मदया वनिगु म्हगसया सः थें । नुग: व म्ह 
जक अभिनय याना च्वनाम्ह जिं सावधानी बियाच्चनागु नं धायेमफु, ग्वाहालि 
फ्वनाच्चनागु नं मस्यु । लिपा अनं वः थनंवः मसीक मेम्ह धों छम्ह इमिगु 
टहरापाखें खिचाया मचा छम्ह वांन्याना: क्यबया भालं पिहांवन । मचाम्ह 
खिचा प्यक: न्याकः क्वाँइक्वाँइ हाल । अले लिपा अथें हे स: दिनावन । चिल्लाय्‌ 
चिल्लाय्‌ दनाच्वंग उगु ई आबां कालं मस्यू, भाबां कालं मस्यू जुयाः निस्तब्ध 
जुयाबिल । छत्थुं जिगु मतिइ सरासु थ्वल - “आखिर खिचात नं धोंतय्‌ जात 
खः ।” जिगु देक्व गल्लिइ निखा ति छेँयू लहिना तःपिं हाकु सियुया धूप छायाँ 
बांकिया खिचात दु । लाःसा इपिं नं धोंतय्‌ हे संसर्ग ब्वलंपिं जुइ । अयूसां नं 


(“न्हू प्रेष्टिज नेपाः”, थ्यंल्या: ३९) 


ह्वगंगु सर्गः राजा शाक्यया बाख/६३ 


लः पापी तिति त्याउँ 


अय्‌ जुलुस वःथें च्वं ! मस्यु । पांमथ्‌ । धुफ्वः दंगुलिं भयाः तिनातयागु दु । 
जिन्दावाद धा:गु लाकि मुर्दावाद धाःगु, मस्यु । जिन्दावाद धाःगु नं मखु मुर्दावाद 


धाःगु नं मखु । बि, स्वये । थ्व भयाः नं तिना तःसां मज्य्‌ ! ..... चायेका तःसां 
मज्यू । ..... पीच जूगु नं मखु, वा वःगु नं मखु । यक्को बँ पु, धूया धू जक । 


रवःद॑ दये धुंकल, 'थुगुसी पीच जुइ धका: बजेट पास याना तःगु । न्ह्याबलें 
बजेट ज्वयावं । लिंक रोड़य्‌ ला:गु जग्गाया मुआवजा बिया: सडक विभागया 
कित्ताय्‌ लाःगु जग्गात गुलि मिचे जुइ धुंकल । गुलि हिनामिना जुइ धुंकल । 
नगरपालिकांनिसें सकसिनं पुलुपुल्‌ जक स्वयाच्वंगु दु । सुयात छु धायेगु ग्व ! 
सकलें अथे हे ख:। बैंक स्वःसा गरीबतयूत त्यासा बिया: इमि छे लिलाम 
यानाच्वनी । नां जाःपिं साहु महाजनतसें बैंकया मा नापं स्वहायेका च्चनी । 
इमित ज्वनेगु ला छु, हाकुबंजा:या धलकय्‌ तकं तये मफुनि । फुक्कसिनं म्हुतुइ 
धौ फिना तःगु दु । थथे छाय्‌ जुल, सकसिनं स्यू । ........... 

थथे म्वा: मदुगु बिचाःया पपू बुयावःगुलिं व पांमथूगु जुलुसया सः आलमं 
कृतुवंगु नगु थें ताये मदया वंगु चा हे मचा: । न्हाचः सु हाःगु जुइ ! मस्यु, 
आःला हाःस: नं मदये धुंकल । हानं भयाः चायेका स्वये नं मास्ति मवल । धू 
लायातःगु लँय्‌ मोटर व मोटर साइकल निरिपिरि मदयेक न्यासि चाया: ब्वाँय्‌ 
वनाच्चनिगु स्वये हे मज्यू । 

अनायास हानं सः तायेदत । व जुलुसया नारा अज्ज नं पां मधू । ह्वाल्ल 
हिल्ल नं सः ताये दु। लिनाहःगु खः ला मस्यु। जिं भयालं धू दुहाँ वइगु 
ल्वःमंकाः भयाः चायेकाः स्वया । छम्ह मनू याकःचा वेय थें हाला: वयाच्वंगु दु । 
- “लः पापी तिति त्याउँ ! लः पापी तिति त्याउं !” 

व मनूया ल्यू ल्यू वें गिजे याये थें स्वये हे खाते पहःयापिं बालं च्वनाच्चँपिनि 
मस्त छपुचः छु धाःगु मथुयाः “त्याउं त्याउं ........ त्याउं त्याउं” धकाः वयात 
गिजे यानाच्वंगु दु । व वें मनू, मस्तयूत च्यूता: मतसे हाला: ब्वाँय्‌ वनाच्वन । 
- “लः पापी तिति त्याउँ ! लः पापी तिति त्याउं !” 

छु धाःगु ........... छु धाःगु जिं काचाक्क ध्वाथुइके हे मफुत । थबलय हे 
बइगलं जिमि कला: हाला: कहाँ वल । - “अय्‌ हे धाये माः इमित ! लः मवःगु 
बा:छिं मयाये धुंकल । देशय्‌ दक्को मनूत थन वया: गारय्‌ जू वल । मेलम्चीया 
राजनीति याइपिं कुलांगारत ! 

न्हापा लिपा सा थथे ल: मवइबलय्‌ ट्यांकरं सां ल: इडं वः । आः धयागु 
ला ग्व, भाषण जक बी सःपिं ! जिं न॑ धाये इमित ला - 
“लः पापी तिति त्याउँ !” का हँ ।” 0 


(“गोरखापत्र” न्हिपौ, ११२८ चिल्लाथ्व ६) 

